### śrī-rūpa-gosvāmi-viracitā

# stava-mālā

Source documents used for this electronic edition were : (ed.) Arpana Devi, Calcutta: Bag Bazaar Gaudiya Math, 1980 and *Śrī-stava-kalpa-drumaḥ*. (ed.) Srimad Bhakti Saranga Goswami and Purushottam Das. Vrindavan: Mahaprabhu Mandir, 1959. (Jagat)

*śrī-śrī-kṛṣṇa-caitanya-candrāya namaḥ*

śrīmad-īśvara-rūpeṇa rasāmṛta-kṛtā kṛtā |

stava-mālānujīvena jīvena samagṛhyata ||1||

pūrvaṁ caitanya-devasya kṛṣṇa-devasya tat-param |

śrī-rādhāyās tataḥ kṛṣṇa-rādhayor likhyate stavaḥ ||2||

virudāvalī tato nānā-cchandobhiḥ keli-saṁhatiḥ |

tataś citra-kavitvāni tato gītāvalī tataḥ ||3||

lalitā-yamunā-vṛṣṇi-purī-śrī-hari-bhūbhṛtām |

vṛndāṭavī-kṛṣṇa-nāmnoḥ krameṇa stava-paddhatiḥ ||4||

### atha śrī-caitanya-devasya prathamāṣṭakam

sadopāsyaḥ śrīmān dhṛta-manuja-kāyaiḥ praṇayitāṁ

vahadbhir gīrvāṇair giriśa-parameṣṭhi-prabhṛtibhiḥ |

sva-bhaktebhyaḥ śuddhāṁ nija-bhajana-mudrām upadiśan

sa caitanyaḥ kiṁ me punar api dṛśor yāsyati padam ||1||

sureśānāṁ durgaṁ gatir atiśayenopaniṣadāṁ

munīnāṁ sarva-svaṁ praṇata-paṭalīnāṁ madhurimā |

viniryāsaḥ premṇo nikhila-paśu-pālāmbuja-dṛśāṁ

sa caitanyaḥ kiṁ me punar api dṛśor yāsyati padam ||2||

svarūpaṁ bibhrāṇo jagad-atulam advaita-dayitaḥ

prapanna-śrīvāso janita-paramānanda-garimā

harir dīnoddhārī gaja-pati-kṛpotseka-taralaḥ

sa caitanyaḥ kiṁ me punar api dṛśor yāsyati padam ||3||

rasoddāmā kāmārbuda-madhura-dhāmojjvala-tanur

yatīnām uttaṁsas taraṇi-kara-vidyoti-vasanaḥ

hiraṇyānāṁ lakṣmī-bharam abhibhavann āṅgika-rucā

sa caitanyaḥ kiṁ me punar api dṛśor yāsyati padam ||4||

hare kṛṣṇety uccaiḥ sphurita-rasano nāma-gaṇanā-

kṛta-granthi-śreṇī-subhaga-kaṭi-sūtrojjvala-karaḥ

viśālākṣo dīrghārgala-yugala-khelāñcita-bhujaḥ

sa caitanyaḥ kiṁ me punar api dṛśor yāsyati padam ||5||

payorāśes tīre sphurad-upavanālī-kalanayā

muhur vṛndāraṇya-smaraṇa-janita-prema-vivaśaḥ

kvacit kṛṣṇāvṛtti-pracala-rasano-bhakti-rasikaḥ

sa caitanyaḥ kiṁ me punar api dṛśor yāsyati padam ||6||

rathārūḍhasyārād adhipadavi nīlācala-pater

adabhra-premormi-sphurita-naṭanollāsa-vivaśaḥ

sa-harṣaṁ gāyadbhiḥ parivṛta-tanur vaiṣṇava-janaiḥ

sa caitanyaḥ kiṁ me punar api dṛśor yāsyati padam ||7||

bhuvaṁ siñcann aśru-śrutibhir abhitaḥ sāndra-pulakaiḥ

parītāṅgo nīpa-stabaka-nava-kiñjalka-jayibhiḥ

ghana-sveda-stoma-stimita-tanur utkīrtana-sukhī

sa caitanyaḥ kiṁ me punar api dṛśor yāsyati padam ||8||

adhīte gaurāṅga-smaraṇa-padavī-maṅgalataraṁ

kṛtī yo viśrambha-sphurad-amala-dhīr aṣṭakam idam

parānande sadyas tad-amala-padāmbhoja-yugale

parisphārā tasya sphuratu nitarāṁ prema-laharī ||9||

### atha śrī-caitanya-devasya dvitīyāṣṭakam

kalau yaṁ vidvāṁsaḥ sphuṭam abhiyajante dyuti-bharād

akṛṣṇāṅgaṁ kṛṣṇaṁ makha-vidhibhir utkīrtanamayaiḥ |

upāsyaṁ ca prāhur yam akhila-caturthāśrama-juṣāṁ

sa devaś caitanyākṛtir atitarāṁ naḥ kṛpayatu ||1||

caritraṁ tanvānaḥ priyam aghavadāhlādana-padaṁ

jayodghoṣaiḥ samyag-viracita-śacī-śoka-haraṇaḥ |

udañcan-mārtaṇḍa-dyuti-hara-dukūlāñcita-kaṭiḥ

sa devaś caitanyākṛtir atitarāṁ naḥ kṛpayatu ||2||

apāraṁ kasyāpi praṇayi-jana-vṛndasya kutukī

rasa-stomaṁ hṛtvā madhuram upabhoktuṁ kam api yaḥ |

ruciṁ svām āvavre dyutim iha tadīyāṁ prakaṭayan

sa devaś caitanyākṛtir atitarāṁ naḥ kṛpayatu ||3||

anārādhyaḥ prītyā ciram asura-bhāva-praṇayināṁ

prapannānāṁ daivīṁ prakṛtim adhidaivaṁ trijagati |

ajasraṁ yaḥ śrīmān jayati sahajānanda-madhuraḥ

sa devaś caitanyākṛtir atitarāṁ naḥ kṛpayatu ||4||

gatir yaḥ pauṇḍrāṇāṁ prakaṭita-navadvīpa-mahimā

bhavenālaṁkurvan bhuvana-mahitaṁ śrotriya-kulam |

punāty aṅgīkārād bhuvi paramahaṁsāśrama-padaṁ

sa devaś caitanyākṛtir atitarāṁ naḥ kṛpayatu ||5||

mukhenāgre pītvā madhuram iha nāmāmṛta-rasaṁ

dṛśor dvārā yas taṁ vamati ghana-bāṣpāmbu-miṣataḥ |

bhuvi premṇas tattvaṁ prakaṭayitum ullāsita-tanuḥ

sa devaś caitanyākṛtir atitarāṁ naḥ kṛpayatu ||6||

tanūm āviṣkurvan nava-puraṭa-bhāsaṁ kaṭi-lasat-

karaṅkālaṅkāras taruṇa-gaja-rājāñcita-gatiḥ |

priyebhyo yaḥ śikṣāṁ diśati nija-nirmālya-rucibhiḥ

sa devaś caitanyākṛtir atitarāṁ naḥ kṛpayatu ||7||

smitālokaḥ śokaṁ harati jagatāṁ yasya parito

girāṁ tu prārambhaḥ kuśalī-paṭalīṁ pallavayati |

padālambaḥ kaṁ vā praṇayati nahi prema-nivahaṁ

sa devaś caitanyākṛtir atitarāṁ naḥ kṛpayatu ||8||

śacīsūnoḥ kīrit-stavaka-nava-saurabhya-niviḍaṁ

pumān yaḥ prītātmā paṭhati kila padyāṣṭakam idam |

sa lakṣmīvān etaṁ nija-pada-saroje praṇayitāṁ

dadānaḥ kalyāṇīm anupadam abādhaṁ sukhayatu ||9||

### atha śrī-caitanya-devasya tṛtīyāṣṭakam

upāsita-padāmbujas tvam anurakta-rudrādibhiḥ

prapadya puruṣottamaṁ padam adabhram udbhrājitaḥ |

samasta-nata-maṇḍalī-sphurad-abhīṣṭa-kalpa-drumaḥ

śacī-suta mayi prabho kuru mukunda mande kṛpām ||1||

na varṇayitum īśate gurutarāvatārāyitā

bhavantam uru-buddhayo na khalu sārvabhaumādayaḥ |

paro bhavatu tatra kaḥ paṭur ato namas te paraṁ

śacī-suta mayi prabho kuru mukunda mande kṛpām ||2||

na yat katham api śrutāv upaniṣadbhir apy āhitaṁ

svayaṁ ca vivṛtaṁ na yad gurutarāvatārāntare |

kṣipann asi rasāmbudhe tad iha bhākta-ratnaṁ kṣitau

śacī-suta mayi prabho kuru mukunda mande kṛpām ||3||

nija-praṇaya-visphuran-naṭana-raṅga-vismāpita

trinetra-nata-maṇḍala-prakaṭitānurāgāmṛta |

ahaṅkṛti-kalaṅkitoddhata-janādi-durbodha he

śacī-suta mayi prabho kuru mukunda mande kṛpām ||4||

bhavanti bhuvi ye narāḥ kalita-duṣkulotpattayas

tvam uddharasi tān api pracura-cāru-kāruṇyataḥ |

iti pramuditāntaraḥ śaraṇam āśritas tvām ahaṁ

śacī-suta mayi prabho kuru mukunda mande kṛpām ||5||

mukhāmbuja-pariskhalan-mṛdula-vāṅ-madhūlī-rasa-

prasaṅga-janitākhila-praṇata-bhṛṅga-raṅgotkara |

samasta-jana-maṅgala-prabhava-nāma-ratnāmbudhe

śacī-suta mayi prabho kuru mukunda mande kṛpām ||6||

mṛgāṅka-madhurānana sphurad-anidra-padmekṣaṇa

smita-stavaka-sundarādhara viśaṅkaṭoras-taṭe |

bhujoddhata-bhujaṅgama-prabha manoja-koṭi-dyute

śacī-suta mayi prabho kuru mukunda mande kṛpām ||7||

ahaṁ kanaka-ketakī-kusuma-gaura duṣṭaḥ kṣitau

na doṣa-lava-darśitā vividha-doṣa-pūrṇe’pi te |

ataḥ pravaṇayā dhiyā kṛpaṇa-vatsala tvāṁ bhaje

śacī-suta mayi prabho kuru mukunda mande kṛpām ||8||

idaṁ dharaṇi-maṇḍalotsava bhavat-padāṅkeṣu ye

niviṣṭa-manaso narāḥ paripaṭhanti padyāṣṭakam |

śacī-hṛdaya-nandana prakaṭa-kīrti-candra prabho

nija-praṇaya-nirbharaṁ vitara deva tebhyaḥ śubham ||9||

### ānanda-nāmaka-stotram

śrī-kṛṣṇaḥ paramānando govindo nanda-nandanaḥ |

tamāla-śyāmala-ruciḥ śikhaṇḍa-kṛta-śekharaḥ ||1||

pīta-kauśeya-vasano madhura-smita-śobhitaḥ |

kandarpa-koṭi-lāvaṇyo vṛndāraṇya-mahotsavaḥ ||2||

vaijayantī-sphurad-vakṣāḥ kakṣātta-laguḍottamaḥ |

kuñjāpitaratir guñjā-puñja-mañjula-kaṇṭhakaḥ ||3||

karṇikārāḍhya-karṇa-śrī-dhṛti-svarṇābha-varṇakaḥ |

muralī-vādana-paṭur vallavī-kula-vallabhaḥ ||4||

gāndharvāpti-mahā-parvā rādhārādhana-peśalaḥ |

iti śrī-kṛṣṇa-candrasya nāma viṁśati-saṁjñitam ||5||

ānandākhyaṁ mahā-stotraṁ yaḥ paṭhec chṛṇuyāc ca yaḥ |

sa paraṁ saukhyam āsādya kṛṣṇa-prema-samanvitaḥ ||6||

sarva-loka-priyo bhūtvā sad-guṇāvali-bhūṣitaḥ |

vraja-rāja-kumārasya sannikarṣam avāpnuyāt ||7||

iti śrī-mahānandākhya-stotraṁ samāptam

### śrī-kṛṣṇasya śrī-līlāmṛta-nāmaka-daśa-nāma-stotram

rādhikā-hṛdayonmādi-vaṁśī-kvāṇa-madhu-cchaṭaḥ |

rādhā-parimalodgāra-garimākṣipta-mānasaḥ ||1||

kamra-rādhā-mano-mīna-vaḍiśīkṛta-vibhramaḥ |

prema-garbāndha-gāndharvā-kilakiñcita-rañjitaḥ ||2||

lalitā-vaśya-dhīrā-dhāmānābhāsa-vaśīkṛtaḥ |

rādhā-vakrokti-pīyūṣa-mādhurya-bhara-lampaṭaḥ ||3||

mukhendu-candrikodgīrṇa-rādhikā-rāga-sāgaraḥ |

vṛṣabhānu-sutā-kaṇṭha-hāri-hāra-harin-maṇiḥ ||4||

phulla-rādhā-kamalinī-mukhāmbuja-madhuvrataḥ |

rādhikā-kuca-kastūrī-patra-sphurad-uraḥ-sthalaḥ ||5||

iti gokula-bhūpālī-sūnu-līlā-manoharam |

yaḥ paṭhen nāma-daśakaṁ so’sya vallabhatāṁ vrajet ||6||

### śrī-premendu-sāgara-saṁjñaka-śrī-kṛṣṇāṣṭottara-śata-nāma-mālikā

kalahāntaritā-vṛttā kācid vallava-sundarī |

virahottāpa-khinnāṅgī sakhīṁ sotkaṇṭham abravīt ||1||

hanta gauri sa kiṁ gantā panthānaṁ mama netrayoḥ |

śrī-kṛṣṇaḥ karuṇā-sindhuḥ kṛṣṇo gokula-vallabhaḥ ||2||

govindaḥ paramānando nanda-mandira-maṅgalam |

yaśodā-khani-māṇikyaṁ gopendrāmbhodhi-candramāḥ ||3||

navāmbhodhara-saṁrambha-viḍambi-ruci-ḍambaraḥ |

kṣipta-hāṭaka-śauṭīrya-paṭṭa-pītāmbarāvṛtaḥ ||4||

kandarpa-rūpa-sandarpa-hāri-pāda-nakha-dyutiḥ |

dhvajāmbhoruha-dambholi yavāṅkuśa-lasat-padaḥ ||5||

pada-pañjara-siñjāna-mañju-mañjīra-khañjanaḥ |

masāra-sampuṭākāra-dhāri jānu-yugojjvalaḥ ||6||

śauṇḍa-stamberamoddaṇḍa-śuṇḍāramyoru-sauṣṭhavaḥ |

maṇi-kiṅkiṇi-saṁkīrṇa-viśaṅkaṭa-kaṭi-sthalaḥ ||7||

madhyamādhurya-vidhvasta-divya-siṁha-madoddhatiḥ |

gārutmata-giri-grāva-gariṣṭhoras-taṭāntaraḥ ||8||

kambu-kaṇṭha-sthalālambi-maṇi-samrāḍ alaṅkṛtiḥ |

ākhaṇḍala-maṇi-stambha-spardhi-dor-daṇḍa-caṇḍimā ||9||

khaṇḍitākhaṇḍa-koṭīndu-saundarya-mukha-maṇḍalaḥ |

lāvaṇya-laharī-sindhuḥ sindūra-tulitādharaḥ ||10||

phullāravinda-saundarya kandalī-tundilekṣaṇaḥ |

gaṇḍānta-tāṇḍava-krīḍā-hiṇḍan-makara-kuṇḍalaḥ ||11||

navīna-yauvanārambha-jṛmbhitojjvala-vigrahaḥ |

apāṅga-tuṅgitānaṅga-koṭi-kodaṇḍa-vikramaḥ ||12||

sudhā-niryāsa-mādhurya-dhurīṇodāra-bhāṣitaḥ |

sāndra-vṛndāṭavī-kuñja-kandarā-gandha-sindhuraḥ ||13||

dhanya-govardhanottuṅga-śṛṅgotsaṅga-navāmbudhaḥ |

kalinda-nandinī-keli-kalyāṇa-kalahaṁsakaḥ ||14||

nandīśvara-dhṛtānando bhāṇḍīra-taṭa-tāṇḍavī |

śaṅkhacūḍa-haraḥ krīdā-geṇḍūkṛta-girīśvaraḥ ||15||

vārīndrārbudha-gambhīraḥ pārīndrārbuda-vikramī |

rohiṇī-nandanānandī śrīdāmoddāma-sauhṛdaḥ ||16||

subala-prema-dayitaḥ suhṛdāṁ hṛdayaṅgamaḥ |

nanda-vraja-janānanda-sandīpana-mahā-vratī ||17||

śṛṅginī-saṅgha-saṁgrāhi-veṇu-saṁgīta-maṇḍalaḥ |

uttuṅga-puṅgavārabdha-saṅgarāsaṅga-kautukī ||18||

visphurad-vanya-śṛṅgāraḥ śṛṅgārābhīṣṭa-daivatam |

udañcat-piñcha-viñcholī-lāñchitojjvala-vigrahaḥ ||19||

sañcarac-cañcarīkāli-pañca-varṇa-srag-añcitaḥ |

suraṅga-raṅgaṇa-svarṇa-yūthi-grathita-mekhalaḥ ||20||

dhātu-citra-vicitrāṅga-lāvaṇya-laharī-bharaḥ |

guñjā-puñja-kṛtākalpaḥ keli-talpita-pallavaḥ ||21||

vapur-āmoda-mādhvīka-vardhita-pramadā-madaḥ |

vṛndāvanāravindākṣī-vṛnda-kandarpa-dīpanaḥ ||22||

mīnāṅka-saṅkulābhīrī-kuca-kuṅkuma-paṅkilaḥ |

mukhendu-mādhurī-dhārā-ruddha-sādhvī-vilocanaḥ ||23||

kumārī-paṭa-luṇṭhākaḥ prauḍha-narmokti-karmaṭhaḥ |

amanda-mugdha-vaidagdhī-digdha-rādhā-sudhāmbudhi ||24||

cāru-candrāvalī-buddhi-kaumudī-śarad-āgamaḥ |

dhīra-lālitya-lakṣmīvān kandarpānanda-bandhuraḥ ||25||

candrāvalī-cakorendro rādhikā-mādhavī-madhuḥ |

lalitā-keli-lalito viśākhoḍu-niśākaraḥ ||26||

padmā-vadana-padmāliḥ śaivyā-sevya-padāmbujaḥ |

bhadrā-hṛdaya-nidrāluḥ śyāmalā-kāma-lālasaḥ ||27||

lokottara-camatkāra-līlā-mañjari-niṣkuṭaḥ |

prema-sampad-ayaskānta-kānta-kṛta-kṛṣṇāyasa-vrataḥ ||28||

muralī-caura-gaurāṅgī-kuca-kañcuka-luñcanaḥ |

rādhābhisāra-sarvasvaḥ sphāra-nāgaratā-guruḥ ||29||

rādhā-narmokti-śuśrūṣā-vīrun-nīruddha-vigrahaḥ |

kadamba-mañjarī-hāri-rādhikā-rodhanoddhuraḥ ||30||

kuḍuṅga-kroḍa-saṁgūḍha-rādhā-saṅgama-raṅgavān |

krīḍoḍḍāmara-dhīrādhā-tāḍaṅkotpala-tāḍitaḥ ||31||

anaṅga-saṅgarodgāri-kṣuṇṇa-kuṅkuma-kaṅkaṭaḥ |

tribhaṅgi-laṅgimākāro veṇu-saṅgamitādharaḥ ||32||

veṇu-vistṛta-gāndharva-sāra-sandarbha-sauṣṭhavaḥ |

gopī-yūtha-sahasrendraḥ sāndra-rāsa-rasonmadaḥ ||33||

smara-pañca-śarī-koṭi-kṣobha-kāri-dṛg-añcalaḥ |

caṇḍāṁśu-nandinī-tīra-maṇḍalārabdha-tāṇḍavaḥ ||34||

vṛṣabhānu-sutā-bhṛṅgī-kāmadhuk-kamalākaraḥ |

gūḍhākūta-parīhāsa-rādhikā-janita-smitaḥ ||35||

nārī-veśa-nigūḍhātmā vyūḍha-citta-camatkṛtiḥ |

karpūrālambi-tāmbūla-karambita-mukhāmbujaḥ ||36||

māni-candrāvalī-dūtī-kḷpta-sandhāna-kauśalaḥ |

chadma-ghaṭṭa-taṭī-ruddha-rādhā-bhrū-kuṭi-ghaṭṭitaḥ ||37||

dakṣa-rādhā-sakhī-hāsa-vyājopālambha-lajjitaḥ |

mūrti-mad-vallavī-premā kṣemānanda-rasākṛtiḥ ||38||

abhisārollasad-bhadrā-kiṅkiṇī-ninadonmukhaḥ |

vāsa-sajjībhavat-padmā-prekṣyamāṇāgra-paddhatiḥ ||39||

utkaṇṭhitārta-lalitā-vitarka-padavīṁ gataḥ |

vipralabdha-viśākhoru-vilāpa-bhara-vardhanaḥ ||40||

kalahāntaritā-śyāmā-mṛgyamāṇa-mukhekṣaṇaḥ |

khaṇḍitoccaṇḍadhī-śaivyā-roṣokti-rasikāntaraḥ ||41||

viśleṣa-viklavac-candrāvalī-sandeśa-nanditaḥ |

svādhīna-bhartṛkotphulla-rādhā-maṇḍana-paṇḍitaḥ ||42||

cumba-veṇu-glaha-dyuti-jayi-rādhā-dhṛtāñcalaḥ |

rādhā-prema-rasāvarta-vibhrama-bhramitāntaraḥ ||43||

ity eṣonmatta-dhīḥ premnā śaṁsantī kaṁsa-mardanam |

sphurantaṁ purataḥ prekṣya prauḍhānandotsavaṁ yayau ||44||

premendu-sāgarākhye’smin nāmnām aṣṭottare śate |

vigāhayantu vibudhāḥ prītyā rasana-mandaram ||45||

# śrī-keśavāṣṭakam

nava-priyaka-mañjarī-racita-karṇa-pūra-śriyaṁ

vinidratara-mālatī-kalita-śekhareṇojjvalam |

darocchvasita-yūthikā-grathita-valgu-vaikakṣakṛt

vraje vijayinaṁ bhaje vipina-deśataḥ keśavam ||1||

piśaṅgi maṇika-stani praṇata-śṛṅgi piṅgekṣaṇe

mṛdaṅga-mukhi dhūmale śavali haṁsi vaṁśī-priye |

iti svasurabhi-kulaṁ taralam āhvayantaṁ mudā

vraje vijayinaṁ bhaje vipina-deśataḥ keśavam ||2||

ghana-praṇaya-medurān madhura-narma-goṣṭhī-kalā

vilāsa-nilayān milad-vividha-veśa-vidyotinaḥ |

sakhīn akhila-sārayā pathiṣu hāsayantaṁ girā

vraje vijayinaṁ bhaje vipina-deśataḥ keśavam ||3||

śramāmbu-kaṇikāvalī-dara-vilīḍha-gaṇḍāntaraṁ

samūḍhāgiri-dhātubhir likhita-cāru-patrāṅkuram |

udañcad-ali-maṇḍalī-dyuti-viḍambi-vakrālakaṁ

vraje vijayinaṁ bhaje vipina-deśataḥ keśavam ||4||

nibaddha-nava-tarṇakāvali-vilokanotkaṇṭhayā

naṭat-khura-puṭāñcalair alaghubhir bhuvaṁ bhindatīm |

kalena dhavalā-ghaṭāṁ laghu nivartayantaṁ puro

vraje vijayinaṁ bhaje vipina-deśataḥ keśavam ||5||

padmāṅka-tatibhir varāṁ viracayantam adhva-śriyaṁ

calat-tarala-naicikī-nicaya-dhūli-dhūmra-srajam |

marul-lahari-cañcalī-kṛta-dukūla-cūḍāñcalaṁ

vraje vijayinaṁ bhaje vipina-deśataḥ keśavam ||6||

vilāsa-muralī-kala-dhvanibhir ullasan-mānasāḥ

kṣaṇād akhila-vallavīḥ pulakayantam antar gṛhe |

muhur vidadhataṁ hṛdi pramuditāṁ ca goṣṭheśvarīṁ

vraje vijayinaṁ bhaje vipina-deśataḥ keśavam ||7||

upetya pathi sundarī-tatibhir ābhir abhyarcitaṁ

smitāṅkura-karambitair naṭad-apāṅga-bhaṅgī-śataiḥ |

stana-stavaka-saṁcaran-nayana-cañcarīkāñcalaṁ

vraje vijayinaṁ bhaje vipina-deśataḥ keśavam ||8||

idaṁ nikhila-vallavī-kula-mahotsavollāsanaṁ

krameṇa kila yaḥ pumān paṭhati suṣṭhu padyāṣṭakam |

tam ujjvala-dhiyaṁ sadā nija-padāravinda-dvaye

ratiṁ dadad-acañcalāṁ sukhayatād viśākhā-sakhaḥ ||9||

iti śrī-keśavāṣṭakaṁ sampūrṇam

# prathamaṁ śrī-kuñja-vihāry-aṣṭakam

namaḥ kuñja-vihāriṇe

indranīla-maṇi-mañjula-varṇaḥ

phulla-nīpa-kusumāñcita-karṇaḥ |

kṛṣṇalābhir a-kṛśorasi hārī

sundaro jayati kuñja-vihārī ||1||

rādhikā vadana-candra-cakoraḥ

sarva-vallava-vadhū-dhṛti-coraḥ |

carcarī-caturatāñcita-cārī

cāruto jayati kuñja-vihārī ||2||

sarvataḥ prathita-kaulika-parva

dhvaṁsanena hṛta-vāsava-garvaḥ |

goṣṭha-rakṣaṇa-kṛte giridhārī

līlayā jayati kuñja-vihārī ||3||

rāga-maṇḍala-vibhūṣita-vaṁśī

vibhrameṇa madanotsava-śaṁsī |

stūyamāna-caritaḥ śuka-śārī

śreṇibhir jayati kuñja-vihārī ||4||

śātakumbha-ruci-hāri-dukūlaḥ

koka-candraka-virājita-cūlaḥ |

navya-yauvana-lasad-vraja-nārī

rañjano jayati kuñja-vihārī ||5||

sthāsakī-kṛta-sugandhi-paṭīraḥ

svarṇa-kāñci-pariśobhi-kaṭīraḥ |

rādhikonnata-payodhara-vārī

kuñjaro jayati kuñja-vihārī ||6||

gaura-dhātu-tilakojjvala-bhālaḥ

keli-cañcalita-campaka-mālaḥ |

adri-kandara-gṛheṣv abhisārī

subhruvāṁ jayati kuñja-vihārī ||7||

vibramoccala-dṛg-añcala-nṛtya-

kṣipta-gopa-lalanākhila-kṛtyaḥ |

prema-matta-vṛṣabhānu-kumārī

nāgaro jayati kuñja-vihārī ||8||

aṣṭakaṁ madhura-kuñja-vihārī

krīḍayā paṭhati yaḥ kila hāri |

sa prayāti vilasat-para-bhāgaṁ

tasya pāda-kamalārcana-rāgam ||9||

iti śrī-kuñja-vihāriṇaḥ prathamāṣṭakaṁ samāptam

# dvitīyaṁ śrī-kuñja-vihāry-aṣṭakam

namaḥ kuñja-vihāriṇe

avirata-rati-bandhu-smeratā-bandhura-śrīḥ

kavalita iva rādhāpāṅga-bhaṅgī-taraṅgaiḥ |

mudita-vadana-candraś candrakāpīḍa-dhārī

mudira-madhura-kāntir bhāti kuñje vihārī ||1||

tata-śuṣira-ghanānāṁ rāgam ānaddha-bhājāṁ

janayati taruṇīnāṁ maṇḍale maṇḍitānām |

taṭa-bhuvi naṭarāja-krīḍayā bhānu-putryā

vidadhad-atula-cārīr bhāti kuñje vihārī ||2||

śikhini kalita-ṣaḍje kokile pañcamāḍhye

svayam api nava-vaṁśyoddāmayan grāma-mukhyam |

dhṛta-mṛga-mada-gandhaḥ suṣṭhu gāndhāra-saṁjñaṁ

tribhuvana-dhṛti-hārī bhāti kuñje vihārī ||3||

anupama-kara-śākhopātta-rādhāṅgulīko

laghu laghu kusumānāṁ paryaṭan bāṭikāyām |

sarabhasam anugītaś citra-kaṇṭhībhir uccair

vraja-nava-yuvatībhir bhāti kuñje vihārī ||4||

ahiripu-kṛta-lāsye kīcakārabdha-vādye

vraja-giri-taṭa-raṅge bhṛṅga-saṅgīta-bhāji |

viracita-paricaryāś citra-tauryatrikeṇa

stimita-karaṇa-vṛttir bhāti kuñje vihārī ||5||

diśi diśi śuka-śārī-maṇḍalair gūḍha-līlāḥ

prakaṭam anupaṭhadbhir nirmitāś carya-pūraḥ |

tad atirahasi vṛttaṁ preyasī-karṇa-mūle

smita-mukham abhijalpan bhāti kuñje vihārī ||6||

tava cikura-kadambaṁ stambhate prekṣya kekī

nayana-kamala-lakṣmīr vandate kṛṣṇa-sāraḥ |

alir alam alakāntaṁ nauti paśyeti rādhāṁ

sumadhuram anuśaṁsan bhāti kuñje vihārī ||7||

madana-tarala-bālā-cakravālena viṣvag-

vividha-vara-kalānāṁ śikṣayā sevyamānaḥ |

skhalita-cikura-veśe skandha-deśe priyāyāḥ

prathita-pṛthula-bāhur bhāti kuñje vihārī ||8||

idam anupama-līlā-hāri kuñja-vihārī

smaraṇa-padam adhīte tuṣṭa-dhīr aṣṭakaṁ yaḥ |

nija-gaṇa-vṛtayā śrī-rādhayā rādhitas taṁ

nayati nija-padābjaṁ kuñja-sadmādhirājaḥ ||9||

iti śrī-kuñja-vihāry-aṣṭakaṁ dvitīyam

# śrī-mukundāṣṭakam

śrī-mukundāya namaḥ |

balabhid-upala-kānti-drohiṇi śrīmad-aṅge

ghusṛṇa-rasa-vilāsaiḥ suṣṭhu gāndharvikāyāḥ |

sva-madana-nṛpa-śobhāṁ vardhayan deha-rājye

praṇayatu mama netrābhīṣṭa-siddhiṁ mukundaḥ ||1||

udita-vidhu-parārdha-jyotir ullaṅghi-vaktro

nava-taruṇima-rajyad-bālya-śeṣātiramyaḥ |

pariṣadi lalitālīṁ dolayan kuṇḍalābhyāṁ

praṇayatu mama netrābhīṣṭa-siddhiṁ mukundaḥ ||2||

kanaka-nivaha-śobhānandi pītaṁ nitambe

tad-upari navaraktaṁ vastram itthaṁ dadhānaḥ |

priyam iva kila varṇaṁ rāga-yuktaṁ priyāyāḥ

praṇayatu mama netrābhīṣṭa-pūrtiṁ mukundaḥ ||3||

surabhi-kusuma-vṛndhair vāsitāmbhaḥ-samṛddhe

priya-sarasi nidāghe sāyam ālī-parītām |

madana-janaka-sekaiḥ khelayann eva rādhāṁ

praṇayatu mama netrābhīṣṭa-siddhiṁ mukundaḥ ||4||

paramalam iha labdhvā hanta gāndharvikāyāḥ

pulakita-tanur uccair unmadas tat-kṣaṇena |

nikhila-vipina-deśān vāsitān eva jighran

praṇayatu mama netrābhīṣṭa-siddhiṁ mukundaḥ ||5||

praṇihita-bhuja-daṇḍaḥ skandha-deśe varāṅgyāḥ

smita-vikasita-gaṇḍe kīrtidā-kanyakāyāḥ |

manasija-jani-saukhyaṁ cumbanenaiva tanvan

praṇayatu mama netrābhīṣṭa-siddhiṁ mukundaḥ ||6||

pramada-danuja-goṣṭhyāḥ ko’pi saṁvarta-vahnir

vraja-bhuvi kila pitror mūrtimān sneha-puñjaḥ |

prathama-rasa-mahendraḥ śyāmalo rādhikāyāḥ

praṇayatu mama netrābhīṣṭa-siddhiṁ mukundaḥ ||7||

svakadana-kathayāṅgīkṛtya mṛdvīṁ viśākhāṁ

kṛta-caṭu lalitāṁ tu prārthan prauḍha-śīlām |

praṇaya-vidhura-rādhā-māna-vidhvaṁsanāya

praṇayatu mama netrābhīṣṭa-siddhiṁ mukundaḥ ||8||

paripaṭhati mukundasyāṣṭakaṁ kākubhir yaḥ

sakala-viṣaya-saṅgāt saṁniyamyendriyāṇi |

vraja-nava-yuva-rājo darśayan svaṁ sa-rādhe

svajana-gaṇana-madhye taṁ priyāyās tanoti ||9||

iti śrī-rūpa-gosvāmi-viracita-stava-mālāyāṁ

śrī-mukundāṣṭakaṁ samāptam

# śrī-vraja-nava-yuva-rājāṣṭakam

śrī-vraja-nava-yuvarājāya namaḥ

mudira-madam udāraṁ mardayann aṅga-kāntyā

vasana-ruci-nirastāmbhoja-kiñjalka-śobhaḥ |

taruṇima-taraṇīkṣāviklavad-bālya-candro

vraja-nava-yuva-rājaḥ kāṅkṣitaṁ me kṛpīṣṭa ||1||

pitur aniśama-gaṇya-prāṇa-nirmanthanīyaḥ

kalita-tanur ivāddhā mātṛ-vātsalya-puñjaḥ |

anuguṇa-guru-goṣṭhī-dṛṣṭi-pīyūṣa-vartir

vraja-nava-yuva-rājaḥ kāṅkṣitaṁ me kṛpīṣṭa ||2||

akhila-jagati jāgran-mugdha-vaidagdhya-caryā-

prathama-gurur udagra-sthām aviśrāma-saudhaḥ |

anupama-guṇa-rājī-rañjitāśeṣa-bandhur

vraja-nava-yuva-rājaḥ kāṅkṣitaṁ me kṛpīṣṭa ||3||

api madana-parāardhair duṣkaraṁ vikriyormiṁ

yuvatiṣu nidadhāno bhrū-dhanur dhūnanena |

priya-sahacara-varga-prāṇa-mīnāmbu-rāśir

vraja-nava-yuva-rājaḥ kāṅkṣitaṁ me kṛpīṣṭa ||4||

nayana-śṛṇim-vinoda-kṣobhitānaṅganāgo-

nmathita-gahana-rādhā-citta-kāsāra-garbhaḥ |

praṇaya-rasa-marandāsvāda-līlā-ṣaḍ-aṅghrir

vraja-nava-yuva-rājaḥ kāṅkṣitaṁ me kṛpīṣṭa ||5||

anupadam udayantyā rādhikāsaṅga-siddhyā

sthagita-pṛthur athāṅga-dvandva-rāgānubandhaḥ |

madhurima-madhu-dhārā-dhoraṇīnām udanvān

vraja-nava-yuva-rājaḥ kāṅkṣitaṁ me kṛpīṣṭa ||6||

alaghu-kuṭila-rādhā-dṛṣṭi-vārī-niruddha-

trijagad-aparatantroddāma-ceto-gajendraḥ |

sukha-mukhara-viśākhā-narmaṇā smera-vaktro

vraja-nava-yuva-rājaḥ kāṅkṣitaṁ me kṛpīṣṭa ||7||

tvayi rahasi milantyāṁ sambhramanyāsabhugnāpy

uṣasi sakhi tavālī-mekhalā paśya bhāti |

iti vivṛta-rahasyair hrepayann eva rādhāṁ

vraja-nava-yuva-rājaḥ kāṅkṣitaṁ me kṛpīṣṭa ||8||

vraja-nava-yuva-rājasyāṣṭakaṁ tuṣṭa-buddhiḥ

kalita-vara-vilāsaṁ yaḥ prayatnād adhite |

parijana-gaṇanāyāṁ nāma tasyānurajyan

vilikhati kil vṛndāraṇya-rājñī-rasajñaḥ ||9||

iti śrī-vraja-nava-yuva-rājāṣṭakaṁ samāptam |

# praṇāma-praṇayākhya-stavaḥ

śrī-kṛṣṇāya namaḥ

kandarpa-koṭi-ramyāya sphurad-indīvara-tviṣe |

jagan-mohana-līlāya namo gopendra-sūnave ||1||

kṛṣṇalā-kṛta-hārāya kṛṣṇa-lāvaṇya-śāline |

kṛṣṇākūla-karīndrāya kṛṣṇāya karavai namaḥ ||2||

sarvānanda-kadambāya kandamba-kusuma-sraje |

namaḥ premāvalambāya pralambāri-kanīyase ||3||

kuṇḍala-sphurad-aṁsāya vaṁśāyatta-mukha-śriye |

rādhā-mānasa-haṁsāya vrajottaṁsāya te namaḥ ||4||

namaḥ śikhaṇḍa-cūḍāya daṇḍa-maṇḍita-pāṇaye |

kuṇḍalī-kṛta-puṣpāya puṇḍarīkekṣaṇāya te ||5||

rādhikā-prema-mādhvīka-mādhurī-muditāntaram |

kandarpa-vṛnda-saundaryaṁ govindam abhivādaye ||6||

śṛṅgāra-rasa-śṛṅgāraṁ karṇikārātta-karṇikam |

vande śriyā navābhrāṇāṁ bibhrāṇaṁ vibhramaṁ harim ||7||

sâdhvī-maṇi-vrāta-paśyato-hara-veṇave |

kahlāra-kṛta-cūḍāya śaṅkha-cūḍa-bhide namaḥ ||8||

rādhikādhara-bandhūka-makaranda-madhuvratam |

daitya-sindhura-pārīndraṁ vande gopendra-nandanam ||9||

barhendrāyudha-ramyāya jagaj-jīvana-dāyine |

rādhā-vidyud-vṛtāṅgāya kṛṣṇāmbhodāya te namaḥ ||10||

premāndha-vallavī-vṛnda-locanendrīvarendave |

kāśmīra-tilakāḍhyāya namaḥ pītāmbarāya te ||11||

gīrvāṇeśa-madoddāma dāva-nirvāṇa-nīradam |

kandūkī-kṛta-śailendraṁ vande gokula-bāndhavam ||12||

dainyārṇave nimagno’smi mantu-grāva-bharārditaḥ |

duṣṭe kāruṇya-pārīṇa mayi kṛṣṇa kṛpāṁ kuru ||13||

ādhāro’py aparādhānām aviveka-hato’py aham |

tvat-kāruṇya-pratīkṣo’smi prasīda mayi mādhava ||14||

iti praṇāma-praṇayākhyaḥ stavaḥ |

# śrī-śrī-hari-kusuma-stavaḥ

gati-gañjita-mattatara-dviradaṁ

rada-nindita-sundara-kunda-madam |

madanārbuda-rūpa-mada-ghna-ruciṁ

rucira-smita-mañjari mañju-mukham ||1||

mukharīkṛta-veṇu-hṛta-pramadaṁ

mada-valgita-locana-tāmarasam |

rasa-pūra-vikāsaka-keli-paraṁ

paramārtha-parāyaṇa-loka-gatim ||2||

gati-maṇḍita-yāmuna-tīra-bhuvaṁ

bhuvaneśvara-vandita-cāru-padam |

padakojjvala-komala-kaṇṭha-rucaṁ

rucakātta-viśeṣaka-valgutaram ||3||

tarala-pracalāka-parīta-śikhaṁ

śikharīndra-dhṛti pratipanna-bhujam |

bhujagendra-phaṇāṅgaṇa-raṅga-dharaṁ

dhara-kandara-khelana-lubdha-hṛdam ||4||

hṛdayālu-suhṛd-gaṇa-datta-mahaṁ

mahanīya-kathā-kula-dhūta-kalim |

kalitākhila-durjaya-bāhu-balaṁ

bala-vallava-śāvaka-saṁnihitam ||5||

hita-sādhu-samīhita-kalpa-taruṁ

taruṇī-gaṇa-nūtana-puṣpa-śaram |

śaraṇāgata-rakṣaṇa-dakṣatamaṁ

tam asādhu-kulopala-caṇḍa-karam ||6||

kara-padma-milat-kusuma-stavakaṁ

baka-dānava-matta-karīndra-harim |

hariṇī-gaṇa-hāraka-veṇu-kalaṁ

kala-kaṇṭha-ravojjvala-kaṇṭha-raṇam ||7||

raṇa-khaṇḍita-durjana-puṇya-janaṁ

jana-maṅgala-kīrti-latā-prabhavam |

bhava-sāgara-kumbha-janām aguṇaṁ

guṇa-saṅga-vivarjita-bhakta-gaṇam ||8||

gaṇanātiga-divya-guṇollasitaṁ

smita-raśmi-sahodara-vaktra-varam |

vara-dṛpta-vṛṣāsura-dāra-ghanaṁ

ghana-vibhrama-veśa-vihāramayam ||9||

maya-putra-tamaḥ-kṣaya-pūrṇa-vidhuṁ

vidhurīkṛta-dānava-rāja-kulam |

kula-nandanam atra namāmi harim ||10||

urasi parisphurad-indiram indindira-mandira-śrajollasitam |

harim aṅganātimaṅgala-maṅgala-sac-candanaṁ vande ||11||

iti śrī-hari-kusuma-stavakam

# gāthā-chandaḥ-stavaḥ

paritoṣita-gopa-vadhū-paṭalaṁ

paṭalaṅghita-kāñcana-sāra-cayam |

racayantam udāra-vilāsa-kalāṁ

sakalāñcita-pādam agādha-balam

dhavalaṁ nava-kīrti-kulair amitam ||1||

# tribhaṅgī-pañcakam

namaḥ śrī-kṛṣṇāya

yamalārjuna-bhañjanam āśrita-rañjanam ahigañjana-ghana-lāsya-bharaṁ

paśupāla-purandaram abhisṛta-kandaram atisundaram aravinda-karam |

vara-gopa-vadhū-jana-viracita-pūjanam ūru-kūjana-nava-veṇu-dharaṁ

smara-narma-vicakṣaṇam akhila-vilakṣaṇa-tanu-lakṣaṇam atidakṣataram ||1||

praṇatāśani-pañjaram nambara-piñjaram arikuñjara-harim indumukhaṁ

go-maṇḍala-rakṣiṇam anukṛta-pakṣiṇam atidakṣiṇam aimtātma-sukham |

guru-gairika-maṇḍitam anunaya-paṇḍitam avakhaṇḍita-puruhūta-makhaṁ

vraja-kamala-virocanam alika-surocana-gorocanam atitāmra-nakham ||2||

unmada-rati-nāyaka-śāṇita-śāyaka-vinidhāyaka-cala-cilli-latam

uddhata-saṅkocanam ambuja-locanam agha-mocanam amarāli-natam |

nikhilādhika-gauravam ujjvala-saurabham atigaurabha-paśupīṣu rataṁ

komala-pada-pallavam abhram u vallabha-ruci-durlabha-sa-vilāsa-gatam ||3||

bhuja-mūrdhni viśaṅkaṭam adhigata-śaṅkaṭa-nata-kaṅkaṭam aṭavīṣu calaṁ

navanītpa-karambita-vana-rolambitam avalambita-kala-kaṇṭha-kalam |

durjana-tṛṇa-pāvakam anucara-śāvaka-nikarāvakam aruṇoṣṭha-dalaṁ

nija-vikrama-carcita-bhuja-guru-garvita-gandharvita-danujārdi-balam ||4||

śruti-ratna-vibhūṣaṇa-ruci-jita-pūṣaṇam alidūṣaṇa-nayanānta-gatiṁ

yamunā-taṭa-talpita-puṣpam analpita-mada-jalpita-dayitāpta-ratim |

vandemahi vandita-mandam amandita-kulam andhita-khala-kaṁsa-matiṁ

tvām iha dāmodara haladhara-sodara hara no daram anubaddha-ratim ||5||

iti tribhaṅgī-pañcakam |

viracaya mayi daṇḍaṁ dīna-bandho dayāṁ vā

gatir iha na bhavattaḥ kācid anyā mamāsti |

nipatatu śatakoṭir nirbharaṁ vā navāmbhas

tad api kila payodaḥ stūyate cātakena ||1||

prācīnānāṁ bhajanam atulaṁ duṣkaraṁ śṛṇvato me

nairāśyena jvalati hṛdayaṁ bhakti-leśālasasya |

viśvadrīcīm aghahara tavākarṇya kāruṇya-vīcīm

āśā-bindūkṣitam idam upaity antare hanta śaityam ||2||

# śrī-mukunda-muktāvalī

śrī-vraja-nāgarāya namaḥ

nava-jaladha-varṇaṁ campakodbhāsi-karṇaṁ

vikasita-nalināsyaṁ visphuran-manda-hāsyam |

kanaka-ruci-dukūlaṁ cāru-barhāva-cūlaṁ

kam api nikhila-sāraṁ naumi gopa-kumāram ||1||

mukha-jita-śarad-induḥ kel-lāvaṇya-sindhuḥ

kara-vinhita-kandur vallavī-prāṇa-bandhuḥ |

vapur upasṛta-reṇuḥ kakṣa-nikṣipta-veṇur

vacana-vaśaga-dhenuḥ pātu māṁ nanda-sūnuḥ ||2||

||mālinī||

dhvasta-duṣṭa-śaṅkha-cūḍa vallavī-kulopagūḍha

bhakta-mānasādhirūḍha nīla-kaṇṭha-piñcha-cūḍa |

kaṇṭha-lambi-mañju-guñja keli-labdha-ramya-kuñja

karṇa-varti-phulla-kunda pāhi deva māṁ mukunda ||3||

yajña-bhaṅga-rauṣṭa-śatru-nunna-ghora-megha-cakra

vṛṣṭi-pura-khinna-gopa-vīkṣaṇopajāta-kopa |

kṣipra-savya-hasta-padma-dhāritocca-śaila-sadma

gupta-goṣṭha rakṣa rakṣa māṁ tathādya paṅkajākṣa ||4||

||citrā||

muktā-hāraṁ dadhad-uḍu-cakrākāraṁ

sāraṁ gopī-manasi manojāropī |

kopī kaṁse khala-nikurambottaṁse

vaṁśe raṅgī diśatu naḥ śārṅgī ||5||

līloddāmā jaladhara-mālā-śyāmā

kṣāmāḥ kāmād abhiracayantī rāmāḥ |

sā mām avyād akhila-munīnāṁ stavyā

gavyā-pūrtiḥ prabhur aghaśatror mūrtiḥ ||6||

||jaladhara-mālā||

parva-vartula-śarvarī-pati-garva-rīti-harānanaṁ

nanda-nandanam indirākṛta-vandanaṁ dhṛta-candanam |

sundarī-rati-mandirīkṛta-kandaraṁ dhṛta-mandaraṁ

kuṇḍala-dyuti-maṇḍala-pluta-kandharaṁ bhaja sundaram ||7||

gokulāṅgana-maṇḍanaṁ kṛta-pūtanā-bhava-mocanaṁ

kunda-sundara-dantam ambuja-vṛnda-vandita-locanam |

saurabhākara-phulla-puṣkara-visphurat-kara-pallavaṁ

daivata-vraja-durlabhaṁ bhaja vallavī-kula-vallabham ||8||

||raṅginī||

tuṇḍa-kānti-daṇḍitoru-pāṇḍurāṁśu-maṇḍalaṁ

gaṇḍa-pālitāṇḍa-bāliśāli-ratna-kuṇḍalam |

phulla-puṇḍarīka-ṣaṇḍa-kḷpta-mālya-maṇḍanaṁ

caṇḍa-bāhu-daṇḍam atra naumi kaṁsa-khaṇḍanam ||9||

uttaraṅgad-aṅga-rāga-saṅgamāti-piṅgalas

tuṅga-śṛṅga-saṅgi-pāṇi-raṅganātimaṅgalaḥ |

dig-vilāsi-malli-hāsi kīrti-valli-pallavas

tvāṁ sa pātu phulla-cāru-cillir adya vallavaḥ ||10||

||tūṇakam||

indra-nivāraṁ vraja-pati-vāraṁ

nirdhuta-vāraṁ hṛta-ghana-vāram |

rakṣita-gotraṁ prīṇita-gotraṁ

tvāṁ dhṛta-gotraṁ naumi sa-gotram ||11||

kaṁsa-mahīpati-hṛd-gata-śūlaṁ

santata-sevita-yāmuna-kūlam |

vande sundara-candraka-cūlaṁ

tvām aham akhila-carācara-mūlam ||12||

malayaja-ruciras tanu-jita-mudiraḥ

pālita-vidhus toṣita-vasudhaḥ |

mām atirasikaḥ kelibhir adhikaḥ

sita-subhaga-radaḥ kṛpayatu varadaḥ ||13||

urarīkṛta-murarī-ruta-bhaṅgaṁ

nava-jala-dhara-kiraṇollasad-aṅgam |

yuvati-hṛdaya-dhṛta-madana-taraṅgaṁ

praṇamata yāmuna-taṭa-kṛta-raṅgam ||14||

||pajjhaṭikā||

navāmbhoda-nīlaṁ jagat-toṣa-śīlaṁ

mukhāsaṅgi-vaṁśaṁ śikhaṇḍāvataṁsam |

karālambi-vetraṁ varāmbhoja-netraṁ

dhṛta-sphīta-guñjaṁ bhaje labdha-kuñjam ||15||

hṛta-kṣauṇi-bhāraṁ kṛta-kleśa-hāraṁ

jagad-gīta-sāraṁ mahā-ratna-hāram |

mṛdu-śyāma-keśaṁ lasad-vāmya-veśaṁ

kṛpābhir nadeśaṁ bhaje vallaveśam ||16||

||bhujaṅga-prayātam||

ullasad-vallavī-vāsasāṁ taskaras

tejasā nirjita-prasphurad-bhāskaraḥ |

pīna-doḥ-stambhayor ullasac-candanaḥ

pātu vaḥ sarvato devakī-nandanaḥ ||17||

saṁsṛtes tārakaṁ taṁ gavāṁ cārakaṁ

veṇunā maṇḍitaṁ krīḍane paṇḍitam |

dhātṛbhir veṣiṇaṁ danava-dveṣiṇaṁ

cintaya svāminaṁ vallavī-kāminam ||18||

||sragviṇī||

upātta-kavalaṁ parāga-śabalaṁ

sad-eka-śaraṇaṁ saroja-caraṇam |

ariṣṭa-dalanaṁ vikṛṣṭa-lalanaṁ

namāmi sa-mahaṁ sadaiva tam aham ||19||

vihāra-sadanaṁ manojña-radanaṁ

praṇīta-madanaṁ śaśaṅka-vadanam |

uraḥstha-kamalaṁ yaśobhir amalaṁ

karātta-kamalaṁ bhajasva tam alam ||20||

||jaloddhata-gatiḥ||

duṣṭa-dhvaṁsaḥ karṇikārāvataṁsaḥ

khelad-vaṁśī pañcama-dhvāna-śaṁsī |

gopī-cetaḥ-keli-bhaṅgi-niketaḥ

pātu svairī hanta vaḥ kaṁsa-vairī ||21||

vṛndāṭavyāṁ kelim ānanda-navyāṁ

kurvan-nārī-citta-kandarpa-dhārī |

narmodgārī māṁ dukūlāpahārī

nīpārūḍhaḥ pātu barhāvacūḍaḥ ||22||

||śālinī||

rucira-nakhe racaya sakhe

valita-ratiṁ bhajana-tatim |

tvam aviratis tvarita-gatir

nata-śaraṇe hari-caraṇe ||23||

rucira-paṭaḥ pulina-naṭaḥ

paśupa-gatir guṇa-vasatiḥ |

sa mama śucir jalada-rucir

manasi parisphuratu hariḥ ||24||

||tvarita-gatiḥ||

keli-vihita-yamulārjuna-bhañjana

sulalita-carita-nikhila-jana-rañjana |

locana-nartana-jita-cala-khañjana

māṁ paripālaya kāliya-gañjana ||25||

bhuvana-visṛtvara-mahimāḍambara

viracita-nikhila-khalotkara-saṁvara |

vitara yaśodā-tanaya varaṁ varam

abhilaṣitaṁ me dhṛta-pītāmbara ||26||

cikura-karambita cāru-śikhaṇḍaṁ

bhāla-vinirjita-vara-śaśi-khaṇḍam |

rada-rucir nirdhūta-mudrita-kundaṁ

kuruta budhā hṛdi sapadi mukundam ||27||

yaḥ parirakṣita-surabhī-lakṣas

tad api ca surabhī-mardana-dakṣaḥ |

muralī-vādana-khuralī-śālī

sa diśatu kuśalaṁ tava vana-mālī ||28||

||pajjhaṭikā||

ramita-nikhila-ḍimbe veṇu-pītoṣṭha-bimbe

hata-khala-nikurambe vallavī-datta-cumbe |

bhavatu mahita-nande tatra vaḥ keli-kande

jagad-avirala-tunde bhaktir urvī mukunde ||29||

paśupa-yuvatī-goṣṭhī-cumbita-śrīmad-oṣṭhī

smara-taralita-dṛṣṭi-nirmitānanda-vṛṣṭiḥ |

nava-jala-dhara-dhāmā pātu vaḥ kṛṣṇa-nāmā

bhuvana-madhura-veśā mālinī muktir eṣā ||30||

||mālinī||

iti śrī-mukunda-muktāvalī

**śrī-śrī-rādhā-kṛṣṇābhyāṁ namaḥ**

**dhyānaḥ**

aṅga-śyāmalima-cchaṭābhir abhito mandīkṛtendīvaraṁ

jāḍyaṁ jāguḍa-rociṣāṁ vidadhataṁ paṭṭāmbarasya śriyā |

vṛndāraṇya-vilāsinaṁ hṛdi lasad-dāmābhirāmodaraṁ

rādhā-skandha-niveśitojjvala-bhujaṁ dhyāyema dāmodaram ||

# śrī-rādhikāyā ānanda-candrikā-stotram

śrī-rādhikāyai namaḥ

rādhā-dāmodara-preṣṭhā rādhikā vārṣabhānavī |

samasta-vallavī-vṛnda-dhammillottaṁsa-mallikā ||1||

kṛṣṇa-priyāvalī-mukhyā gāndharvā lalitā-sakhī |

viśākhā-sakhya-sukhinī hari-hṛd-bhṛṅga-mañjarī ||2||

imāṁ vṛndāvaneśvaryā daśa-nāma-manoramām |

ānanda-candrikāṁ nāma yo rahasyāṁ stutiṁ paṭhet ||3||

sa kleśa-rahito bhūtvā bhūri-saubhāgya-bhūṣitaḥ |

tvaritaṁ karuṇā-pātraṁ rādhā-mādhavayor bhavet ||4||

ity ānanda-candrikā-stotraṁ samāptam |

# śrī-prema-sudhā-satraṁ

### śrī-vṛndāvaneśvaryā aṣṭottara-śata-nāma-stotram

namo vṛndāvaneśvaryai

mānasaṁ mānasaṁ tyāgād utkaṇṭhārtaṁ nirundhatīm |

rādhāṁ saṁvidya vidyāḍhyā tuṅgavidyedam abravīt ||1||

vimuñca bandhure mānaṁ nirbandhaṁ śṛṇu me vacaḥ |

purā kandarpa-sundaryai yāny utkaṇṭhita-cetase ||2||

bhagavatopadiṣṭāni tava sakhyopalabdhaye |

iṅgitābhijñayā tāni sindūreṇādya vṛndayā ||3||

vilikhya sakhi dattāni sa jīvita-suhṛttamaḥ |

virahārtas tavemāni japan nāmāni śāmyati ||4||

rādhā kṛṣṇa-vanādhīśā mukunda-madhu-mādhavī |

govinda-preyasī-vṛnda-mukhyā vṛndāvaneśvarī ||5||

brahmāṇḍa-maṇḍalottaṁsa-kīritḥ kārtika-devatā |

dāmodara-priya-sakhī rādhikā vārṣabhānavī ||6||

bhānu-bhakti-bharābhijñā vṛṣabhānu-kumārikā |

mukharā-prāṇa-dauhitrī kīrtidā-kīrti-dāyinī ||7||

kṛṣṇa-premābdhi-karī vatsalācyuta-mātṛkā |

sakhī-maṇḍala-jīvātur lalitā-jīvitādhikā ||8||

viśākhā-prāṇa-sarvasvaṁ kāruṇyāmṛta-medurā |

paurṇamāsī-pṛthu-prema-pātrī subala-nanditā ||9||

kṛṣṇādhirāja-mahiṣī vṛndāraṇya-vihāriṇī |

viśākhā-sakhya-vikhyātā lalitā-prema-lālitā ||10||

sadā kiśorikā goṣṭha-yuvarāja-vilāsinī |

govinda-prema-śikṣārtha-naṭī-kṛta-nijāṁśakā ||11||

prabodhinī-niśānṛtya-māhātmya-bhara-darśinī |

candrakānti-carī sarva-gandharva-kula-pāvanī ||12||

svajanma-bhūṣitottuṅga-vṛṣabhānu-kula-sthitiḥ |

lāsya-vidyā-vrata-snātā rāsa-krīḍādi-kāraṇam ||13||

rāsotsavaya-pura-gaṇyā kṛṣṇa-nīta-rahaḥ-sthalā |

govinda-bandha-kavarī kṛṣṇottaṁsita-kuntalā ||14||

vyakta-goṣṭhāravindākṣi vṛndotkarṣāti-harṣiṇī |

anna-tarpita-durvāsā gāndharvā śruti-viśrutā ||15||

gāndharvikā svagāndharva-vismāpita-balācyutā |

śaṅkhacūḍāri-dayitā gopī-cūḍāgra-mālikā ||16||

cāru-gorocanā-gaurī gārutmata-nibhāmbarā |

vicitra-paṭṭa-camarī-cāru-veṇī-śikhā-ruciḥ ||17||

padmendu-jaitra-vaktra-śrī-niruddha-mura-mardanā |

cakorikā-camatkārī-hari-hāri-vilocanā ||18||

kāliya-damanotkampi-bhaṅgura-bhrū-bhujaṅgamā |

nāsikā-śikharālambi-lavalī-sthala-mauktikā ||19||

bandhurādhara-bandhūka-vikṛṣṭa-madhusūdanā |

danta-nirdhūta-śikharā śikharīndra-dhara-priyā ||20||

kapola-maṇḍalāndoli-maṇi-kuṇḍala-maṇḍitā |

pītāṁśuka-śukākarṣi-nistala-stana-dāḍimā ||21||

maṇi-kiṅkiṇy-alaṅkāra-jhaṅkāri-śroṇi-maṇḍalā |

sthalāravinda-viñcholī-nirmañchita-pada-dyutiḥ ||22||

ariṣṭa-vadha-narmārtha-nirmāpita-sarovarā |

gandhonmādita-govindo mādhava-dvandvatāṅkitā ||23||

kālindī-kūla-kuñja-śrīr bhāṇḍīra-taṭa-maṇḍanā |

dhṛta-nandīśvara-sthemā govardhana-darī-priyā ||24||

vaṁśī-baḍiśikā-biddha-rasottarṣa-mano-jhaṣā |

vaṁśikā-dhvani-viśraṁsi-nīvī-bandha-grahāturā ||25||

mukunda-netra-śapharī vihārāmṛta-dīrghikā |

nija-kuṇḍa-kuḍuṅgāntas tuṅgānaṅga-rasonmadā ||26||

kṛṣṇa-bhrū-caṇḍa-kodaṇḍoḍḍīna-dhairya-vihaṅgamā |

anurāga-sudhā-sindhu-hindolāndolitācyutā ||27||

vrajendra-nandanāsyendu-tuṅgitānaṅga-sāgarā |

anaṅga-saṅgarottṛṣṇa-kṛṣṇa-luñcita-kañcukā ||28||

līlā-padma-hatoddāma-narma-lampaṭa-keśavā |

hari-vakṣo-hari-grāva-haritālīya-rekhikā ||29||

mādhavotsaṅga-paryaṅkā kṛṣṇa-bāhūpadhānikā |

rati-keli-viśeṣoha-sakhī-smita-vilajjitā ||30||

ālī-puro-rahaḥ-keli-jalpotka-hari-vandinī |

vaijayantī kalābhijñā vana-srak-śilpa-kalpinī ||31||

dhātu-citrātivaicitrī-visṛṣṭi-parameṣṭhinī |

viadagdhī-prathamācāryā cāru-cāturya-citritā ||32||

asādhāraṇa-saubhāgya-bhāgyāmṛta-taraṅginī |

maugdhya-pragalbhatā-ramyā dhīrādhīrāṅka-bhūṣitā ||33||

śyāmala-pracchada-paṭī mūka-nūpura-dhāriṇī |

nikuñja-dhāma-saṁskāra-mādhavādhvekṣaṇa-kriyā ||34||

prādurbhūta-ghanotkaṇṭhā vipralambha-viṣaṇṇa-dhīḥ |

prātar utprāsitopendrā candrāvali-kaṭākṣiṇī ||35||

anākarṇita-kaṁsāri-kākū-vādā manasvinī |

cāṭukāra-hari-tyāga-jātānuśaya-kātarā ||36||

dhṛta-kṛṣṇekṣaṇotsukyā lalitā-bhīti-māninī |

viprayoga-vyathā-hāri-hari-sandeśa-nanditā ||37||

madālpa-jalpitādhīna-puṇḍarīkākṣa-maṇḍitā |

bhrū-līlā-mohitopendra-hastāgra-hṛta-vaṁśikā ||38||

atulācyuta-mādhurya-svādanādvaita-bhāgya-bhūḥ |

niyuddha-śrānti-nidrāṇa hari-hārāpahāriṇī ||39||

dyūta-nirjita-vaṁśārthi-kaṁsāri-parihāsinī |

nija-prāṇārbuda-preṣṭha-kṛṣṇa-pāda-nakhāñcalā ||40||

iti rādhā sakhī-vācam ācamya pulakāñcitā |

chadmanā padmanābhasya latā-sadmāntikaṁ gatā ||41||

yaḥ sevate jano rādhā-nāmnām aṣṭottaraṁ śatam |

nāmnā prema-sudhā-satraṁ lihyāt prema-sudhām asau ||42||

iti premendu-sudhā-satra-nāmaka-śrī-rādhikāṣṭottara-śata-nāma samāptam |

# śrī-śrī-rādhāṣṭakam

śrī-śrī-vṛndāvaneśvaryai namaḥ

diśi diśi racayantī sañcaran-netra-lakṣmī-

vilasita-khuralībhiḥ khañjarīṭasya khelām |

hṛdaya-madhupa-mallīṁ vallavādhīśa-sūnor

akhila-guṇa-gabhīrāṁ rādhikām arcayāmi ||1||

pitur iha vṛṣabhānor anvavāya-praśastiṁ

jagati kila samaste suṣṭhu vistārayantīm |

vraja-pati-kumāraṁ khelayantīṁ sakhībhiḥ

surabhiṇi nija-kuṇḍe rādhikām arcayāmi ||2||

śarad-upacita-rākā-kaumudī-nātha-kīrti-

prakara-damana-dīkṣā-dakṣiṇa-smera-vaktrām |

naṭad-aghabhid-apāṅgottuṅgitānaṅga-raṅgāṁ

kalita-ruci-taraṅgāṁ rādhikām arcayāmi ||3||

vividha-kusuma-vṛndotphulla-dhammilla-ghāṭī-

vighaṭita-mada-ghūrṇat-keki-piccha-praśastim |

madhuripu-mukha-bimbodgīrṇa-tāmbūla-rāga-

sphurad-amala-kapolāṁ rādhikām arcayāmi ||4||

amalina-lalitāntaḥ-sneha-siktāntarāṅgām

akhila-vidha-viśākhā-sakhya-vikhyāta-śīlām |

sphurad-aghabhid-anargha-prema-māṇikya-peṭīṁ

dhṛta-madhura-vinodāṁ rādhikām arcayāmi ||5||

atula-mahasi vṛndāraṇya-rājye’bhiṣiktāṁ

nikhila-samaya-bhartuḥ kārtikasyādhidevīm |

aparimita-mukunda-preyasī-vṛnda-mukhyāṁ

jagad-aghahara-kīrtiṁ rādhikām arcayāmi ||6||

hari-pada-nakha-koṭī-pṛṣṭha-paryanta-sīmā-

taṭam api kalayantīṁ prāṇa-koṭer abhīṣṭām |

pramudita-madirākṣī-vṛnda-vaidagdhya-dīkṣā-

gurum ati-guru-kīrtiṁ rādhikām arcayāmi ||7||

amala-kanaka-paṭṭodghṛṣṭa-kāśmīra-gaurīṁ

madhurima-laharībhiḥ samparītāṁ kiśorīm |

hari-bhuja-parirabdhāṁ labdha-romāñca-pāliṁ

sphurad-aruṇa-dukūlāṁ rādhikām arcayāmi ||8||

tad-amala-madhurimṇāṁ kāmam ādhāra-rūpaṁ

paripaṭhati variṣṭhaṁ suṣṭhu rādhāṣṭakaṁ yaḥ |

ahima-kiraṇa-putrī-kūla-kalyāṇa-candraḥ

sphuṭam akhilam abhīṣṭaṁ tasya tuṣṭas tanoti ||9||

iti śrī-rādhāṣṭakam |

# prārthanā-paddhatiḥ

śrī-rādhikāyai namaḥ |

śuddha-gāṅgeya-gaurāṅgīṁ kuraṅgī-laṅgimekṣaṇām |

jita-koṭīndu-bimbāsyām ambudāmbara-saṁvṛtām ||1||

navīna-vallavī-vṛnda-dhammillotphulla-mallikām |

divya-ratnādy-alaṅkāra-sevyamāna-tanu-śriyam ||2||

vidagdha-maṇḍala-guruṁ gaṇa-gaurava-maṇḍitām |

atipreṣṭha-vayasyābhir aṣṭābhir abhiveṣṭitām ||3||

cañcalāpāṅga-bhaṅgena vyākulīkṛta-keśavām |

goṣṭhendra-suta-jīvātu-ramya-bimbādharāmṛtām ||4||

tvām asau yācate natvā viluṭhan yamunā-taṭe |

kākubhir vyākula-svānto jano vṛndāvaneśvari ||5||

kṛtāgaske’py ayogye’pi jane’smin kumatāv api |

dāsya-dāna-pradānasya lavam apy upapādaya ||6||

yuktas tvayā jano naiva duḥkhito’yam upekṣitum |

kṛpād-dyota-dravac-citta-navanītāsi yat sadā ||7||

iti prārthanā-paddhatiḥ

# cāṭu-puṣpāñjaliḥ

śrī-rādhikāyai namaḥ

nava-gorocanā-gaurī pravarendrīvarāmbarām |

maṇi-stavaka-vidyoti-veṇī-vyālāṅgaṇā-phaṇām ||1||

upamāna-ghaṭamāna-prahāri-mukha-maṇḍalām |

navendu-nindi-bhālodyat-kasturī-tilaka-śriyam ||2||

bhrū-jitānaṅga-kodaṇḍāṁ lola-nīlālakāvalim |

kajjalojjvalatā-rājac-cakorī-cāru-locanām ||3||

tila-puṣpābha-nāsāgra-virājad-vara-maulikām |

adharodbhūta-bandhūkāṁ kundālī-bandhura-dvijām ||4||

sa-ratna-svarṇa-rājīva-karṇikā-kṛta-karṇikām |

kastūrī-bindu-cibukāṁ ratna-graiveyakojjvalām ||5||

divyāṅgada-pariṣvaṅga-lasad-bhuja-mṛṇālikām |

balāri-ratna-valaya-kalālambi-kalāvikām ||6||

ratnāṅgurīyakollāsi-varāṅguli-karāmbujām |

manohara-mahā-hāra-vihāri-kuca-kuṭmalām ||7||

romāli-bhujagī-mūrdha-ratnābha-taralāñcitām |

vali-trayī-latā-baddha-kṣīṇa-bhaṅgura-madhyamām ||8||

maṇi-sārasanādhāra-visphāra--śroṇi-rodhasam |

hema-rambhā-madārambha-stambhanoru-yugākṛtim ||9||

jānu-dyuti-jita-kṣulla-pīta-ratna-samudrakām |

śaran-nīraja-nīrājya-mañjīra-viraṇat-padām ||10||

rākendu-koṭi-saundarya-jaitra-pāda-nakha-dyutim |

aṣṭābhiḥ sāttvikair bhāvair ākulī-kṛta-vigrahām ||11||

mukundāṅga-kṛpāpāṅgām anaṅgormi-taraṅgitām |

tvām ārabdha-śriyānandāṁ vande vṛndāvaneśvari ||12||

ayi prodyan-mahā-bhāva-mādhurī-vihvalāntare |

aśeṣa-nāyikāvasthā-prākaṭyādbhuta-ceṣṭite ||13||

sarva-mādhurya-viñjolī-nirmāñchita-padāmbuje |

indirā-mṛgya-saundarya-sphurad-aṅghri-nakhāñcale ||14||

gokulendu-mukhī-vṛnda-sīmantottaṁsa-mañjari |

lalitādi-sakhī-yūtha-jīvātu-smita-korake ||15||

caṭulāpāṅga-mādhurya-bindūnmādita-mādhave |

tāta-pāda-yaśaḥ-stoma-kairavānanda-candrike ||16||

apāra-karuṇā-pūra-pūritāntar-mano-hrade |

prasīdāsmin jane devi nija-dāsya-spṛhā-juṣi ||17||

kaccit tvaṁ cāṭu-paṭunā tena goṣṭhendra-sūnunā |

prārthyamāna-capālāṅga-prasādā drakṣyase mayā ||18||

tvāṁ sādhu mādhavī-puṣpair mādhavena kalāvidā |

prasādhyamānāṁ svidyantīṁ bījayiṣyāmy ahaṁ kadā ||19||

keli-visraṁsino baka-keśa-vṛndasya sundari |

saṁskārāya kadā devi janam etaṁ nidekṣyasi ||20||

kadā bimboṣṭhi tāmbūlaṁ mayā tava mukhāmbuje |

arpyamāṇaṁ vrajādhīśa-sūnur ācchidya bhokṣyate ||21||

vraja-rāja-kumāra-vallabhā-kula-sīmanta-maṇi prasīda me |

parivāra-gaṇasya te yathā padavī me na davīyasī bhavet ||22||

karuṇāṁ muhur arthaye paraṁ tava vṛndāvana-cakravartini |

api keśaripor yathā bhavet sa caṭu-prārthana-bhājanaṁ janaḥ ||23||

imaṁ vṛndāvaneśvaryā jano yaḥ paṭhati stavam |

cāṭu-puṣpāñjaliṁ nāma sa syād asyāḥ kṛpāspadam ||24||

iti śrī-rūpa-gosvāmi-viracita-stava-mālāyāṁ

śrī-cāṭu-puṣpāñjaliḥ sampūrṇaḥ |

# śrī-gāndharvā-samprārthanāṣṭakam

śrī-śrī-gāndharvikāyai namaḥ |

vṛndāvane viharator iha kile-kuñje

matta-dvipa-pravara-kautuka-vibhrameṇa |

sandarśayasva yuvayor vadanāravinda-

dvandvaṁ vidhehi mayi devi kṛpāṁ prasīda ||1||

hā devi kāku-bhara-gadgadayādya vācā

yāce nipatya bhuvi daṇḍavad udbhaṭārtiḥ |

asya prasādam abudhasya janasya kṛtvā

gāndharvike nija-gaṇe gaṇanāṁ vidhehi ||2||

śyāme ramā-ramaṇa-sundaratā-variṣṭha-

saundarya-mohita-samasta-jagaj-janasya |

śyāmasya vāma-bhuja-baddha-tanuṁ kadāhaṁ

tvām indirā-virala-rūpa-bharāṁ bhajāmi ||3||

tvāṁ pracchadena mudira-cchavinā pidhāya

mañjīra-mukta-caraṇāṁ ca vidhāya devi |

kuñje vrajendra-tanayena virājamāne

naktaṁ kadā pramuditām abhisārayiṣye ||4||

kuñje prasūna-kula-kalpita-keli-talpe

saṁviṣṭayor madhura-narma-vilāsa-bhājoḥ |

loka-trayābharaṇayoś caraṇāmbujāni

saṁvāhayiṣyati kadā yuvayor jano’yam ||5||

tvat-kuṇḍa-rodhasi vilāsa-pariśrameṇa

svedāmbu-cumbi-vadanāmbu-ruha-śriyo vām |

vṛndāvaneśvari kadā taru-mūla-bhājo

saṁvījayāmi camarī-caya-cāmareṇa ||6||

līnāṁ nikuñja-kuhare bhavatīṁ mukunde

citraiva sūcitavatīṁ rucirākṣi nāham |

bhugnāṁ bhruvaṁ na racayeti mṛṣāruṣāṁ tvām

agre vrajendra-tanayasya kadā nu neṣye ||7||

vāg-yuddha-keli-kutuke vraja-rāja-sūnuṁ

jitvonmadām adhika-darpa-vikāsi-jalpām |

phullābhir ālibhir analpam udīryamāṇa-

stotrāṁ kadā nu bhavatīm avalokayiṣye ||8||

yaḥ ko’pi suṣṭhu vṛṣabhānu-kumārikāyāḥ

samprārthanāṣṭakam idaṁ paṭhati prapannaḥ |

sā preyasā saha sametya dhṛta-pramodā

tatra prasāda-laharīm urarīkaroti ||9||

iti śrī-gāndharvā-samprārthanāṣṭakam sampūrṇam |

# śrī-śrī-rādhā-mādhavayor nāma-yugalāṣṭakam

śrī-śrī-rādhā-kṛṣṇābhyāṁ namaḥ

rādhā-mādhavayor etad vakṣye nāma-yugāṣṭkam |

rādhā-dāmodarau pūrvaṁ rādhikā-mādhavau tataḥ ||1||

vṛṣabhānu-kumārī ca tathā gopendra-nandanaḥ |

govindasya priya-sakhī gāndharvā-bāndhavas tathā ||2||

nikuñja-nāgarau goṣṭha-kiśora-jana-śekharau |

vṛndāvanādhipau kṛṣṇa-vallabhārādhikā-priyau ||3||

iti śrī-rādhā-mādhavayor nāma-yugāṣṭakam ||

# śrī-vraja-navīna-yuva-dvandvāṣṭakam

śrī-rādhā-kṛṣṇau jayataḥ |

adurvidha-vidagdhatāspada-vimugdha-veśa-śriyor

amanda-śikhi-kandharā-kanaka-nindi-vāsas tviṣoḥ |

sphurat-puraṭa-ketakī-kusuma-vibhramābhra-prabhā

nibhāṅga-mahasor bhaje vraja-navīna-yūnor yugam ||1||

samṛddha-vidhu-mādhurī-vidhuratā-vidhānoddhurair

navāmburuha-ramyatā-mada-viḍambanārambhibhiḥ |

vilimpad iva karṇakāvali-sahodarair dik-taṭī

mukha-dyuti-bharair bhaje vraja-navīna-yūnor yugam ||2||

vilāsa-kalahoddhati-skhalad-amanda-sindūra-bhāg-

akharva-madanāṅkuśa-prakara-vibrhamair aṅkitam |

madoddhuram ivobhayor mithunam ullasad-vallarī-

gṛhotsava-rataṁ bhaje vraja-navīna-yūnor yugam ||3||

ghana-praṇaya-nirjhara-prasara-labdha-pūrter mano

hradasya parivāhitām anusaradbhir asraiḥ plutam |

sphurat-tanu-ruhāṅkurair nava-kadamba-jṛmbha-śriyaṁ

vrajattad aniśaṁ bhaje vraja-navīna-yūnor yugam ||4||

anaṅga-raṇa-vibhrame kim api vibhrad-ācāryakaṁ

mithaś cala-dṛg-añcala-dyuti-śalākayā kīlitam |

jagaty atula-dharmabhir madhura-narmabhis tanvator

mitho vijayitāṁ bhaje vraja-navīna-yūnor yugam ||5||

adṛṣṭa-cara-cāturī-cala-caritra-citrāyitaiḥ

saha praṇayibhir janair vihara-mānayoḥ kānane |

paraspara-mano-mṛgaṁ śravaṇa-cāruṇā carcarī-

cayena rajayad bhaje vraja-navīna-yūnor yugam ||6||

maranda-bhara-mandira-prati-navāravindāvali-

sugandhini vihārayor jala-vihāra-visphūrjitaiḥ |

tape sarasi vallabhe salila-vādya-vidyā-vidhau

vidagdha-bhujayor bhaje vraja-navīna-yūnor yugam ||7||

mṛṣā-vijaya-kāśibhiḥ prathita-c¨turīr āśībhir

glahasya haraṇaṁ haṭhāt prakaṭayadbhir uccair girā |

tad-akṣa-kali-dakṣayoḥ kalita-pakṣayoḥ sākṣibhiḥ

kulaiḥ sva-suhṛdāṁ bhaje vraja-navīna-yūnor yugam ||8||

idaṁ valita-tuṣṭayaḥ paripaṭhanti padyāṣṭakaṁ

dvayor guṇa-vikāśi ye vraja-navīna-yūnor janāḥ |

muhur navanavodayāṁ praṇaya-mādhurīm etayor

avāpya nivasanti te pada-saroja-yugmāntike ||9||

dhyānaḥ |

koṇenākṣṇoḥ pṛthu-ruciḥ mitho hāriṇā lihyamānāv

ekaikena pracura-pulakenopaguḍhau bhujena |

gaurī-śyāmau vasana-yugalaṁ śyāma-gauraṁ vasānau

rādhā-kṛṣṇau smara-vilasitoddāma-tṛṣṇau smarāmi ||1||

# śrī-kārpaṇya-pañjikā-stotram

śrī-vṛndāvaneśau jayataḥ

tiṣṭhan vṛndāṭavī-kuñje vijñaptiṁ vidadhaty asau |

vṛndāṭavīśayoḥ pāda-padmeṣu kṛpano janaḥ ||1||

navendīvara-sandoha-saundaryāskandana-prabham |

cāru-gorocanā-garva-gaurava-grāsi-gaurabhām ||2||

śātakumbha-kadamba-śrī-viḍambi-sphurad-ambaram |

haratā kiṁśukasyāṁśūn aṁśukena virājitām ||3||

sarva-kaiśoravad-vṛnda-cūḍārūḍha-hariṇ-maṇim |

goṣṭhāśeṣa-kiśorīṇāṁ dhammillottaṁsa-mallikām ||4||

śrīśa-mukhyātma-rūpaṇāṁ rūpātiśayi-vigraham |

ramojjvala-vraja-vadhū-vraja-vismāpi-sauṣṭhavām ||5||

saurabhya-hṛta-gāndharvaṁ gandhonmādita-mādhavām |

rādhā-rodhana-vaṁśīkaṁ mahatī-mohitācyutām ||6||

rādhā-dhṛti-dhana-stena-locanāñcala-cāpalam |

dṛg-añcala-kalā-bhṛṅgī-daṣṭa-kṛṣṇa-hṛd-ambujām ||7||

rādhā-gūḍha-parīhāsa-prauḍhi-nirvacanī-kṛtam |

vrajendra-suta-narmokti-romāñcita-tanū-latām ||8||

divya-sad-guṇa-māṇikya-śreṇī-rohaṇa-parvatam |

umādi-ramaṇī-vyūha-spṛhaṇīya-guṇotkarām ||9||

tvāṁ ca vṛndāvanādhīśa tvāṁ ca vṛndāvaneśvari |

kākubhir vandamāno'yaṁ mandaṁ prāṛthayate janaḥ ||10||

||daśabhiḥ kulakam||

yogyatā me na kācid vāṁ kṛpā-lābhāya yady api |

mahā-kṛpālu-maulitvāt tathāpi kurutaṁ kṛpām ||11||

ayogye sāparādhe'pi dṛśyante kṛpayākulāḥ |

mahā-kṛpālavo hanta loke lokeśa-vanditau ||12||

bhakter vāṁ karuṇā-hetor leśābhāso'pi nāsti me |

mahā-līleśa-ratayā tad apy atra prasīdatam ||13||

jane duṣṭe'py abhakte'pi prasīdanto vilokitāḥ |

mahā-līlā-maheśāś ca hā nāthau bahavo bhuvi ||14||

adhamo'py uttamaṁ matvā svam ajñe'pi manīṣiṇam |

śiṣṭaṁ duṣṭo'py ayaṁ jantur mantuṁ vyadhita yadyapi ||15||

tathāpy asmin kadācid vām adhīśau nāma-jalpini |

avadya-vṛnda-nistāri-nāmābhāsau prasīdatam ||16||

yad akṣamyaṁ nu yuvayoḥ sakṛd-bhakti-lavād api |

tad-āgaḥ kvāpi nāsty eva kṛtāśāṁ prārthaye tataḥ ||17||

hanta klībo'pi jīvo'yaṁ nītaḥ kaṣṭena dhṛṣṭatām |

muhuḥ prārthayate nāthau prasādaḥ ko'py udañcatu ||18||

eṣa pāpī rudann uccair ādāya radanais tṛṇam |

hā nāthau nātheti prāṇī sīdaty atra prasīdatam ||19||

hāhā-rāvam asau kurvan durbhago bhikṣate janaḥ |

etāṁ me śṛṇutaṁ kākuṁ kākuṁ śṛṇutam īśvarau ||20||

yāce phutkṛtya phutkṛtya hā hā kākubhir ākulaḥ |

prasīdatam ayogye'pi jane'smin karuṇārṇavau ||21||

krośaty ārta-svarair āsye nyasyāṅguṣṭham asau janaḥ |

kurutaṁ kurutaṁ nāthau karuṇā-kaṇikām api ||22||

vāceha dīnayā yāce sākrandam ati-manda-dhīḥ |

kirataṁ karuṇa-svāntau karuṇormi-cchaṭām api ||23||

madhurāḥ santi yāvanto bhāvāḥ sarvatra cetasaḥ |

tebhyo'pi prema-madhuraṁ prasādī-kurutaṁ nijam ||24||

sevām evādya vāṁ devāv īhe kiñcana nāparam |

prasādābhimukhau hanta bhavantau bhavatāṁ mayi ||25||

nāthitaṁ param evedam anātha-jana-vatsalau |

svaṁ sākṣād-dāsyam evāsmin prasādī-kurutaṁ jane ||26||

añjaliṁ mūrdhni vinyasya dīno'yaṁ bhikṣate janaḥ |

asya siddhir abhīṣṭasya sakṛd apy upapādyatām ||27||

amalo vāṁ pārimalaḥ kadā parimalan vane |

anargheṇa pramodena ghrāṇaṁ me ghūrṇayiṣyati ||28||

rañjayisyati karṇau me haṁsa-guñjita-gañjanam |

mañjulaṁ kiṁ nu yuvayor mañjīra-kala-siñjitam ||29||

saubhāgyāṅka-rathāṅgādi-lakṣitāni padāni vām |

kadā vṛndāvane paśyann unmadiṣyaty ayaṁ janaḥ ||30||

sarva-saundarya-maryādā-nīrājya-pada-nīrajau |

kim apūrvāṇi parvāṇi hā mamākṣṇor vidhāsyatha ||31||

sucirāśā-phalābhoga-padāmbhoja-vilokanau |

yuvāṁ sākṣāj-janasyāsya bhavetām iha kiṁ bhave ||32||

kadā vṛndāṭavī-kuñja-kandare sundarodayau |

khelantau vāṁ vilokiṣye suratau nātidūrataḥ ||33||

gurvāyattatayā kvāpi durlabhānyonya-vīkṣaṇau |

mithaḥ sandeśa-sīdhubhyāṁ nandayisyāmi vāṁ kadā ||34||

gaveṣayantāv anyo'nyaṁ kadā vṛndāvanāntare |

saṅgamayya yuvāṁ lapsye hāriṇaṁ pāritoṣikam ||35||

paṇīkṛta-mitho-hāra-luñcana-vyagra-hastayoḥ |

kaliṁ dyūte vilokiṣye kadā vāṁ jita-kāśinoḥ ||36||

kuñje kusuma-śayyāyāṁ kadā vām arpitāṅgayoḥ |

pāda-saṁvāhanaṁ hanta jano'yaṁ racayiṣyati ||37||

kandarpa-kalahodghaṭṭa-truṭitānāṁ latā-gṛhe |

kadā gumphāya hārāṇāṁ bhavantau māṁ niyokṣyataḥ ||38||

keli-kallola-visrastān hanta vṛndāvaneśvarau |

karhi barhi-patatrair vāṁ maṇḍayiṣyāmi kuntalān ||39||

kandarpa-keli-pāṇḍitya-khaṇḍitākalpayor aham |

kadā vām alika-dvandvaṁ kariṣye tilakojjvalam ||40||

devārambhe vana-sragbhir dṛśau te devi kajjalaiḥ |

ayaṁ janaḥ kadā kuñja-maṇḍape maṇḍayiṣyati ||41||

jāmbūnadābha-tāmbūlī-parṇānya-vadalayya vām |

vadanāmbujayor eṣa nidhāsyati janaḥ kadā ||42||

kvāsau duṣkṛta-karmāhaṁ kva vām abhyarthanedṛśī |

kiṁ vā kaṁ vā na yuvayor unmādayati mādhurī ||43||

yayā vṛndāvane jantur anarho'py eṣa vāsyate |

tayaiva kṛpayā nāthau siddhiṁ kurutam īpsitam ||44||

kārpaṇya-pañjikām etāṁ sadā vṛndāṭavī-naṭau |

giraiva jalpato'py asya jantoḥ sidhyatu vāñchitam ||45||

iti śrī-rūpa-gosvāmi-viracita-stava-mālāyāṁ

śrī-kārpaṇya-pañjikā-stotram samāptam

# atha utkalikā-vallarīḥ

śrī-vṛndāraṇya-vihāriṇe namaḥ |

prapadya vṛndāvana-madhyam ekaḥ

krośann asāv utkalikākulātmā |

udghāṭayāmi jvalataḥ kaṭhorāṁ

bāṣpasya mudrāṁ hṛdi mudritasya ||1||

aye vṛndāraṇya tvaritam iha te sevana-parāḥ

parām āpuḥ ke vā na kila paramānanda-padavīm |

ato nīcair yāce svayam adhipayor īkṣaṇa-vidher

vareṇyāṁ me cetasy upadiśa diśaṁ hā kuru kṛpām ||2||

tavāraṇye devi dhruvam iha murāripor viharate

sadā preyasyeti śrutir api virauti smṛtir api |

iti jñātvā vṛnde caraṇam abhivande tava kṛpāṁ

kuruṣva kṣipraṁ me phalatu nitarāṁ tarṣa-viṭapī ||3||

hṛdi cira-vasad-āśā-maṇḍalālamba-pādau

guṇavati tava nāthau nāthituṁ jantur eṣaḥ |

sapadi bhavad-anujñāṁ yācate devi vṛnde

mayi kira karuṇārdrāṁ dṛṣṭim atra prasīda ||4||

dadhataṁ vapur aṁśu-kandalīṁ

dalad-indīvara-vṛnda-bandhurām |

kṛta-kāñcana-kānti-vañcanaiḥ

sphuritāṁ cāru-marīci-sañcayaiḥ ||5||

nicitaṁ ghana-cañcalā-tater

anukūlena dukūla-rociṣā |

mṛga-nābhi-rucaḥ sa-nābhinā

mahitāṁ mohana-paṭṭa-vāsasā ||6||

mādhurīṁ prakaṭayantam ujjvalāṁ

śrīpater api variṣṭha-sauṣṭhavām |

indirā-madhura-goṣṭha-sundarī-

vṛnda-vismaya-kara-prabhonnatām ||7||

itara-jana-durghaṭodayasya

sthira-guṇa-ratna-cayasya rohaṇādrim |

akhila-guṇavatī-kadamba-cetaḥ

pracura-camatkṛti-kāri-sad-guṇāḍhyam ||8||

nistula-vraja-kiśora-maṇḍalī-

mauli-maṇḍana-harinmaṇīśvaram |

viśva-visphūrita-gokulollasan-

navya-yauvata-vataṁsa-mālikām ||9||

svānta-sindhu-makarīkṛta-rādhaṁ

hṛn-niśākara-kuraṅgita-kṛṣṇām |

preyasī-parimalonmada-cittaṁ

preṣṭha-saurabha-hṛtendriya-vargām ||10||

prema-mūrti-vara-kārttika-devī

kīrti-gāna-mukharī-kṛta-vaṁśam |

viśva-nandana-mukunda-samajñā-

vṛnda-kīrtana-rasajña-rasajñām ||11||

nayana-kamala-mādhurī-niruddha-

vraja-nava-yauvata-mauli-hṛn-marālam |

vrajapati-suta-citta-mīna-rāja-

grahaṇa-paṭiṣṭha-vilocanānta-jālām ||12||

gopendra-mitra-tanayā-dhruva-dhairya-sindhu-

pāna-kriyā-kalasa-sambhava-veṇu-nādam |

vidyā-mahiṣṭha-mahatī-mahanīya-gāna-

saṁmohitākhila-vimohana-hṛt-kuraṅgām ||13||

kvāpy ānusaṅgikatayodita-rādhikākhyā-

vismāritākhila-vilāsa-kalā-kalāpam |

kṛṣṇeti-varṇa-yugala-śravaṇānubandha-

prādurbhavaj-jaḍima-ḍambara-saṁvitāṅgīm ||14||

tvāṁ ca vallava-purandarātmaja

tvāṁ ca gokula-vareṇya-nandini |

eṣa mūrdhni racitāñjalir nayan

bhikṣate kim api durbhago janaḥ ||15||

hanta sāndra-karuṇā-sudhā-jharī-

pūrṇa-mānasa-hradau prasīdatam |

durjane'tra diśataṁ rate nija-

prekṣaṇa-pratibhuvaś chaṭām api ||16||

śyāmayor nava-vayaḥ-suṣamābhyāṁ

gaurayor amala-kānti-yaśobhyām |

kvāpi vām akhila-valgu-vataṁsau

mādhurī hṛdi sadā sphuratān me ||17||

sarva-vallava-vareṇya-kumārau

prārthaye bata yuvāṁ praṇipatya |

līlayā vitarataṁ nija-dāsyaṁ

līlayā vitarataṁ nija-dāsyam ||18||

praṇipatya bhavantam arthaye

paśupālendra-kumāra kākubhiḥ |

vraja-yauvata-mauli-mālikā-

karuṇā-pātram imaṁ janaṁ kuru ||19||

bhavatīm abhivādya cāṭubhir

varam ūrjeśvari varyam arthaye |

bhavadīyatayā kṛpāṁ yathā

mayi kuryād adhikāṁ bakāntakaḥ ||20||

diśi vidiśi vihāram ācarantaḥ

saha paśupāla-vareṇya-nandanābhyām |

praṇayi-jana-gaṇās tayoḥ kurudhvaṁ

mayi karuṇāṁ bata kākum ākalayya ||21||

giri-kuñja-kuṭīra-nāgarau

lalite devi sadā tavāśravau |

iti te kila nāsti duṣkaraṁ

kṛpayāṅgīkuru mām ataḥ svayam ||22||

bhājanaṁ varam ihāsi viśākhe

gaura-nīla-vapuṣoḥ praṇayānām |

tvaṁ nija-praṇayinor mayi tena

prāpayasva karuṇārdra-kaṭākṣam ||23||

subala vallava-varya-kumārayor

dayita-sakhas tvam asi vraje |

iti tayoḥ purato vidhuraṁ janaṁ

kṣaṇam amuṁ kṛpayādya nivedaya ||24||

śṛṇuta kṛpayā hanta prāṇeśayoḥ praṇayoddhurāḥ

kim api yad ayaṁ dīnaḥ prāṇī nivedayati kṣaṇam |

pravaṇita-manāḥ kiṁ yuṣmābhiḥ samaṁ tilam apy asau

yugapad anayoḥ sevāṁ premṇā kadāpi vidhāsyati ||25||

kva jano'yam atīva pāmaraḥ

kva durāpaṁ ratibhāgbhir apy adaḥ |

iyam ullayaty ajarjarā gurur

uttarṣa-dhurā tathāpi mām ||26||

dhvanta-brahma-marāla-kūjita-bharair ūrjeśvarī-nūpura-

kvānair ūrjita-vaibhavas tava vibho vaṁśī-prasūtaḥ kalaḥ |

labdhaḥ śasta-samasta-nāda-nagarī-sāmrājya-lakṣmīṁ parām

ārādhyaḥ praṇayāt kadā śravaṇayor dvandvena mandena me ||27||

stambhaṁ prapañcayati yaḥ śikhi-piñcha-mauli-

veṇor api pravalayan svara-bhaṅgam uccaiḥ |

nādaḥ kadā kṣaṇam avāpsyati te mahatyā

vṛndāvaneśvari sa me śravaṇātithitvam ||28||

kasya sambhavati hā tad ahar vā

yatra vāṁ prabhu-varau kala-gītiḥ |

unnaman madhurimormi-samṛddhā

duṣkṛtaṁ śravaṇayor vidhunoti ||29||

parimala-saraṇir vāṁ gaura-nīlāṅga-rājan-

mṛgamada-ghusṛṇānugrāhiṇī nāgareśau |

sva-mahima-paramāṇu-prāvṛtāśeṣa-gandhā

kim iha mama bhavitrī ghrāṇa-bhṛṅgotsavāya ||30||

pradeśinīṁ mukha-kuhare vinikṣipan

jano muhur vana-bhuvi phutkaroty asau |

prasīdataṁ kṣaṇam adhipau prasīdataṁ

dṛśoḥ puraḥ sphuratu taḍid-ghana-cchaviḥ ||31||

vraja-madhura-jana-vrajāvataṁsau

kim api yuvām abhiyācate jano'yam |

mama nayana-camatkṛtiṁ karotu

kṣaṇam api pāda-nakhendu-kaumudī vām ||32||

atarkita-samīkṣaṇollasitayā mudā śliṣyator

nikuñja-bhavanāṅgane sphurita-gaura-nīlāṅgayoḥ |

rucaḥ pracurayantu vāṁ puraṭa-yūthikā-mañjarī-

virājad-ali-ramyayor mama camatkṛtiṁ cakṣuṣoḥ ||33||

sākṣātkṛtiṁ bata yayor na mahattamo'pi

kartuṁ manasy api manāk prabhutām upaiti |

icchann ayaṁ nayanayoḥ pathi tau bhavantau

jantur vijitya nijagāra bhiyaṁ hriyaṁ ca ||34||

athavā mama kiṁ nu dūṣaṇaṁ

bata vṛndāvana-cakravartinau |

yuvayor guṇa-mādhurī navā

janam unmādayatīva kaṁ na vā ||35||

ahaha samayaḥ so'pi kṣemo ghaṭeta narasya kiṁ

vraja-naṭa-varau yatroddīptā kṛpā-sudhayojjvalā |

kṛta-parijana-śreṇi-cetaś-cakora-camatkṛtir

vrajati yuvayoḥ sā vaktrendu-dvayī nayanādhvani ||36||

priya-jana-kṛta-pārṣṇi-grāha-caryonnatābhiḥ

sugahana-ghaṭanābhir vakrimāḍambareṇa |

praṇaya-kalaha-keli-kṣvelibhir vām adhīśau

kim iha racayitavyaḥ karṇayor vismayo me ||37||

nibhṛtam apahṛtāyām etayā vaṁśikāyāṁ

diśi diśi dṛśam utkāṁ prerya sampṛcchamānaḥ |

smita-śavala-mukhībhir vipralabdhaḥ sakhībhis

tvam aghahara kadā me tuṣṭim akṣṇor vidhatse ||38||

kṣatam adhara-dalasya svasya kṛtvā tvad-ālī-

kṛtam iti lalitayāṁ devi kṛṣṇe bruvāṇe |

smita-śavala-dṛg-antā kiñcid uttambhita-bhrūr

mama mudam upadhāsyaty āsya-lakṣmīḥ kadā te ||39||

katham idam api vāñchituṁ nikṛṣṭaḥ

sphuṭam ayam arhati jantur uttamārham |

guru-laghu-gaṇanojjhitārta-nāthau

jayatitarām athavā kṛpā-dyutir vām ||40||

vṛtte daivād vraja-pati-suhṛn-nandinī-vipralambhe

saṁrambheṇollalita lalitā-śaṅkayodbhrānta-netraḥ |

tvaṁ śārībhiḥ samaya-paṭubhir drāg upālabhyamānaḥ

kāmaṁ dāmodara mama kadā modam akṣṇor vidhātā ||41||

rāsārambhe vilasati parityajya goṣṭhāmbujākṣī-

vṛndaṁ vṛndāvana-bhuvi rahaḥ keśavenopanīya |

tvāṁ svādhīna-priyatama-pada-prāpaṇenārcitāṅgīṁ

dūre dṛṣṭvā hṛdi kim acirād arpayiṣyāmi darpam ||42||

ramyā śoṇa-dyutibhir alakair yāvakenorja-devyāḥ

sadyas tandrī-mukula-dala-sa-klānta-netrā vrajeśa |

prātaś candrāvalī-parijanaiḥ sāci dṛṣṭā vivarṇair

āsya-śrīs te praṇayati kadā saṁmadaṁ me mudaṁ ca ||43||

vyātyukṣī-rabhasotsave'dhara-sudhā-pāna-glahe prastute

jitvā pātum athotsukena hariṇā kaṇṭhe dhṛtāyāḥ puraḥ |

īṣac-choṇima-mīlitākṣam anṛju-bhrū-valli-helonnataṁ

prekṣiṣye tava sa-smitaṁ sa-ruditaṁ tad devi vaktraṁ kadā ||44||

ālībhiḥ samam abhupetya śanakair gāndharvikāyāṁ mudā

goṣṭhādhīśa-kumāra hanta kusuma-śreṇīṁ harantyāṁ tava |

prekṣiṣye purataḥ praviśya sahasā gūḍha-smitāsyaṁ balād

ācchindānam ihottarīyam urasas tvāṁ bhānumatyāḥ kadā ||45||

udañcati madhūtsave sahacarī-kulenākule kadā

tvam avalokyase vraja-purandarasyātmaja |

smitojjvala-mad-īśvarī-cala-dṛg-añcala-preraṇān

nilīna-guṇa-mañjarī-vadanam atra cumban mayā ||46||

kalinda-tanayā-taṭi-vana-vihārataḥ śrāntayoḥ

sphuran-madhura-mādhavī-sadana-sīmni viśrāmyatoḥ |

vimucya racayiṣyate sva-kaca-vṛndam atrāmunā

janena yuvayoḥ kadā pada-saroja-san-mārjanam ||47||

parimilad-upabarhaṁ pallava-śreṇibhir vāṁ

madana-samara-caryā-bhāra-paryāptam atra |

mṛdubhir amala-puṣpaiḥ kalpayiṣyāmi talpaṁ

bhramara-yuji nikuñje hā kadā kuñja-rājau ||48||

ali-dyutibhir āhṛtair mihira-nandinī-nirjharāt

puraḥ puraṭa-jharjharī-paribhṛtaiḥ payobhir mayā |

nija-praṇayibhir janaiḥ saha vidhāsyate vāṁ kadā

vilāsa-śayana-sthayor iha padāmbuja-kṣālana ||49||

līlā-talpe kalita-vapuṣor vyāvahāsīm analpāṁ

smitvā smitvā jaya-kalanayā kurvatoḥ kautukāya |

madhye kuñjaṁ kim iha yuvayoḥ kalpayiṣyāmy adhīśau

sandhārambhe laghu laghu padāmbhoja-saṁvāhanāni ||50||

pramada-madana-yuddhārambha-sambhāvukābhyāṁ

pramudita-hṛdayābhyāṁ hanta vṛndāvaneśau |

kim aham iha yuvābhyāṁ pāna-līlonmukhābhyāṁ

caṣakam upahariṣye sādhu mādhvīka-pūrṇam ||51||

kadāhaṁ seviṣye vratati-camarī-cāmara-marud-

vinodena krīḍā-kusuma-śayane nyasta-vapuṣau |

daronmīlan-netrau śrama-jala-kaṇa-klidyad-alakau

bruvāṇāv anyonyaṁ vraja-nava-yuvānāv iha yuvām ||52||

cyuta-śikhara-śikhaṇḍaṁ kiñcid-utsraṁsamānāṁ

viluṭhad-amala-puṣpa-śreṇim unmucya cūḍām |

danuja-damana devyāḥ śikṣayā te kadāhaṁ

kamala-kalita-koṭiṁ kalpayiṣyāmi veṇīm ||53||

kamala-mukhi vilāsair aṁsayoḥ sraṁsitānāṁ

tulita-śikhi-kalāpaṁ kuntalānāṁ kalāpam |

tava kavaratayāvirbhāvya modāt kadāhaṁ

vikaca-vicakilānāṁ mālayālaṅkariṣye ||54||

mithaḥ-spardhābaddhe balavati valaty akṣa-kalahe

vrajeśa tvāṁ jitvā vraja-yuvati-dhammilla-maṇinā |

dṛgantena kṣiptāḥ paṇam iha kuraṅgaṁ tava kadā

grahīṣyāmo baddhā kalayati vayaṁ tat-priya-gaṇe ||55||

kiṁ bhaviṣyati śubhaḥ sa vāsaro

yatra devi nayanāñcalena mām |

garvitaṁ vihasituṁ niyokṣyase

dyūta-saṁsadi vijitya mādhavam ||56||

kiṁ janasya bhavitāsya tad dinaṁ

yatra nātha muhur enam ādṛtaḥ |

tvaṁ vrajeśvara-vayasya-nandinī-

māna-bhaṅga-vidhim arthayiṣyase ||57||

tvad-ādeśaṁ śārī-kathitam aham ākarṇya mudito

vasāmi tvat-kuṇḍopari sakhi vilambas tava katham |

itīdaṁ śrīdāma-svasari mama sandeśa-kusumaṁ

hareti tvaṁ dāmodara janam amuṁ notsyasi kadā ||58||

śaṭho'yaṁ nāvekṣya punar iha mayā māna-dhanayā

viśantaṁ strī-veśaṁ subala-suhṛdaṁ vāraya girā |

idaṁ te sākūtaṁ vacanam avadhāryocchalita-dhīś

chalāṭopair gopa-pravaram avarotsyāmi kim aham ||59||

aghahara balīvardaḥ preyān navas tava yo vraje

vṛṣabha-vapuṣā daityenāsau balād abhiyujyate |

iti kila mṛṣā-gīrbhiś candrāvalī-nilaya-sthitaṁ

vanabhuvi kadā neṣyāmi tvāṁ mukunda mad-īśvarīm ||60||

nigirati jagad uccaiḥ sūci-bhedye tamisre

bhramara-ruci-nicolenāṅgam āvṛtya dīptam |

parihṛta-maṇi-kāñcī-nūpurāyāḥ kadāhaṁ

tava navam abhisāṛaṁ kāṛayiṣyāmi devi ||61||

āsye devyāḥ katham api mudā nyastam āsyāt tvayeśa

kṣiptaṁ parṇe praṇaya-janitād devi vāmyāt tvayāgre |

ākūtajñas tad atinibhṛtaṁ carvitaṁ kharvitāṅgas

tāmbūlīyaṁ rasayati janaḥ phulla-romā kadāyam ||62||

parasparam apaśyatoḥ praṇaya-māninor vāṁ kadā

dhṛtotkelikayor api svam abhirakṣator āgraham |

dvayoḥ smitam udañcaye nudasi kiṁ mukundāmunā

dṛganta-naṭanena mām uparamety alīkoktibhiḥ ||63||

kadāpy avasaraḥ sa me kim u bhaviṣyati svāminau

jano'yam anurāgataḥ pṛthuni yatra kuñjodare |

tvayā saha tavālike vividha-varṇa-gandha-dravyaiś

ciraṁ viracayiṣyati prakaṭa-patra-vallī-śriyam ||64||

idaṁ sevā-bhāgyaṁ bhavati sulabhaṁ yena yuvayoś

chaṭāpy asya premṇaḥ sphurati nahi suptāv api mama |

padārthe'smin yuṣmad-vrajam anu nivāsena janitas

tathāpy āśā-bandhaḥ parivṛḍha-varau māṁ draḍhayati ||65||

prapadya bhavadīyatāṁ kalita-nirmala-premabhir

mahadbhir api kāmyate kim api yatra tārṇaṁ januḥ |

kṛtātra kujaner api vraja-vane sthitir me yayā

kṛpāṁ kṛpaṇa-gāminīṁ sadasi naumi tām eva vām ||66||

mādhavyā madhurāṅga kānana-pada-prāptādhirājya-śriyā

vṛndāraṇya-vikāsi-saurabha-tate tāpiñcha-kalpa-druma |

nottāpaṁ jagad eva yasya bhajate kīrti-cchaṭā-cchāyayā

citrā tasya tavāṅghri-saṁnidhi-juṣāṁ kiṁ vā phalāptir nṝṇām ||67||

tval-līlā-madhu-kulyayollasitayā kṛṣṇāmbudasyāmṛtaiḥ

śrī-vṛndāvana-kalpa-valli-paritaḥ saurabhya-visphārayā |

mādhuryeṇa samastam eva pṛthunā brahmāṇḍam apyāyitaṁ

nāścaryaṁ bhuvi labdha-pāda-rajasāṁ parvonnatir vīrudhām ||68||

paśupāla-vareṇya-nandanau

varam etaṁ muhur arthaye yuvām |

bhavatu praṇayo bhave bhave

bhavator eva padāmbujeṣu me ||69||

udgīrṇābhūd utkalikā-vallarir agre

vṛndāṭāvyāṁ nitya-vilāsa-vratayor vām |

vāṅ-mātreṇa vyāharato'py ullalam etām

ākarṇyeśau kāmita-siddhiṁ kurutaṁ me ||70||

candrāśva-bhuvane śāke pauṣe gokula-vāsinā |

iyam utkalikā-pūrvā vallarī nirmitā mayā ||71||

||1471 śakābde, 1550 khṛṣṭābde||

ity utkalikā-vallarī samāptā ||

# śrī-śrī-rādhā-kṛṣṇayoḥ kuñjād veśmāgamanam

srastaṁ srastam udañcayanty adhiśiraḥ śyāmaṁ nicolāñcalaṁ

hastena ślatha-durbalena lulitākalpyaṁ vahantī tanum |

muktārdhām avarudhya veṇim alasa-spande kṣipantī dṛśau

kuñjāt paśya gṛhaṁ praviśya nibhṛtaṁ śete sakhī rādhikā ||1||

mlānām utkṣipya mālāṁ truṭita-maṇi-saraḥ kajjalaṁ vibhrad-oṣṭhe

saṅkīrṇāṅgo nakhāṅkair diśi diśi vikiran ghūrṇite netra-padme |

paśya mlānāṅga-yaṣṭiḥ sphuṭam aparicito gopa-goṣṭhībhir agre

goṣṭhaṁ goṣṭhendra-sūnuḥ praviśati rajanau dhvaṁasam āsādayantyām ||2||

iti śrī-śrī-rādhā-kṛṣṇayoḥ kuñjād veśmāgamanaṁ samāptam

# chando’ṣṭādaśakam

varṇanīya-pratijñā | namaḥ śrī-kṛṣṇāya |

jīyān nāma murāreḥ prema-marandasya navyam aravindam |

bhavati madābhāso’pi svātijalaṁ mukti-muktāyāḥ ||1||

nandotsavādayas tāḥ kaṁsa-vadhāntā harer mahā-līlāḥ |

chandobhir lalitāṅgair aṣṭādaśabhir nirūpyante ||2||

danuja-tṛṇaka-damboddāma-dāvāgni-rāśe

kusumita-ravi-kanyā-tīra-vanyā-karīndra |

madakala-paśupālī-locanendīvarendo

bhavatu tava caritraṁ mad-girāṁ maṇḍanāya ||3||

mūlotkhāta-vidhāyinī bhavataroḥ kṛṣṇānya-tṛṣṇākṣayāt

kheladbhir muni-cakravāka-nicayair ācamyamānā muhuḥ |

karṇānandi-kala-svanā vahatu me jihvā-taṭī-prāñgaṇe

ghūrṇat-tuṅga-rasāvalis tava kathā-pīyūṣa-kallolinī ||4||

(1)

### atha śrī-nandotsavādi-caritam

nija-mahima-maṇḍalī-vraja-vasati-rocanaṁ

vadana-vidhu-mādhurī-ramita-pitṛ-locanam |

śruti-nipuṇa-bhūsura-vraja-vihita-jātakaṁ

tanu-jalada-tarpita-svajana-gaṇa-cātakam ||

subahu-vidhadānakṛj-janaka-kṛta-kautukaṁ

nikhila-paśupāvalī-samupahṛta-yautukam |

jani-samaya-maṇḍitī-kṛta-puruṣa-yoṣitaṁ

rajani-rasa-gorasa-kṣapaṇa-jana-toṣitam ||

bahula-dadhi-paṅkilī-kṛta-vilasad-aṅganaṁ

pramada-bhara-lolita-prakaṭa-naṭad-aṅganam |

janaka-paritoṣita-sphurad-akhila-vallavaṁ

vraja-janita-padmajāvibhava-bhara-pallavam ||

kapaṭa-paṭu-pūtanākaṭu-nayana-vīkṣitaṁ

vraja-bhaya-danur jana-vraja-nidhana-dīkṣitam |

viṣama-baka-pūrvajākuca-savidha-śāyinaṁ

tad-asuparimiśrita-stana-jarasapāyinam ||

tad-arutara-vigraha-druma-nivaha-pātanam

pṛthuka-ripu-rākṣasī-vividha-bhava-śātanam |

nipuṇa-paśupāṅganākula-kalita-rakṣaṇaṁ

praṇaya-kṛta-gorajaḥ-śakṛd-amala-lakṣaṇam ||

spuṭa-nikhila-vallavī-hṛdaya-nava-candanaṁ

bhaja capala-mānasa vraja-nṛpati-nandanam ||

gucchakākhyam idaṁ chandaḥ |

tava jayati nandanandana padāravindoru-bhakti-makarandaḥ |

yan mādhurī-lavāgre mukti-sukhaṁ śuktitām eti ||5||

(2)

### atha śakaṭa-tṛṇāvarta-bhaṅgādi

mama matir uccala-caraṇe bhagavati paryaṅki-kāśayite |

kapaṭa-krandita-kuśale śakaṭa-vighaṭṭini parisphuratu ||6||

**atha śakaṭāriṣṭa-daitya-vadhaḥ**

autthānika-maha-saṅkulitāmbaka

śakaṭādhastana-śayanālambaka

kuca-rasa-tṛṣṇā-viracita-rodana

cañcala-pada-kṛta-śakaṭa-vinodana

vismita-paśupa-sudurgama-ceṣṭita

kathita-nijehita-śāvaka-veṣṭita

kātara-jananī-janaka-gatāntika

māntrika-dharaṇī-sura-kṛta-śāntika ||

**atha tṛṇāvarta-vadhaḥ**

jananī-durvaha-gaurava-vigraha sapadi vidhitsita-danuja-vinigraha |

danu-tanayena kṣaṇam apavāhita kaṇṭha-taṭī-graha-nirmathitāhita |

viklava-jananī-nirbhara-śocita virudad-gopī-kula-parilocita |

nirmita-jananī-bandhu-mahodaya mām api gokula-maṅgala modaya ||

**atha nāma-karaṇa-saṁskāraḥ**

nava-śiśu-līlā-laṅghita-hāyana gargāviṣkṛta-nāma-rasāyana |

riṅgana-maṇḍita-nanda-niketana mudhurima-tarpita-gokula-cetana |

calatara-tarṇaka-puccha-vikarṣaṇa vismṛta-gṛha-kṛti-ramaṇī-harṣaṇa |

kutukinna-samaya-vatsa-vimocana caurya-viśaṅkita-cañcala-locana |

ākrośana-kṛta-hasitāḍambara mukha-pāṭava-kṛta-luñcana-saṁvara |

racitolūkhala-pṛṣṭha-virājana randhrita-śikya-sthita-vara-bhājana |

gavya-nirmita-kapi-kula-rañjana kalpita-nava-dadhi-haṇḍī-bhañjana |

jananī-vīkṣita-sabhaya-vilocana jaya jaya gokula-padma-virocana ||

**atha mṛd-bhakṣaṇa-līlā**

rāma-prakaṭīkṛta-mṛd-bhakṣaṇa jananī-sammukha-dhṛta-bhaya-lakṣaṇa |

mukha-puṭa-darśita-nikhila-carācara gopeśvara-suta mayi mudam ācara ||

korakākhyam idam chandaḥ |

**atha dadhi-haraṇam**

gṛhaṁ sakhi karālike praviśati sma nīlaḥ śiśur

dṛḍhīkuru kavāṭikāṁ dadhi-haraṁ dadhāmy uddhuram |

iti prakaṭam īrite mukharayā mahā-śaṅkaṭaṁ

vilokya tanu-kaṅkaṭīkṛtatamā hariḥ pātu vaḥ ||7||

(3)

### atha yamalārjuna-bhañjanam

indranīla-madhura-prabhaṁ janaṁ

hāsayantam anasaḥ prabhañjanam |

bibhrataṁ puraṭa-piṅgalaṁ paṭaṁ

dhehi citta navanīta-lampaṭam ||8||

dhṛta-dadhi-manthana-daṇḍa jananī-cumbita-gaṇḍa

pīta-savitra-dugdha kala-bhāṣita-kula-mugdha |

jananī-payasā-tṛpta bhājana-bhañjana-dṛpta

kṛta-haiyaṅgava-moṣa mātṛ-vinirmita-roṣa |

janayitrī-kṛta-dhāva muni-gaṇa-durlabha-bhāva

vidita-sāvitrī-pīla parihṛta-dhāvana-līla |

dhṛta-haiyaṅgava-gandha kalitolūkhala-bandha

dṛṣṭārjuna-taru-mūla sura-muni-vāg-anukūla |

kṛta-yamalārjuna-bhaṅga guhyaka-nuti-dhṛta-raṅga

nija-bhaktīkṛta-yakṣa mādhava mām api rakṣa |

vismita-vallava-dṛṣṭa susmita-mukha-puṭa hṛṣṭa

nanda-vimocita-bandha jaya jaya maṅgala-kanda ||3||

anukūlākhyam idaṁ chandaḥ |

bṛhad-vipina-maṇḍane kaluṣa-maṇḍalī-khaṇḍane

vraja-praṇaya-śaṁsane danuja-vṛddhi-vidhvaṁsane |

muhur dharaṇi-rocane mahita-vallavī-locane

parisphuratu kaiśave ratir atīva naḥ śaiśave ||9||

(4)

### atha śrī-vṛndāvana-govatsa-cāraṇādi-līlā

kadā vṛndāraṇye mihira-duhituḥ saṅga-mahite

muhur bhrāmaṁ bhrāmaṁ carita-laharī gokula-pateḥ |

lapann uccair uccair nayana-payasāṁ veṇibhir ahaṁ

kariṣye sotkaṇṭho niviḍam avasekaṁ viṭapinām ||10||

vrajendur upanandāntarīṇam atinodī

manojñatara-vṛndāvanāntar-anumodī |

antaḥstha-janayitryā nijāṅgam upanītaḥ

kuraṅga-nayanābhiḥ saharṣam anugītaḥ |

praphulla-pṛthu-vṛndāvanopahṛta-raṅgaḥ

kalinda-giri-putrī-taṭānta-dhṛta-saṅgaḥ |

girīndra-kaṭakāṅgīkṛtoru-paritoṣaḥ

samasta-sakhi-rājī-vilāsa-maṇi-koṣaḥ |

samīpa-bhuvi vatsa-pracāra-dhṛta-tarṣaḥ

suhṛtsu guru-khelā-bhareṇa kṛta-harṣaḥ |

taraṅgad-uru-geṇḍu-praviṣṭa-cala-dṛṣṭiḥ

praṇīta-vara-vaṁśī-nināda nava-sṛṣṭiḥ |

tarakṣu-nakha-lakṣmī-parīta-mṛdu-kaṇṭhaḥ

kaṭīra-taṭa-kūjad-vicitra-laghu-ghaṇṭaḥ |

samūḍha-śikhi-cūḍā-praṇīta-vara-cūḍaḥ

sumañjutara-guñjaāvalībhir upagūḍhaḥ |

suhṛdbhir api sārdhaṁ prapanna-vṛṣa-veṣaḥ

kaṭhoratara-vatsāsurebhaharir eṣaḥ |

sthaviṣṭha-baka-tuṇḍa-praveśa-kṛta-līlas

tad-aṅga-giri-kūṭa-prabheda-pariśīlaḥ |

suhṛdbhir atihṛṣṭair bhujābhir abhimṛṣṭaḥ

suraiś ca sumanobhir varābhir abhivṛṣṭaḥ |

tanotu mayi tuṣṭiṁ sva-vatsa-kula-pālī

praphulla-kusumālī-dharo’dya vanamālī ||4||

praphulla-kusumālī-nāmedaṁ chandaḥ |

api sphārāmode pratipada-sudhākoṭi-madhure

purāṇa-grāmāntar-vahati tava līlā-rasa-jhare |

mano-vatsaḥ pātuṁ viṣaya-viṣa-garte viśati me

kṛpā-yaṣṭyā tūrṇaṁ damaya tam amuṁ tarṇaka-pate ||11||

(5)

### atha vatsa-cāraṇādi-caritam

ābhāso’pi śruti-parisaraṁ tāvakīnasya nāmnaḥ

sarpann alpaṁ laghutaram agha-stoma-mokṣaṁ karoti |

naitac citraṁ sakhibhir akhilair antarālaṁ praviṣṭo

yad govinda svayam ayam agahaṁ mokṣayasy ekam eva ||12||

kānanānta-bhukti-kamam ucca-nāda-pūra-dhāma-

śṛṅga-buddhavatsa-pāla-valgu-bāla-cakravāla-

saṅga-labdhatoṣa-jālam agra-nunna-vatsa-pālam

adbhutāti-bhūri-khela-mitra-saṅga-nītavelam

aṅga-ruddha-kānanasya śārvarāñcitānanasya

dāvatulya-locanasya pūti-gandhi-mocanasya

megha-bhāga-tānavasya sarpa-rūpa-dānavasya

vīkṣayātivismitena tasya kukṣim āśritena

vatsapāla-maṇḍalena nīta-khedam uccalena

tatra maṅkṣu saṁpraviṣṭam uddhūta-sva-bhakta-riṣṭa-

medhitāṅga-ruddha-vāta-marditāhi-janma-jātam

īkṣayābhījīvitena ḍimbha-sañcayena tena

sārdham etya sat-taḍāga-tīram āpta-bhukti-rāgam

eṣu bhotkum udyateṣu bhūri-rāji-santateṣu

madhyasīmni rājamānam arpitebha-ḍimbha-mānam

atra sarva-saṁmukhāsyam ujjihāna-manda-hāsyam

adhvaropapanna-bhakṣam arbhakopabhoga-dakṣam

indramukhya-deva-varga-vīkṣamāṇa-keli-sargam

eṣu vatsapālakeṣu bhakṣayatsu bālakeṣu

dūragāmi-vatsa-puñja-saṅgamāya labdha-kuñjam

ambujanma-yoninā tad-utsakena vatsa-jātam

arbha-maṇḍalaṁ ca nītam abhram ābhisaṁparīta-

dhītayādhigatya hāsam udvamantam indubhāsam

āśu tat-tad-ātma-rūpa-sanniveśita-svarūpam

etadīya-mātṛ-toṣa-hetu-śīla-ratna-koṣam

ullasantam atra varṣam edhitānurāga-tarṣam

abjayoni-dṛṣṭa-tattvam adbhutāti-śuddha-sattva-

rūpa-vīkṣaṇāti-matta-gokulānuvṛtt-yatta-

padmaja-stutānubhāvam āhṛtātma-goṣṭha-śāvam

ambujākṣa bho bhavantam āśrayāmi kunda-danta

nanda-goṣṭha-bhūri-bhāga cāru-kuntalāgra-bhāg-a-

śoka-puṣpa-mañjarīka gandha-lubdha-cañcarīka

pīta-keli-puṇḍarīka vaśya-vatsa-maṇḍalīka

bāhu-rājad-aṅgadāya mitra-saṅgha-raṅgadāya

pāda-śobhi-haṁsakāya sundarāvataṁsakāya

gupta-cāru-tarṇakāya kḷpta-dhātu-varṇakāya

gopa-gotra-vallabhāya yogi-varga-durlabhāya

karṇa-saṅgi-campakāya durgatānukampakāya

tubhyam iddha-kīrti-gātha sarvadā namo’stu nātha

dehi dehi bhakti-leśam apy aśeṣa-pūru-śeṣa ||

aśoka-puṣpa-mañjarī-chandaḥ

|

 yāṁ nirvaktum abhūt prabhur nahi catur-vaktro’pi te mādhurīṁ

tām udghāṭayatādya yadyapi satāṁ hāso mayā svīkṛtaḥ |

vaiphalyāya tathāpi deva bhavitā nāyaṁ mamopākramaḥ

sarvānartha-haras tvadīya-bhajanābhāso’pi yad viśrutaḥ ||13||

(6)

### atha tālavana-caritam |

sa pātu māṁ yas tṛṇa-rāja-rājī-

phalair virājan vraja-rāja-putraḥ |

sukhāni cakrāṅka-karaḥ sakhīnāṁ

cakrīvatāṁ cakram udasya cakre ||14||

jaya dhenu-lakṣa-śata-gupti-dakṣavana-maṇḍalāntam anusṛtya kāntam

upalabdha-harṣa kṛta-keli-varṣa baladeva-gīta-ghana-śākhi-śīta-

vanarāji-rūpa paśupāla-bhūpa kṛta-pakṣi-vāra-cariktānukāra-

dhṛta-mitra-raṅga rasa-valgad-aṅga puru-malla-yuddha paṭu-bāhu-ruddha-

bala-durdurūḍha-nija-mitra-kūṭa yamunopakūla-taru-rāji-mūla-

pada-bhadra-sena-kṛta-dugdha-phena-paṭalānukalpa-nava-puṣpa-talpa-

vara-madhya-supta suhṛdāli-gupta vṛṣabhānu-baddha-mṛdu-rāga-naddha-

kala-gīta-hṛṣṭa subalābhimṛṣṭa kṛta-padmānanda-caraṇāravinda

viṭapāvatāna-parivījyamāna paripakva-tāla-phala-lubdha-bāla-

kala-vākya-rūḍha-hasitopagūḍha-mukhatārakeśa dhṛta-vīra-veśa

ghana-tuṅga-tāla-vipināntarālam upalabdha-rāma-sahitātma-dhāma-

dhuta-ghūrṇad-agra-tṛṇa-rāṭ-samagra-phala-vṛnda-pāta-kṛta-harṣa-jāta

phala-śabda-ruṣṭa-khara-rūpa-duṣṭa-hara-kāma-pāla-kṛta-harṣa-māla

turagāri-kāla khara-cakravāla-tṛṇa-vīti-hotra ramitātma-gotra

hata-dhenukādya vibudhābhivādya tṛṇa-rāja-bhaṅga-bhara-jāta-raṅga

ripu-varga-bhīda mayi samprasīda ||6||

kala-gīta-nāmedaṁ chandaḥ |

pīnāpīna-bharodgatair anudinaṁ yāḥ kṣīra-pūrair balād

ambhojākṣa viḍambayanti niviḍaṁ kṣīrāmbudhair vaibhavam |

tāsāṁ rājata-gaṇḍa-śaila-paṭalī-pāṇḍu-tviṣāṁ maṇḍalaṁ

dhenūnāṁ paripālayantam aṭavī-kuñje bhavantaṁ bhaje ||15||

(7)

### atha kāliya-damanam

kāliyasya phaṇa-ratna-kuṭṭimaṁ

kuṭṭayan pada-saroja-ghaṭṭanaiḥ |

maṅgalāni vitanotu tāṇḍave

paṇḍitas tava śikhaṇḍa-śekharaḥ ||16||

jagad-vināśi saṅgamaṁ garutmatā gajaṅgamaṁ

bhujaṅga-maṇḍalī-padaṁ pataṅga-nandinī-hradaṁ

viṣāgni-dagdha-nīrajaṁ nirīkṣya tasya tīrajaṁ

mudādhiruhya darpataḥ kadambam ugra-sarpataḥ

payo vikīrṇavān alaṁ parijvalad-viṣānalaṁ

dhanuḥ-śate satāṁ gatir bhujoddhatāmbu-saṁhatiḥ

karāla-dṛṣṭi-dāruṇaiḥ phaṇair maṇi-prabhāruṇair

yutena loka-dāhinā vinadya kāliyāhinā

ruṣodbhaṭena veṣṭitaḥ prapanna-bāla-cesṭitas

tato’dbhutāvalokataḥ sametya tīvar-śokatas

tanu-skhalat-paṭālibhir mahārta-nāda-śālibhir

balopadeśa-sāratas tadā hradāvatārataḥ

śaniar nivṛtta-lālasair muhur vyathā-kulālasaiḥ

sadāra-vṛddha-bālakaiḥ samasta-dhenu-pālakair

vilokitaḥ smitānanaḥ kṛtoragāvamānanaḥ

praṇunna-bhoga-rodhanaḥ suhṛd-gaṇādhiśodhanaḥ

śritāṇḍajendra-vibhramaḥ sphurat-karāla-vikramaḥ

sva-mūrdha-ratna-piñjaraṁ nirasya nāga-kuñjaraṁ

plutena tasya raṅgataḥ phaṇāṅgaṇṣu saṅgataḥ

praṇīta-divya-nartanaḥ kṛtotsavānuvartanaḥ

prasūna-vṛnda-varṣibhiḥ khalārdanena harṣibhiḥ

sapadma-bhū-pinākibhir nabhasy analpa-nākibhiḥ

stuto vicitra-bālakaḥ sulāsyataś ca lālakaḥ

sakhi svabālya-cañcalaṁ paribhramad-dṛg-añcalaṁ

suśobhanāṅga-hārakaṁ bhujaṅga-darpa-dārakaṁ

praṇīta-nṛtya-hastakaṁ vilāsa-kampi-mastakaṁ

vikāsi-hāsya-korakaṁ volola-kaṇṇṭha-ḍorakaṁ

rasād amuṁ samagrataḥ sphuṭaṁ naṭantam agrataḥ

sutaṁ vilokayādhunā tvam īkṣaṇena sādhunā

vrajeśvarīti yoṣitāṁ giraṁ pramoda-ghoṣitāṁ

niśamya labdha-modayā vilokito yaśodayā

khala-pramaardane kharaḥ śriyā hy anaṅga-śekharaḥ

phaṇa-vraje muhuḥ plutaḥ phaṇāvatī-gaṇaiḥ stutas

tadāti-dakṣiṇāśayaḥ phaṇīśvare kṛtābhayaḥ

kṣaṇād amūbhir arcitaḥ parārdha-gandha-carcitaḥ

śruti-prasakta-kairavaḥ phaṇi-vrajeṣv abhairavaḥ

sva-bandhu-vṛnda-nandanaḥ kṛtārya-pāda-vandanaḥ

praharṣato’vilambayā vicumbitas tvam ambayā

jaya prabho kṛpā-nidhe vilāsa-ratna-vāridhe

natārti-pūra-śātana prasīda me sanātana ||7||

*anaṅga-śekhara-cchandaḥ |*

kāmaṁ dāmodara mama manaḥ-pannagaḥ pīna-bhogo

duṣṭāśībhiḥ kuṭila-valanaiḥ kṣobhayaty eṣa lokam |

tad-vikrāntas tvam udita-pada-dvandva-paṅkeruhāṅkaṁ

kurvan darvīkara-damana he tāṇḍavair daṇḍayāmum ||17||

(8)

### atha bhāṇḍīra-krīḍanādi

bhāṇḍīrasya taṭānte taruṣaṇḍā-khaṇḍalasya raṇa-śauṇḍa |

sakhi-maṇḍalāni bāḍhaṁ vikrīḍaya puṇḍarīkākṣa ||18||

suhṛd-āvali-parivītaḥ śruti-hara-muralī-gītaḥ

surabhī-vīthy-anusārī vara-pītāmbara-dhāra

pīnojjvala-bhuja-daṇḍaḥ śirasi sphurita-śikhaṇḍaḥ

śaśi-khaṇḍābha-lalāṭaḥ pīvara-hṛdaya-kavāṭaḥ

khara-mihirātapa-vāse prasaraty api śuci-māse

dhṛta-madhu-lakṣmī-bhāraṁ parihṛta-dāva-vikāraṁ

dhenu-manohara-śādaṁ pika-kṛta-pañcama-nādaṁ

ṣaḍ-jodgāri-mayūraṁ visṛmara-saurabha-pūraṁ

vikasita-cāru-śirīṣaṁ sphuṭa-mallī-nivirīṣaṁ

vṛndāvanam atihṛṣṭaḥ sabalaḥ svayam abhiviṣṭaḥ

kalpita-bhuja-saṅgrāmaḥ kvacid īhita-viśrāmaḥ

kutracid abhinava-tumbaiḥ kvacid atikomala-kumbhaiḥ

kva ca paripākima-guñjaiḥ kva ca bilvāmala-puñjaiḥ

krīḍann adbhuta-caryaḥ keliṣu paṇḍita-varyaḥ

pīvara-kutukādhāre dvandvībhāva-vihāre

kalpita-nirbhara-rāgaḥ kṛta-sakhi-varga-vibhāgaḥ

śītala-marud-anukūle bhāṇḍīra-druma-mūle

kṛtvā vallava-veśaṁ praviśantaṁ danujeśaṁ

jānann eva vilāsī svīkṛtavān khala-śāsī

jaitrī-kṛta-bala-pakṣaḥ sudurūha-krama-dakṣaḥ

śrīdāma-priya-kāmaḥ sura-ripu-vāhita-rāmaḥ

kṣapayan pralamba-kāyaḥ halinā nirmita-māyaṁ

daivata-pariṇuta-līlaḥ suhṛd-ānanda-śīlaḥ

tatra vidūraṁ yātāḥ surabhīr laghu-pada-pātāḥ

samam anviṣyan gopaiḥ śaṅkita-nija-dhana-lopair

muñjāvali-vikarāle vipine kvacana viśāle

labdhākhila-dhavalākas tuṅgita-sukha-paripākaḥ

pīta-bhayaṅkara-dāvaḥ prakaṭollasad-anubhāvaḥ

praṇata-janotsava-kārī tvaṁ bhāṇḍīra-vihārī

gokula-jana-rasa-sindho jaya jaya durvidha-bandho ||8||

*dvipadikā cchandaḥ |*

kalita-śrīdāmānaṁ śrīdāmānandi-keli-tundilitam |

vande rāmāvarajaṁ rāmāvarajaṅgama-dyutarum ||19||

(9)

### atha varṣāśarad-vihāra-caritam

premollāsana-śīlā vallava-mallasya vijayate līlā |

yan mādhurīṁ vipañcī viriñci-sūnoḥ prapañcayati ||20||

megha-samaya-pūrtir amita-vṛṣṭiṣu taru-kanda-racita

nīpakakubha-puṣpa-valita sāndra-vipina-labdha-lalita-

bhakta-pariṣad-iṣṭa-varada hāri-vibhava-dhāri-śarad-

alaṅkṛta-bahu-pakṣi-bharita-kānana-kṛta-divya-racita

veśa-tulita-nartaka-vara candraka-cita-cāru-kavara

gopa-yuvati-dhairya-mathana-rūpa tad-abhinīta-kathana

locana-phala venu-valana-valgad-adhara-vaktra-kalana

sarva-sukṛta-vaibhava-dhara-veṇu-rasita-rajyad-adhara

veṇu-madhu-nāda-naṭita-keki-nivaha megha-ghaṭita-

seva janita-mukta-yavasa-dhenu-nicaya-citta-rabhasa-

rūpa-vilasad-aṅga-valana-mohita-sura-vṛnda-lalana

bhilla-yuvati-toṣi-masṛṇa-śampa-milita-pāda-ghusṛṇa

hāri-hariṇa-yoṣid-amala-netra-sukhada-vaktra-kamala

dāsya-nirata-śaila-racita-sevana paśu-pāśa-khacita

pāhi varuṇa mad-vidha-janam īśvara duravāpa-bhajana ||9||

hāri-hariṇa-cchandaḥ

ghana-praṇaya-ghaṭṭanodghurita-ghoṣa-sīmantinī-

prapañcita-jagat-trayī-śruti-viṭaṅka-vikrīḍite |

śarad-vihasitāṭavī-kuhara-bhū-vihāra-priye

ratis tvayi tarasvinī mama salīlam unmīlatu ||21||

(10)

### atha vastra-haraṇam

smerābhiḥ salile kalinda-duhitur magnābhir ākandharaṁ

skandha-nyasta-samasta-paṭṭa-vasano narmokti-bhaṅgī-paṭuḥ |

nirvyājaṁ vraja-kanyakābhir asakṛd bhavyābhir abhyarthitaḥ

pāyāt tuṅga-kadamba-śākhi-śikharārūḍhas trilokīṁ hariḥ ||22||

nija-guṇodayollāsa-lobhitā giri-sutā-vratārambha-śobhitāḥ

paśupa-kanyakāḥ sūrajāvane racita-majjanāḥ prekṣya pāvane

tvaritam āgato luñcitāmbaraḥ priyakam āśrito raṅgiṇāṁ varaḥ

sapadi lokayan goṣṭha-bālikā bhrū-kuṭi-vallarī-bhaṅgurālakāḥ

smita-parisphurad-vaktra-maṇḍalaḥ sphuṭita-mālatī-kḷpta-kuṇḍalaḥ

sarabhasaṁ tataḥ śīta-vepitaiḥ praṇaya-kopibhiḥ suṣṭhu-hrepitair

vadana-visphurat-kāku-jalpanair vihita-sāmabhir bheda-kalpanaiḥ

sicaya-sañcayaṁ sambhramākulair jhaṭiti-yācitaḥ kanyakākulaiḥ

pṛthutarāṁsayor arpitāṁśukaḥ sitaradollasan-mañjulāṁśukaḥ

prakaṭitāgrahair bhūpa-helibhiḥ sakhi-kulādṛtair jalpa-kelibhis

taru-puras taṭe tās tadā balād aciram ānayan gokulābalāḥ

mudita-mugdha-dhīḥ keli-narmadaḥ sakala-vallavī-vṛnda-śarmadaḥ

prakaṭam ambarī-bhūta-hastakāḥ savidham āgatā namra-mastakāḥ

sa paṭur ātmano vākya-kārikā-dhṛta-mahotsavaḥ prekṣya dārikāḥ

salila-majjane vyajya nagnatāṁ vrata-vidher vadan suṣṭhu bhagnatāṁ

śirasi kārayann asya pūrtaye prasabham ātmane kṣema-mūrtaye

madhuram añjaliṁ mañju-locanaḥ praṇayinī-manas-tāpa-mocanaḥ

kim api kanyakālībhir ānataḥ praṇaya-saṅkulād āśu mānataḥ

sukha-bharād amūr atra tarpayan vasana-sañcayaṁ tūrṇam arpayan

kṛta-kumārikā-citta-dohadaḥ sakala-sundarī-prema-mohadaḥ

praṇata-maṇḍalābhīṣṭa-kāma-dhuk kamana-vallavī-mallikā-madhuḥ

tvam akhileśa mām indirālaya vraja-mahendra he deva pālaya ||10||

*indirā cchandaḥ |*

vidadhānayāpi dhavalaṁ tava jagad evādya kīrti-candrikayā |

keśava paśupālīnāṁ citraṁ dviguṇīkṛto rāgaḥ ||23||

(11)

### atha yajñapatnī-prasādaḥ

paritoṣayituṁ na yāyajūkais

tvam anūcāna-janaiś ca nāsi śakyaḥ |

rati-hārya ratiṁ dadasva vande

tava govinda sadā padāravindam ||24||

raṅgatas toṣita-jñātinā saṅgato dhenukārātinā

karṇa-pālī-milat-pallavair veṣṭitaḥ sarvato vallavair

gopa-sīmantinī-kāmukaḥ kānanotsaṅga-saṁgāmukaḥ

kḷpta-vṛndāṭavī-mānanaḥ prekṣita-smera-gopānanaḥ

saṁstuvan bhūruhāṁ sampadaḥ ślāghayan vyājataḥ śaṁ-pradaḥ

svān sakhīn kuṣud-bharottāpitān premabhiḥ prārthanām āpitān

preṣayann adhvare’dūrataḥ khyāpita-brāhmaṇa-krūrataḥ

kalpita-brāhmaṇāvajñayā preṣṭha-saṁkrāmita-prajñayā

laṅghita-kṣemba-bhāk-satrayā pūrikāpūritāmatrayā

sthākikā-nyasya-sad-bhaktayā sneha-sampattito’bhyaktayā

ratna-pātrī-dhṛta-kṣīrayā kānanopakramādhīrayā

bhājananyasta-saṁyāvayā kautukottuṅga-saṁrāvayā

gauravān nirbharottālayā prekṣito brāhmaṇī-mālayā

spardhamānaṁ rucā hāṭakaṁ dhārayann ujjvalaṁ śāṭakaṁ

sakhur aṁse karaṁ dakṣiṇaṁ nyasya lokotrayī-rakṣiṇaṁ

visphuran-nartakālaṅkṛtiḥ sañcarat-kiñkiṇī-jhaṅkṛtiḥ

kāntibhir ninditendīvaraḥ sundaroras taṭe pīvaraḥ

sañcaran-mañjarī-kuṇḍalaḥ ślāghita-brāhmaṇī-maṇḍalaḥ

kṛṣṇa he sundara-kuṇṭhayā preirtās tūrṇam utkaṇṭhayā

rakṣa naḥ saṅgatā dūrataḥ svāntike tvaṁ yataḥ sūrataḥ

kṣmāsurī-kākum ity agrataḥ śīlayan vyañjita-vyagrataḥ

sarvathā datta-tad-vāñchitaḥ kīrti-viñcholi-kālāñchitaḥ

proṣita-brāhmaṇī-ko’malaḥ pallavād apy alaṁ komalaḥ

sad-guṇair indiryāmodanaṁ bhuktavān bhojayan nodanaṁ

matta-mātaṅga-līlā-karaḥ kiṅkarānandi-śīlākaraḥ

sarvadā vibhramārambhavān khelatād gokule’laṁ bhavān

santataṁ dāruṇāpaddhataṁ pāhi govinda mām uddhatam ||11||

*matta-mātaṅga-līlā-kara-cchandaḥ |*

duḥkhocchittiḥ parama-madhurānanda-pūrānubhūtiḥ

seyaṁ dāmodara tad-ucitā sādhanānuṣṭhitir vā |

sattāṁ dhatte na kamala-bhuvo’py antareṇārta-bandho

kāruṇyaṁ te muhur aham ataḥ prārthaye tasya bindum ||25||

(12)

### atha govardhanoddharaṇam

amanda-mada-maṇḍalir alam akhaṇḍam ākhaṇḍalaṁ

nyaruddha rabhasena yaḥ pṛthu-mudasya govardhanam |

acaṇḍakara-mādhurī-paṭala-daṇḍi-tuṇḍa-śriyaṁ

tam ātta-vara-maṇḍanaṁ makara-kuṇḍala tvāṁ bhaje ||26||

hetu-vādaja-jalpita-vraja-vāsavādhvara-mardane

bhūsurotkara-go-mahīdhara-pūjanotsava-vardhane

kalpitātula-yūpa-saṅkula-śaṅkulādadhi-modake

parvatārcana-sampad-arjana-hetutā-paribodhake

puṣpa-vandana-dhātu-canadan-maṇḍitākhila-godhane

gopa-maṇḍala-kalpitācala-sānukandara-śodhane

udbhaṭārava-bhū-dharotsava-sañjitākhila-bandhute

tat-parikrama-pūjana-krama-bhūri-sambhrama-sandhute

kṣmādharopama-vigrahottama-bhukta-sisphurad-odane

maṅgalākara-visphurad-vara-vṛnda-vallava-modane

ruṣṭa-vāsava-vṛṣṭi-saṁplava-khinna-gokula-veṣṭite

trāsa-saṅkula-bandhu-maṇḍala-śarmadādbhuta-cesṭite

dakṣiṇetara-pāṇi-puṣkara-śīlatātula-parvate

vibhramāṅkura-nirdhūtoddhura-jambha-mardana-garvite

gotra-gahvara-vāsitāb-bhara-vihvalātma-suhṛj-jane

kāritodbhavadadbhūtārṇava-bāndhava-vraja-majjane

nanditāśaya-mitra-sañcaya-vīkṣita-sphurad-ānane

medura-smita-kaumudī-kṛta-rakta-yauvata-mānane

bhīta-nandita-vismayāñcita mātṛ-pāṇy-upalālite

cāru-cañcala-locanāñcala-rādhayāpi nibhālite

mārutonmada-caṇḍa-nīrada-maṇḍalāśani-vāraṇe

sampad-andhita-śakra-sañcita-garva-carvaṇa-kāraṇe

sapta-vāsara-hasta-saṁstara-śāyitātula-parvate

nirmadīkṛta-śakra-saṁvṛta-nīradekṣaṇa-nirvṛte

mañju-bhāṣita-mudrayā kṛta-bāndhavāvali-niṣkrame

kautukoccala-mitra-maṇḍala-gīta-maṅgal-vikrame

pādapojjvala-tan-nija-sthala-yojita-pravarācale

sarvadā vraja-bāndhava-vraja-rakṣaṇa-vrata-niścale

phulla-vallava-nāthayor nava-harṣa-vīkṣaṇa-sakṣaṇe

kuṅkumākṣata-pallavākṣata-vallavī-kṛta-rakṣaṇe

channa-bhānuni śaila-sânuni pīṭhita-pravarāṁśuke

bhīta-lajjita-śakra-vandita-pāda-paṅkaja-pāṁśuke

smera-saṁmukha-visphuran-mukha-lupta-vāsava-bhī-bhrame

tan-manohara-varṇa-nirbhara-bhāratī-bhara-vibhrame

go-śiva-pradam indratā-padam etya nirbhara-nandite

gāyad-ambara-lambi-tumburu-rāga-ḍambara-vandite

mugdha-saurabha-digdha-saurabha-dugdha-pūra-kṛtokṣaṇe

kalpitākhila-piṣṭa-pātulatāpa-maṇḍala-mokṣaṇe

matta-kokila-vibhrame kila mādhava tvayi sammukhī

vartatāṁ mama puruṣottama lola-buddhi-śilīmukhī ||12||

mugdha-saurabha-cchandaḥ

śyāmottuṅga-bhujārgale vinihitaḥ kṛṣṇena vṛṣṭi-cchaṭā-

dhaitair dhātubhir eṣa tālakunaṭī-mukhyair girir gaur itaḥ |

śuddhāṣṭāpada-kalpitasya vipula-cchatrasya lakṣmī-bharaṁ

bibhrad-gāruḍa-ratna-nirmita-mahā-daṇḍasya vibhrājate ||27||

(13)

### atha nandāpaharaṇam

nandāpahāra-cakitasya kirīṭa-śṛṅga

bhṛṅgāvalī-paricitaṁ salileśvarasya |

hṛdyaṁ sanandana-durāpa-parāga-gandhaṁ

vande mukunda tava deva padāravindam ||28||

nīrādhipa-bhṛtyāhṛta-gopeśvara-mārgāśrita

labdhāmbudhi-nāthālaya pāśīḍita-līlā-caya

śuddhojjvala-vāṇī-sudha dāsāyita-pāśāyudha

mantu-klama-saṁmārjana tan-nirmita-harṣārjana

bhakty-arpita-nandekṣaṇa labdhātula-citta-kṣaṇa

pitrā saha gehaṁ gata-mātṛ-klama-hāri-vrata

sarvādbhuta-sandarśana-cittānvita-nandānana

saṅkarṇita-lokottara-tat-tan-nija-caryābhara-

sambhāvita-sarveśvara-bhāvotsuka-gopotkara-

hṛdyeṅgita-saṁvedana-saṅkalpita-tat-sādhana

divya-hrada-madhyārpita-godhug-gaṇa-sandarśita-

sac-cin-maya-lokottama niṣkāsita-gopa-bhrama

sandhukṣita-bandhu-vraja sañcārita-kīrti-dhvaja

gopī-gaṇa-śarmākara māṁ pālaya dāmodara ||13||

saṁphulla-cchandaḥ |

loko ramyaḥ ko’pi vṛndāṭavīto

nāsti kvāpīty añjasā bandhu-vargam |

vaikuṇṭhaṁ yaḥ suṣṭhu sandarśya bhūyo

goṣṭhaṁ ninye pātu sa tvāṁ mukundaḥ ||29||

(14)

### atha rāsa-krīḍā

parisphuratu sundaraṁ caritam atra lakṣmī-pates

tathā bhuvana-nandinas tad-avatāra-vṛndasya ca |

harer api camatkṛti-prakara-vardhanaḥ kintu me

bibharti hṛdi vismayaṁ kam api rāsa-līlā-rasaḥ ||30||

śārada-vidhu-vīkṣaṇa-madhu-vardhita-mada-pūra

iṣṭa-bhajana-vallabha-jana-citta-kamala-sūra

gopa-yuvati-maṇḍala-mati-mohana-kala-gīta

mukta-sakala-kṛtya-vikala-yauvata-parivīta

yoṣid-amala-netra-kamala-lobhi-daśana-māla

kautuka-bhara-nirmita-khara-narma-vacana-jāla

tan-niśamana-sāśru-nayana-bhīrubhir anunīta

vallabha-jana-kheda-śamana-vibhrama-bhara-vīta

śyāma-vimala-kānti-paṭala-dhūta-madana-lakṣa

raktima-dhara-yoṣid-adhara-cumba-racana-dakṣa

vigraha-pada-yauvata-mada-vīkṣaṇa-parilīna

caṇḍima-dhara-bhakta-nikara-māna-bhuja-gavīna

lola-gatibhir ārta-matibhir ābhiranabhidṛṣṭa

puṣpa-guruṣu valli-taruṣu bhūriṣu paripṛṣṭa

labdha-nalina-gandha-pulina-gopy-anukṛta-līla

śaśvad-amita-raṅga-ramita-rādhika vara-śīla

phulla-suṣama-vanya-kusuma-maṇḍita-dayitāṅga

keli-talina-vaktra-nalina-bhṛṅgita-tad-apāṅga

nirbhara-rati-vardhana-mati-nihnata-nija-deha

prema-śaraṇa-vallabha-gaṇa-mānasa-kuśa-leha

dṛṣṭa-vikala-rādha-nikhila-yauvata-parihūta

bhūri-rudita-tat-tad-udita-vīthibhir abhibhūta

viklava-tanu-gopa-sutanu-locana-padavīta

cāru-hasana pīta-vasana kuṅkuma-bhara-pīta

nandita-mati-yoṣa-yuvati-vāsasi viniviṣṭa

tuṣṭi-racana-cāru-vacana-dhūta-hṛdaya-riṣṭa

saṁmada-caya-phulla-hṛdaya-yauvata-tata-rāsa

kunda-radanacāru-vadana-śobhita-mṛdu-hāsa

dvi-dvi-yuvati-madhya-vasati-vardhita-ruci-kāmya

labdha-lalitabhṛṅga-valita-campaka-tati-sāmya

sva-sva-savidha-bodhi-vividha-veśa-yuvati-hṛdya

śaṅkara-mukha-daivata-sukha-vardhi-naṭana-vidya

mohita-śaśi-maṇḍala vaśi-khecara-muni-yoṣa

kiṅkiṇi-yuta-nūpura-ruta-lambhita-paritoṣa

saurabha-pura-miṣṭa-khapura-rañjita-madhurāsya

suṣṭhu-mahita-gīta-sahita-yauvata-tata-lāsya

viśva-karaṇa-dhairya-haraṇa-kāraṇa-kala-gāna

raktibhir uparuddha-paśupa-bhīru-kalitama

kūji-valaya-tāṇḍava-laya-ghūrṇita-sura-rāji

komala-raṇa-ṣaṭpada-gaṇa-guñjita-bhara-bhāji

tatra rahasi rāsa-mahasi sambhṛta-vara-śobha

mauktika-śuci-susmita-ruci-sṛṣṭa-yuvati-lobha

mārjita-rati-khinna-yuvati-maṇḍala-mṛdu-gaṇḍa

prema-lalaha-kāma-kalaha-paṇḍita-bhuja-daṇḍa

vibhrama-para-valgu-nakhara-cihnita-nava-vāma

sauṣṭhava-yuta-kāntibhir uta kāma-manasi-kāma

śīta-salila-keli-kalila-citta-yuvati-sikta

dīvyad-acira-jāta-rucira-dīptibhir atirikta

deva-vicita-puṣ puṣa-racita-vṛṣṭibhir abhivṛṣṭa

prema-sarala-keli-tarala-gopa-sutanu-dṛṣṭa

visphurad-ibha-nāyaka-nibha mañjula-jala-khela

cañcala-kara-puṣkara-vara-kṛṣṭa-yuvati-cela

ratna-bhavana-sannibha-vana-kuñja-vihita-raṅga

rāga-nirata-yauvata-rati-cihna-vilasad-aṅga

sandhṛta-naya nanda-tanaya sundara jaya vīra

yāmuna-taṭa-maṇḍala-naṭa rāsa-racana-dhīra

pāpāni mayi durgati-jayi-pāda-bhajana-leśa

dhehi karuṇa dṛṣṭim aruṇa-locana nikhileśa ||14||

lalita-bhṛṅga-cchandaḥ |

rambhorū-nikuramba-nirbhara-parīrambheṇa labdha-dyuter

bibhrāṇasya taḍit-kadamba-vilasat-kādambinī-vibhramam |

krīḍāḍambara-dhūta-jṛmbha-mathana-stamberamoru-śriyo

rāsārambha-rasārthinas tava vibho vande padāmbhoruham ||31||

ullala-vallava-lalanā dhara-pallava-cumbanollasitam |

naumi samallī-mālyaṁ harim iha hallīsakotphullam ||32||

(15)

### atha sudarśanādi-mocanaṁ śaṅkhacūḍa-nidhanaṁ ca

bibhrataṁ śravaṇa-sīmni śāradaṁ

padmam ujjvala-kalā-viśāradam |

vallavī-hṛdaya-hāra-nāyakaṁ

hanta citta bhaja goṣṭha-nāyakam ||33||

bhūruhollasad-ambikā-vana-maṇḍalāntara-bhūmi-pāvanam

abja-sambhava-kanyakodaka-nirmitāplavam akṣi-modaka-

vāridojjvala-kānti-ḍambaram āpta-kāñcana-bhāsvara-dambaram

ātta-vallava-rāḍ-bhujaṅgama-mūrti-kalpita-pāda-saṅgamam

ugra-saṅkaṭa-bhāk-sudarśana-śāpa-mocanam iṣṭa-darśanam

ātma-vallabha-nanda-mocanam uddhṛtākhila-gopa-śocanam

āśrayāmi bhavantam ujjvala-kānti-kandala-dhuta-kajjvalam

ānitojjvala-śarvarī-mukham āpta-pūrvaja-saṅga-saṅgam unmukha-

vallavākhila-vallabhātula-netra-khañjana-vibhramākulam

adbhutāmala-gīti-mohita-vallavī-kulam ātta-lohita-

candanaṁ khala-yakṣa-nāyaka-bhīti-yauvata-śānti-dāyakam

ugra-vigraha-yakṣa-mardanam aṅganā-gaṇa-raṅga-vardhanam

āpta-guhyaka-ratna-nandita-pūrvajaṁ bhuvanendra-vandita-

pāda-padma bhavantam āhita-gokulotsavam aṅganāhita

naumi mādhava māṁ kṛpālaya durgataṁ jagadīśa pālaya ||15||

kānti-ḍambara-cchandaḥ |

jayati mahotsava-vidyā vidyādhara-śāpa-mardinī mūrtiḥ |

paribhūta-śaṅkhacūḍa-cūḍāmanṇir akhila-lokasya ||34||

(16)

### atha gopikā-gītam

niryāsaḥ śyāmalimnāṁ pariṇatir amala-prema-lakṣmī-bharāṇāṁ

sākṣātkāraḥ kṛpāṇām akhila-madhuratā-sampadāṁ sampradāyaḥ |

gāmbhīryaṁ bibhramāṇām upacitir amitaś cāturīṇāṁ ciraṁ vo

bhūyād ābhīra-nārī-kuca-kalasa-taṭālaṅkṛtir maṅgalāya ||35||

divasa-virahārta-yuvati-kṛta-vārta

pṛthulatara-vāma-bhuja-śikhara-dhāma

vilasad-avataṁsa vadana-dhṛta-vaṁśa

sura-nagara-yoṣid-akhila-mati-moṣi-

madhuratara-gīta paśu-nivaha-vīta

sarid-udaka-pūra-virati-vidhi-śūra

kamala-bhava-bharga-mukha-vibudha-varga

mati-duranumāna-rasada-kala-gāna

madayad-avaloka muṣita-nata-śoka

hṛta-haraṇa-jāta kalita-sukha-vāta

giriśa-mukha-deva kṛta-caraṇa-seva

mada-janita-ghūrṇa-nayana rasa-pūrṇa

gati-vijita-nāga dhṛta-ghusṛṇa-rāga

yuvati-dina-tāpa-hara-madhura-lāpa

caṭula naṭaveśa kṛpaya mathureśa ||16||

mukhadeva-cchandaḥ ||

jagad-uddhura-mādhurī-dhūrīṇām

adhunā mandiram indirā-durāpā |

mama tarṣa-bharān murāntaka tvan-

muralī-nāda-sudhādhunī dhunītām ||36||

(17)

### athāriṣṭa-vadhādikam

turaga-danu-sutāṅga-grāva-bhede dadhānaḥ

kuliśa-ghaṭita-taṭaṅkoddaṇḍa-visphūrjitāni |

tad-uru-vikaṭa-daṁṣṭronmṛṣṭa-keyūra-mudraḥ

prathayatu kuśalaṁ vaḥ kaiśavo vāma-bāhuḥ ||37||

vṛṣa-danuja-janita-ruja-paśupa-kula-toṣaṇaṁ

svakaratala-ninada-khala-vṛṣabha-pariroṣaṇaṁ

dayita-vara-bhuja-śikhara-nihita-bhuja-daṇḍakaṁ

jagad-asukha-vikaṭa-mukha-danuja-mada-khaṇḍakaṁ

niviḍa-bala-caṭula-milad-anaḍud-apanodanaṁ

gagana-tala-milad-akhila-sura-nikara-modanaṁ

bhuja-vibhava-mahima-lava-dalita-vṛṣa-śṛṅgakaṁ

tad-abhihati-dalita-diti-tanuja-tanu-bhṛṅgakaṁ

nija-nikaṭa-gati-vikaṭa-haya-danuja-locitaṁ

praṇaya-bhara-mṛdulatara-yuvati-gaṇa-śocitaṁ

avagaṇita-guru-raṇitaturaga-khura-ghaṭṭanaṁ

nija-lalita-gati-kalita-tad-uru-mada-kuṭṭanaṁ

dhanur-ayuta-parigamita-haya-danuja-vigrahaṁ

pṛthu-vadana-bhuja-ghaṭana-kṛta-tad-atinigrahaṁ

bhuja-bhujaga-yuti-turaga-rada-haraṇa-kāraṇaṁ

tad-upacaya-vihita-haya-danuja-tanu-dāraṇaṁ

nija-lalita-lava-dalita-jagad-avaśa-keśinaṁ

pramada-kula-rasa-caṭula-paśapa-sabha-veśinaṁ

dara-hasita-ruci-ramita-nuti-catura-nāradaṁ

giriśa-vara-nikhila-sura-nikara-sukha-bhāradaṁ

uraṇa-datica-pala-mati-suhṛda-vana-khelanaṁ

tad-apahṛti-milad-amati-danuja-kṛta-melanaṁ

sva-shacara-nikara-hara-danuja-kṛti-vedinaṁ

jagad-abhaya-valad-anaya-maya-tanaya-bhedinaṁ

sakṛd-amala-padakamala-vinata-bhaya-mocanaṁ

bhaja sadaya-mayi hṛdaya sarasiruha-locanam ||17||

gucchakam idaṁ chandaḥ |

yenāriṣṭaḥ prāpito’bhūd ariṣṭaṁ

cakre keśī līlayaivāvakeśī |

vyomo’lambhi vyoma-sāmyaṁ sa kaṣṭād

goṣṭhādhīśaḥ suṣṭhu gopāyatān naḥ ||38||

apavarga-sukha-spṛhoru-vallī-

sthala-kulaṅkaṣa-vīcir ambujākṣa |

tava keli-sudhā-nadī madīyaṁ

śiśirāṅgī-gala-jāṅgalaṁ gatāstu ||39||

puruṣottamasya parito

gokula-caritāmṛtena kṛta-sekaḥ |

prema-maranda-syandaṁ

tanotu mama citta-mākandaḥ ||40||

(18)

### atha raṅga-sthala-krīḍā

kriyād vaḥ kalyāṇaṁ bhuja-samara-śauṭīrya-kaṇikā-

vikāsenodbhūya prakaṭa-bala-malla-pratibhaṭān |

bhajan svarī raṅge mada-kala-mṛgendrasya lalitaṁ

kacākṛṣṭi-krīḍā-mathita-mathurārir madhuripuḥ ||41||

yaḥ paura-lokāravindāvalī-heli-raṅgī-kṛtottuṅga-raṅga-sthalī-kelir

āpīta-kauśeya-śobhollasan-mūrtir āvartitāśeṣa-lokotsava-sphūrtir

akṣīṇa-kaṇṭhīr-avākuṇṭha-vikrāntir ugraṁ mamardoru-dantīndram aśrānti

yaṁ nirmitottuṅga-mātaṅga-nirvāṇam urvī-mahānanda-vṛndāni kurvāṇam

udbhāsi-dānāsra-bindūrmi-varmāṇam ānamra-santoṣa-nirmāṇa-karmāṇam

unmīlitāstoka-vistāra-tāruṇyam antas tamastoma-vidhvaṁsi-kāruṇyam

ālokayāmāsa bhinnāri-marmāṇam agre jana-śreṇir-uddāma-śarmāṇam

uddaṇḍa-dor-daṇḍa-darpānuviddhena vismāpitāmanda-gandharva-siddhena

pīnāṁsa-piṇḍollasad-danta-daṇḍena vidyeti-gharmāmbu-saṁvīta-gaṇḍena

dīptendra-nīlāvalī-rājad-aṅgena labdha-pralambāri-gopāla-saṅgena

mallāvalī yena raṅga-praveśena vikṣobhitā maṅkṣu vīrendra-veśena

manda-smitārabdha-kundāli-nindāya vṛndārakānandi-pādāravindāya

cañcan-nakha-śreṇi-bhā-cakra-bālāya vakṣas-taṭī-lakṣya-nakṣatra-mālāya

phullī-bhavac-cilli-cāpa-prasarpāya nirvāhitāpūrva-kandarpa-darpāya

nāryo muhur dṛṣṭa-mādhurya-caryāya yasmai spṛhāṁ cakrur ābhīra-varyāya

yasmād vilāsena raṅga-sthale rantur ānamra-lokātiśokāpadāhantur

indrādi-vṛndārakānanda-nirmātur akṣṇor vinodena vṛṣṇy-andhakān pātur

āryāṅganā-tīvra-sādhvī-vrata-cchettur avyagra-mallāṅganā-tuṣṭir-nirbettur

āvalgataḥ kṣauṇi-bhartāpi sa trāsam āsādya vibhrāntāgra-bālasya

padmāvatī-putra-hṛnmarma-kīlasya sarvātmanābhīṣṭa-dor-yuddha-līlasya

yuddhaṁ parisphāra-śauṭīrya-ghorasya cānūra-mallena vṛttaṁ kiśorasya

yasmin muni-śreṇi-vakra-sphuran-nāmni vistīrṇa-vakṣaḥ-sthalī-vibhramad-dāmni

navyollasad-vāri-vāhāvalī-dhāmni niḥśesa-vīrotkarollaṅghana-sthāmni

prodyat-pada-dyota-nirdhūta-pañceṣu saundarya-darpodgame ramya-mañceṣu

tuṅgeṣv avasthāya cakrur vilakṣāṇi bhaktiṁ prabhau bhoja-daśārha-lakṣāṇi

cāṇūra-mūrdhanya-mallebha-pārīndra sa śrī-bhavān pātu māṁ gopa-nārīndra

savya-bhraman-muṣṭikottāḍitālāṅka nepathya-bhāra-sphurad-dhenu-pālāṅka

vidrāvitoddāma-durmalla-pālīka niḥśaṅka-lāsyollasat-pāda-nālīka

ramyāṅga-hāra-śriyākṛṣṭa-sādhvīka tābhir nipītāṅga-saurabhya-mādhvīka

gopāṅganā-netra-pānaika-bhṛṅgāra puṣpāvalī-labdha-sarvāṅga-śṛṅgāra

bho devakī-śauri-bandhārti-luṇṭhāka dik-cakravāla-kvaṇat-kīrti-ghaṇṭāka

bhaktograsenārpita-sphīta-saptāṅga māṁ rakṣa kubjāṅga-rāgeṇa liptāṅga ||18||

bhṛṅgāra-cchandaḥ

mallānām ullaṅghya raṅge kara-vicalad-asir yena mañca-prapañce

keśeṣv ākṛṣya kaṁso vighaṭita-mukuṭaṁ vighna-hetur nijaghne |

sa tvaṁ sattvādhirāja sphurad-uru-karuṇāḍambarālambi-cetāḥ

pātād duḥkhābdhipātād yadu-kula-kamaloddaṇḍa-caṇḍa-dyutir mām ||42||

manasija-phaṇi-juṣṭe labdha-pāto’smi duṣṭe

timira-gahana-rūpe hanta saṁsāra-kūpe |

ajita nikhila-rakṣā-hetum uddhāra-dakṣām

upanaya mama haste bhakti-rajjuṁ namas te ||43||

samasta-puruṣārthataḥ pṛthutayādya bhaktiṁ vidan

vadann api na yad bhajet tvad-akṛpātra hetur vibho |

prasīda yamunā-taṭe luṭhita-mūrtir abhyarthaye

kṛpāṁ kṛpaṇa-nātha he kuru mukunda mande mayi ||44||

iti chando’ṣṭādaśakaṁ samāptam |

# atha śrī-govardhanoddharaṇam

śrī-govardhanoddharaṇāya namaḥ

jhamajjham iti varṣati stanita-cakra-vikrīḍayā

vimuṣṭa-ravi-maṇḍale ghana-ghaṭābhir ākhaṇḍale |

rarakṣa dharaṇī-dharoddhṛti-paṭuḥ kuṭumbāni yaḥ

sa dārayatu dāruṇaṁ vraja-purandaras te daram ||1||

mahā-hetu-vādair vidīrṇendra-yāgaṁ

giri-brāhmaṇopāsti-vistīrṇa-rāgam |

sapady eka-yuktīkṛtābhīra-vargaṁ

puro-datta-govardhana-kṣmābhṛd argham ||2||

priyā-śaṁsinībhir dalottaṁsinībhir

virājat-paṭābhiḥ kumārī-ghaṭābhiḥ |

stuvadbhiḥ kumārair api sphāra-tāraiḥ

saha vyākirantaṁ prasūnair dharaṁ tam ||3||

giri-sthūla-dehena bhutkepahāraṁ

vara-śreṇi-santoṣitābhīra-dāram |

samuttuṅga-śṛṅgāvalī-baddha-cailaṁ

kramāt prīyamāṇaṁ parikramya śailam ||4||

makha-dhvaṁsa-saṁrambhataḥ svarga-nāthe

samantāt kilārabdha-goṣṭha-pramāthe |

muhur varṣati cchanna-dik-cakravāle

sad-ambholi-nirghoṣam ambhoda-jāle ||5||

muhur vṛṣṭi-khinnāṁ paritrāsābhinnāṁ

vrajeśa-pradhānāṁ tatiṁ vallavānām |

vilokyāpta-śītāṁ gavālīṁ ca bhītāṁ

kṛpābhiḥ samunnaṁ suhṛt-prema-nunnam ||6||

tataḥ savya-hastena hastīndra-khelaṁ

samuddhṛtya govardhanaṁ sāvahelam |

adabhraṁ tam abhraṁlihaṁ śaila-rājaṁ

mudā bibhrataṁ vibhramaj-jantu-bhājam ||7||

praviṣṭāsi mātaḥ kathaṁ śoka-bhāre

paribhrājamāne sute mayy udāre |

abhuvan bhavanto vinaṣṭopasargā

na citte vidhatta bhramaṁ bandhu-vargā ||8||

hatā tāvadīir vidheyā na bhītiḥ

kṛteyaṁ viśālā mayā śaila-śālā |

tad asyāṁ praharṣād avajñāta-varṣā

vihasyāmareśaṁ kurudhvaṁ praveśam ||9||

iti svairam āśvāsitair gopa-vṛndaiḥ

parānanda-sandīppitāsyāravindaiḥ |

girer gartam āsādya harmyopamānaṁ

cireṇātihṛṣṭaiḥ pariṣṭūyamānam ||10||

girīndraṁ guruṁ komale pañca-śākhe

kathaṁ hanta dhatte sakhā te viśākhe |

purastād amuṁ prekṣya hā cintayedaṁ

muhur māmakīnaṁ mano yāti bhedam ||11||

stanadbhiḥ kaṭhore ghanair dhvānta-ghore

bhramad-vāta-māle hatāśe’tra kāle |

ghana-sparśi-kūṭaṁ vahann anna-kūṭaṁ

kathaṁ syān na kāntaḥ sarojākṣi tāntaḥ ||12||

na tiṣṭhanti goṣṭhe kaṭhorāṅga-daṇḍāḥ

kiyanto’tra gopāḥ samantāt pracaṇḍāḥ |

śirīṣa-prasūnāvalī-saukumārye

dhṛtvā dhūr iyaṁ bhūrir asmin kim ārye ||13||

gire tāta govardhana prārthaneyaṁ

vapuḥ sthūlanālīlaghiṣṭhaṁ vidheyam |

bhavantaṁ yathā dhārayann eṣa haste

na dhatte śramaṁ maṅgalātman namas te ||14||

bhramat-kuntalāntaṁ smita-dyotakāntaṁ

lasad-gaṇḍa-śobhaṁ kṛtāśeṣa-lobham |

sphuran-netra-lāsyaṁ murāres tvam āsyaṁ

varākūṭa-śāli sphuṭaṁ lokayāli ||15||

nipīyeti rādhā-latā-vāṅ-marandaṁ

vara-prema-saurabhya-pūrād amandam |

dadhānaṁ madaṁ bhṛṅgavat-tuṅga-kūjaṁ

varāṅgī-calāpāṅga-bhaṅgāpta-pūjam ||16||

kathaṁ nāma dadhyāt kṣudhākṣāma-tundaḥ

śiśur me gariṣṭhaṁ girīndraṁ mukundaḥ |

tad etasya tuṇḍe haṭhād arpayāraṁ

vrajādhīśa dadhnācitaṁ khaṇḍa-sāram ||17||

mahā-bhāra-niṣṭhe sṛte te kaniṣṭhe

labhe vatsa nīlāmbaroddāma-pīḍām |

avaṣṭabhya sattvaṁ tad asami bala tvaṁ

dadasvāvilambaṁ sva-hastāvalambam ||18||

iti snigdha-varṇāṁ samākarṇayantaṁ

giraṁ mātur enāṁ ca nirvarṇayantam |

kaniṣṭhāṅgulī-śṛṅga-vinyasta-gotraṁ

pariprīṇita-vyagra-gopāla-gotram ||19||

amībhiḥ prabhāvaiḥ kuto’bhūd akuṇṭhaḥ

śiśu-dhūli-kelī-paṭuḥ kṣīra-kaṇṭhaḥ |

bibharty adya sāptābdiko bhūri-bhāraṁ

giriṁ yac cirād eṣa kailāsa-sāram ||20||

na śaṅkā dhara-bhraṁśane’smākam asmān

nakhāgre sahelaṁ vahaty eṣa yasmāt |

giri-dik-karīndrāgrahaste dharāvad

bhuje paśyaty āsya sphuraty adya tāvat ||21||

iti sphāra-tārekṣaṇair mukta-bhogair

vrajendreṇa sārdhaṁ dhṛta-prīti-yogaiḥ |

muhur vallavair vīkṣyamānāsya-candraṁ

puraḥ sapta-rātrāntara-tyakta-tandram ||22||

taḍid-dāma-kīrṇān samīrair udīrṇān

visṛṣṭāmbu-dhārān dhanur yaṣṭi-hārān |

tṛṇīkṛtya ghorān sahasrāṁśu-caurān

durantoru-śabdān kṛtāvajñam abdān ||23||

ahaṅkāra-paṅkāvalī-lupta-dṛṣṭer

vraje yāvad iṣṭaṁ praṇītoru-vṛṣṭeḥ |

balāreś ca durmānitāṁ visphurantaṁ

nirākṛtya duṣṭāli-daṇḍe durantam ||24||

visṛṣṭoru-nīrāḥ sa-jhañjhā-samīrās

taḍidbhiḥ karālā yayur megha-mālāḥ |

raviś cāmbarānta-vibhāty eṣa śāntaḥ

kṛtānanda-pūrā bahir yāta śūrāḥ ||25||

iti procya niḥsārita-jñāti-vāraṁ

yathā-pūrva-vinyasta-śailendra-bhāram |

dadhi-kṣīra-lājāṅkurair bhāvinībhir

mudā kīryamāṇaṁ yaśaḥ-stāvnībhiḥ ||26||

vayaṁ hanta govinda saundaryavantaṁ

namaskurmahe śarma-hetor bhavantam |

tvayi spaṣṭa-niṣṭhyūta bhūyaś cid-induṁ

mudā naḥ prasādīkuru prema-bindum ||27||

kṣubhyad-dambholi-jṛmbhottarala-ghana-ghaṭārambha-gambhīra-karmā

nistambho jambha-vairī giri-dhṛti-caṭulād vikramād yena cakre |

tanvā nindantam indīvara-dala-valabhī-nandad-indindirābhāṁ

taṁ govindādya nandālaya-śaśi-vadanānanda vandemahi tvām ||28||

iti śrī-govardhanoddharaṇam

# atha vastra-haraṇam

śrī-vallavendra-nandanāya namaḥ

vanyāśritā murāriḥ kanyāḥ sanyāyam unmadayan |

anyābhilāṣitāṁ te dhanyārpita-sauhṛdo hanyāt ||1||

sahasi vratinīrabhitaḥ kṛtinīr girijāstavane salilāplavane

kalitollasanāḥ kila dig-vasanās taṭa-bhāk-paṭikā rasa-lampaṭikāḥ

sphuṭa-bālya-yutāḥ paśupāla-sutāḥ kutukī kalayan matim ullalayann

upagatya manobhavavat-kamano hṛtavān sicayān suhṛdāṁ

nicayāntaragaṁ tarasā priyakaṁ svarasād adhiruhya nagaṁ taṭa-kānana-gaṁ

kṛpayā snapayann atha tās trapayan pṛthulāṁ sa-raṭī-dhṛta-dhauta-paṭī-

paṭalo hasita-prabhoyollasitaḥ śṛṇuta pramadā giram aśramadām

upagatya hitām abhitaḥ sahitā yadi vā kramataḥ sphuṭa-vibhramataḥ

sicayān nayata cchalanaṁ na yataḥ kathitaṁ na mayā januṣaḥ samayād

anṛtaṁ lalitā yaśasojjvalitā vidur indu-hṛdas tad amī suhṛdas

tanavai na hasād uditaṁ sahasā bata yūyam itā vratataḥ śramitā

iti saṅkathayan paṭutāṁ pratahyann aticañcala he viśa mā kalahe

vitarādya paṭaṁ kuru mā kapaṭaṁ karavāma sadā vacanaṁ rasadās

tava dāsya-parā na vayaṁ tv aparā na hi cet tvaritaṁ nikhilaṁ caritaṁ

khalu rājñi tava prabale kitava pragadāma madoddhata-ghora-mado

vacanaṁ ca ruṣā prasarat-puruṣākṣaram ity uditaṁ saruṣā ruditaṁ

jaḍatā-kalile yamunā-salile vilasad-vapuṣāṁ guru-kampa-juṣāṁ

cala-cāru-dṛśāṁ bahudhā sudṛśāṁ niśamayya tataḥ praṇayī satata-

smita-candrikayā sphurito’dhikayā yadi yūyam ṛte mama vāg-amṛte

bhavatha grahilā niyataṁ mahilā upasṛtya tataḥ priyakāt patataḥ

svapaṭī-padakān sva-paricchadakān urarīkuruta pramadād gurutas

tyajatānucitaṁ hṛdi saṅkucitaṁ na hi cen nitarāṁ na paṭān vitarāmy

uru-vīrya-caye mayi kiṁ racayen nṛpatiḥ paritaḥ sa ruṣā bharitaḥ

sphuṭam ity amalaṁ nigadan kamalaṁ bhramayann uditaḥ śaśivan muditaḥ

svakarāmbariṇīr atha tā hariṇī-nayanāḥ kalayan sva-śiraś calayan

bata nagnatayā spṛhayonnatayā jala-majjanataḥ kṛta-varjanataḥ

kapater janitā laghutā vanitās tad alaṁ durita-kṣataye sphurita-

dyuti-sundarayor yugalaṁ karayoḥ śirasi prayatā drutam arpayatā-

ruṇam ity adhunā nija-vāṅ-madhunā parilabhya madaṁ hṛdi vibhra-madaṁ

kiratībhir alaṁ nayanaṁ viralaṁ racitāñjalībhiḥ pramadāvalībhiḥ

praṇato madhuraḥ kṛtakā-madhuraḥ subhagaṅkaraṇaṁ vasana-bharaṇaṁ

vihitānataye lālanā-tataye dadad-aṅkurita-praṇaya-cchuritaḥ

parito hṛṣite madanottṛṣite trapayā namite priya-saṅgamite

nava-rāga-dhare dyuti-bhāga-dhare hasitāṅkurataḥ sphurite purataḥ

sthagite rasanā-vilasad-vasanā-kulite pṛthunā sphuṭa-vepathunā

calad-agra-kare pramadā-prakare vihiteṣṭa-varaḥ praṇayi-pravaraḥ

sutarāṁ sukhibhir valitaḥ sakhibhir bahudhākhuralī-vilasan-muralī-

nava-kākali-kālibhir utkalikā-kulam unnamayan sudṛśāṁ ramayan

dhiyam unmadanaḥ kṛpayā sadana-prahita-pramadaḥ kalita-pramadaḥ

kusuma-stavakaṁ śravaṇe navakaṁ dadhad-ābharaṇaṁ jagatāṁ śaraṇaṁ

jaya keśi-hara pramaṇā vihara tvam atipraṇayaṁ svajane praṇayan

mayi durhṛdaye bhagavan vidaye kalayer aruṇādhara he karuṇām ||1||

*kusuma-stavaka-cchandaḥ*

yasya sphūrti-lavāṅkureṇa laghunāpy antar munīnāṁ manaḥ

spṛṣṭaṁ mokṣa-sukhād virajyati jhaṭity āsvādyamānād api |

premṇas tasya mukunda sāhasitayā śaknotu kaḥ prārthane

bhūyāj janmani janmani pracayinī kintu spṛhāpy atra me ||2||

# atha rāsa-krīḍā

namaḥ śrī-rāsa-rasikāya

śārada-śaśadhara-vīkṣaṇa-hṛṣṭaḥ

parama-vilāsālibhir abhimṛṣṭaḥ |

vallava-ramaṇī-maṇḍala-bhāvaḥ

prollāsaka-kala-muralī-rāvaḥ ||1||

atha sakalābhir mada-vikalābhir

niśi paribhūya svajanān bhūyaḥ |

aviruvatībhir nava-yuvatībhir

vihitoddeśaḥ sundara-veśaḥ ||2||

milita-mṛgākṣī-vāñchita-sākṣī-

kṛta-parihāsaḥ sphīta-vilāsaḥ |

tad amala-vāṇī-niśita-kṛpāṇī-

dalita-nikāraḥ kalita-vikāraḥ ||3||

pramadottaralita-vallava-nārī-

mukha-cumbana-parirambhaṇa-kārī |

unnata-manasāṁ sudṛśāṁ māna-

prekṣaṇataḥ kalitāntardhānaḥ ||4||

anukṛta-caritaḥ puline paritas

taruṣu ca pṛṣṭaḥ kvāpi na dṛṣṭaḥ |

yavati-camūbhis tvaritam amūbhir

muhur anugītaḥ kutuka-parītaḥ ||5||

kākibhir ābhiḥ prārthita-saṅgaḥ

prakaṭita-mūrtir dhṛta-rati-raṅgaḥ |

kim api nigūḍha-ruṣā paripṛṣṭaḥ

kalitottara-vidhir alam upaviṣṭaḥ ||6||

karuṇā-śīlaḥ khaṇḍita-pīlaḥ

stavakita-līlaḥ kuvalaya-nīlaḥ |

dhṛta-mṛdu-hāsaḥ prema-vilāsas

tata-tanu-vāsaḥ kalpita-rāsaḥ ||7||

atha parikalpita-maṇḍala-bandhaḥ

kusuma-śarāsana-vibhrama-kandaḥ |

yuvatī-yuga-yuga-subhaga-skandha-

nyasta-lasad-bhuja-daṇḍa-dvandvaḥ ||8||

aliparivīte māruta-śīte

vara-saṅgīte bhuvanātīte |

bhūṣaṇatāra-dhvani-parisāra-

krānta-vanānte śaśi-ruci-kānte ||9||

madhyaga-madhyaga-madhupa-virāji-

sphuṭa-campaka-tati-vibhrama-bhāji |

rāse kṛta-rucir anta-sthāyī

veṇu-mukhādhara-pallava-dāyī ||10||

stambhita-rākā-patir avikārān

api sura-dārān madayann ārāt |

kutukākṛṣṭaś ciram abhivṛṣṭaḥ

sapadi vilūnaiḥ sura-taru-sūnaiḥ ||11||

atha kalpīkṛta-rajani-vihārī

khastha-surāsura-vismaya-kārī |

nija-nija-nikaṭa-sthiti-vijñāna-

pramudita-ramaṇī-kṛta-saṁmānaḥ ||12||

nija-dṛg-bhaṅgī-kṣubhita-kuraṅgī-

nayanāmaṇḍala-guru-kuca-saṅgī |

keli-vilolaḥ pracala-nicolaḥ

sveda-jalāṅkura-cāru-kapolaḥ ||13||

kumuda-yutāyāṁ taraṇi-sutāyāṁ

salila-vinoda-pravalita-modaḥ |

yuvati-nikāya-prokṣita-kāyaḥ

śithilita-mālaḥ pulaka-karālaḥ ||14||

atha vanamālī vara-vipinālī-

kuñja-niketana-vīkṣaṇa-śālī |

jayati vihāri niśi maṇi-hārī

vraja-taruṇī-gaṇa-mānasa-hārī ||15||

nata-jana-bandho jaya rasa-sindho

vadanollasita-śrama-jala-bindo |

tvam akhila-devāvali-kṛta-sevā-

santatir adhamā vayam iha ke vā ||16||

jaya jaya kuṇḍala-yuga-ruci-maṇḍala-

vṛta-gaṇḍa-sthala damitākhaṇḍala |

dhṛta-govardhana gokula-vardhana

dehi ratiṁ me tvayi mura-mardana ||17||

iti rāsa-krīḍaḥ

# atha svayam utprekṣita-līlā[[1]](#footnote-2)

śrī-rādhā-vallabhāya namaḥ

śyāmala-sauhṛda-baddhā kāmita-tat-pada-saṅgatir addhā |

dhairyam asau smara-vardhita-rādhā prāpa na mandira-karmaṇi rādhā ||1||

taṁ kamalekṣaṇam īkṣitukāmā sā cchalataḥ savyam ujjhita-dhāmā |

yāmuna-rodhasi cāru carantī dūram avindata sundara-dantī ||2||

(dodhakam)

prāpyodārāṁ parimala-dhārāṁ kaṁsārāter udayati vāte |

seyaṁ dattā diśi diśi yattā dṛṣṭiṁ kamrām akirad anamrā ||3||

bhṛṅgīveyaṁ tam aparimeyaṁ mugdhā gandhaṁ hṛdi kṛta-bandham |

vyagra-prāyā pulakita-kāyā premodbhrāntā drutam abhiyātā ||4||

kṛṣṇam avekṣya tataḥ parituṣṭā puṣpa-gaṇāhṛti-kaitava-juṣṭā |

manthara-pāda-saroruha-pātā kuñja-kuṭīra-taṭīm upayātā ||5||

sā pṛthu-vepathu-dolita-hastā prema-samutthita-bhāva-vihastā |

phulla-mahīruha-maṇḍala-kānte tatra puraḥ prasasāra vanānte ||6||

(dodhakam eva)

mādhavas tāṁ tad ālokayan rādhikāṁ

vallavī-vargataḥ sad-guṇenādhikām |

keyam udbādhate mad-vanaṁ rāgatas

tūrṇām ity ullapan phulla-dhīrāgataḥ ||7||

bhāla-vidyotita-sphīta-go-rocanaṁ

pārśvataḥ prekṣya taṁ vibhramal-locanam |

sā paṭenāvṛtā kaitavād bhāminī

vakrita-bhrūr abhūd dūra-bhū-gāminī ||8|| (sragviṇī)

līlodbhrāntaṁ muhur atha nudatī

netra-dvandvaṁ diśi diśi sudatī |

vīkṣāṁcakre dala-bharāvakaṭāṁ

mallī-vallīṁ taṭa-bhuvi nikaṭām ||9||

tām unmīlad-bhramara-vilasitāṁ

labdhā puṣpair upari kila sitām |

līnevābhūd vikasita-madanā

tasyāḥ prānte sarasija-vadanā ||10|| (bhramara-vilasitā)

añjasā vyāharat kañjasārekṣaṇas

tām asau sragviṇīṁ dāma-saurabhya-bhāk |

mādhurīm udgrian sādhu-rīty-ujjvalāṁ

nūtanānandadāṁ pūtanā-mardanaḥ ||11||

bhaṅgurān aṅkurān nirdayaṁ chindatī

vīrudhaḥ komaoldbhedinībhir bhindatī |

āḥ kathaṁ luṇṭhasi tvaṁ mṛgāṅkānane

puṣpa-rājīm asau hanta mat-kānane ||12||

sadātra cinumaḥ prasūnam ajane

vayaṁ hi niratāḥ surābhi-bhajane |

na ko’pi kurute niṣedha-racanaṁ

kim adya tanuṣe pragalbha-vacanam ||13||

prasīda kusumaṁ vicitrya sarasā

prayāmi sarasīruhākṣa tarasā |

kriyādya mahatī mamāsti bhavane

vilambam adhikaṁ tanuṣva na vane ||14|| (jaloddhata-gatiḥ)

niyuktaḥ kṣitīndreṇa tenāsmi kāmaṁ

vanaṁ pālayāmi krameṇābhirāmam |

janaḥ śīrṇam apy uddhared yo dalārdhaṁ

harāmy ambaraṁ tasya vittena sārdham ||15||

parijñātam adya prasūnālim etāṁ

lunīṣe tvam evaṁ pravālaiḥ sametām |

dhṛtāsau mayā kāñcana-śreṇi-gauri

praviṣṭāsi gehaṁ kathaṁ puṣpa-cauri ||16|| (bhujaṅga-prayātam)

sa patiḥ piśunaḥ kupito’piśunaḥ

sadane mukharā jaratī mukharā |

caturā guravo bhavitā kuravo

vyasanaṁ puruṣeśvara kiṁ kuruṣe ||17||

jalajekṣaṇa he kulajām abalāṁ

na hi duryaśasā racayādhavalām |

tarasā viramat-kiraṇaṁ taraṇiṁ

divi paśya tatas tyaja me saraṇim ||18|| (toṭakam)

jāne tava kaca-pakṣaṁ

sambhṛta-vara-mallikā-lakṣam |

urasi ca kañcuka-rājaṁ

dhruvam arbudha-mādhavī-bhājam ||19||

ehi tava kṣaṇa-mātraṁ

vicārayāmi kramād gātram |

tattve kila nirṇīte

prayāhi bhavanaṁ taḍita-pīte ||20|| (āryā)

na muṣā mādhava racaya vivādaṁ

vidadhe tava muhur aham abhivādam |

gokula-vasatau svaram iva mūrtaṁ

na kim u bhavantaṁ jāne dhūrtam ||21||

vetti na gopī vṛndārāmaṁ

vṛndāvanam api bhuvi kaḥ kāmam |

aham iha tad idaṁ kitava rasālaṁ

katham avaceṣye na kusuma-jālam ||22|| (pajjhaṭikā)

nedam atra kalasa-stani śaṁsa

krodhano nṛpatir eṣa nṛśaṁsaḥ |

tena hanta vidite vana-bhaṅge

yauvataṁ patati bhīti-taraṅge ||23||

tanvi geha-gamana-vyavasāyaṁ

cet karoṣi śṛṇu ramyam upāyam |

atra matta-bahu-ṣaṭpada-vīre

līlayā praviśa kuñja-kuṭīre ||24|| (svāgatā)

gokule kula-vadhūbhir arcitā

śīla-candana-rasena carcitā |

rādhāham adhikāritām ataḥ

kiṁ karoṣi may dhūrta kāmataḥ ||25||

nākṣiṇī kṣipa kuraṅgi sarvataḥ

sākṣiṇī bhava sakhībhir anvitā

mādhavaḥ kila dunoti mām asau

sādhavaḥ śṛṇuta bhoḥ śikhi-striyaḥ ||26|| (rathoddhatā)

bhrūlekhāṁ kim arālāṁ tvaṁ nirmāsi karālāṁ

kiṁ vā paśyasi vāmaṁ saṁrambhād abhirāmam |

diṣṭyā kānana-lolā helotphulla-kapolā

vṛttā tvaṁ hari-haste trātānyo bhuvi kas te ||27||

āruhya druma-vāṭīṁ muñcemāṁ paripāṭīṁ

gehāntas tava sarvaṁ jāne bhāmini garvam |

nediṣṭhaḥ kila bhūpaḥ so’yaṁ bhairava-rūpas

tasyāgre cala vāme colīm arpaya vāme ||28|| (lolā)

iti vacana-kadambais tatra narmāvalambaiḥ

skalad-amala-dukūlāṁ prollasad-bāhu-mūlām |

aviśada-pada-baddhaṁ gadgadodgāra-naddhaṁ

kim api kim api jalpaṁ kalpyantīm analpam ||29||

smita-mudita-kapolāṁ nirmitāpāṅga-dolāṁ

vara-yuvatiṣu rādhāṁ prema-pūrād agādhām |

sadanitalatikāntaryo nināyātikāntaḥ

sa harir alam abhīṣṭa-prāpaṇaṁ me kṛṣīṣṭa ||30|| (mâlinī)

iti svayam utprekṣita-līlā |

# atha khaṇḍitā

namaḥ śrī-vraja-nāgarāya

avajñāya bhartur mahā-ghora-daṇḍaṁ

guror bhāṣitaṁ ca vyatikramya caṇḍam |

niṣedhoddhurāṁ kiṅkarīm ākṣipantī

hare kṛṣṇa nātheti bālā japantī ||1||

rasan-megha-jāle taḍidbhiḥ karāle

galad-vāri-dhāre durantāndhakāre |

milad-bhūri-doṣe sakhi me pradoṣe

prayāṇāya lajjām anādṛtya sajjā ||2|| (yugmakam)

adūrollasad-bhallūkārabdha-yuddhāṁ

valad-dandaśūkāvalī-bhoga-ruddhām |

samandād dhvanad-vāyasārāti-bhīmāṁ

rasotphullam ullaṅghya kāntāra-sīmām ||3||

praviśyānavadyaṁ latā-geha-madhyaṁ

dhṛtautsukya-cakrā nisargād avakrā |

nakhāgra-prasūnaiḥ sugandhi-prasūnaiḥ

payaḥ-phena-kalpaṁ vyadhatteha talpam ||4|| (yugmakam)

praṇītekṣaṇeyaṁ muhus te padavyāṁ

dadhānā mukunda spṛhāṁ navya-navyām |

alabdhaṁ tatas tvām avetyātikhinnā

babhūva prasūneṣu-bāṇair vibhinnā ||5||

sukaṇṭhī śaṭheyaṁ bhajantī prajalpaṁ

muhur bhāvayantī nimeṣaṁ ca kalpam |

cakārādya kuñje batālabdha-kāme

sakhī jāgaraṁ sambhramādekikā me ||6||

aho bhāgyam adya prapanno’si sadyas

tvam asminn agāre yad ārān murāre |

sakhī-vṛnda-dṛṣṭir dhṛtānanda-vṛṣṭir

babhūvātta-raṅgaṁ vilokya tvad-aṅgam ||7||

dukūlasya lakṣmīṁ samantād viśālām

asau vīkṣya pītasya te malli-mālā |

luṭhantī kucodbhāsi-kāśmīra-paṅke

nijaṁ pītam aṅgaṁ cakārādya śaṅke ||8||

vikīrṇālakāntaḥ pariśrāntikāntas

tava vyakta-tandraḥ sphuraty āsya-candraḥ |

kṛtānaṅga-yāgaṁ vibhaktāṅga-rāgaṁ

nakhāṅkāli-pātraṁ tathedaṁ ca gātram ||9||

sphurad-bandhujīva-prasūnāpta-saṅgaṁ

parispardhamāno vilāsena bhṛṅgam |

mudaṁ kasya bimbādharas tena raktaḥ

karoty ujjvalāṁ kajjalenādya saktaḥ ||10||

alaṁ deva-divyenaa jāne bhavantaṁ

sadā rādhikāyām atipremavantam |

alindāt kuru tvaṁ mamādhi-prabhātaṁ

drutaṁ gopakanyā-bhujaṅga prayātam ||11||

iti prema-garbhāṁ samākarṇya sarvāṁ

tadā rādhikālī-giraṁ ratna-mālī |

haris toṣa-bhāraṁ sa vindann apāraṁ

sadā me mahiṣṭhaṁ vidhattām abhīṣṭam ||12||

iti śrī-bhujaṅga-prayātaṁ chandaḥ |

# atha śrī-lalitokta-toṭakāṣṭakam

nayanerita-mānasa-bhū-viśikhaḥ

śirasi pracala-pracalāka-śikhaḥ |

muralī-dhvanibhiḥ surabhīs tvarayan

paśupī-viraha-vyasanaṁ tirayan ||1||

parito jananī-paritoṣa-karaḥ

sakhi lampaṭayann akhilaṁ bhuvanam |

taruṇī-hṛdayaṁ karuṇī vidadhat

taralaṁ sarale kara-lambi-guṇaḥ ||2||

divasoparame paramollasitaḥ

kalaśa-stani he vilasad-dhasitaḥ |

atasī-kusumaṁ vihasan-mahasā

hariṇī-kulam ākulayan sahasā ||3||

praṇayi-pravaṇaḥ subhaga-śravaṇa-

pracalan-makaraḥ sa-sakhi-prakaraḥ |

madayann amarīr bhramayan bhramarī-

militaḥ katibhiḥ śikhināṁ tātabhiḥ ||4||

ayam ujjvalayan vraja-bhū-saraṇīṁ

ramayan kramaṇair mṛdubhir dharaṇīm |

ajire militaḥ kalita-pramade

harir udvijase tad api pramade ||5||

vada mā paruṣaṁ hṛdaye na ruṣaṁ

racaya tvam ataś cala vibhramataḥ |

udite mihikā-kiraṇe na hi kā

rabhasād ayi taṁ bhajate dayitam ||6||

kalaya tvarayā vilasat-sicayaḥ

prasaraty abhito yuvatī-nicayaḥ |

nidadhāti harir nayanaṁ saraṇau

tava vikṣipa sa-praṇayaṁ caraṇau ||7||

iti tām upadiśya tadā sva-sakhīṁ

lalitā kila mānitayā vimukhīm |

anayat prasabhād iva yaṁ javataḥ

kurutāt sa harir bhavikaṁ bhavataḥ ||8||

# citra-kavitvāni

tatra **dvyakṣarāṇi**—

rasāsārasusārorurasurāriḥ sasāra saḥ |

saṁsārāsirasau rāse suriraṁsuḥ sasārasaḥ ||1||

carcorurociruccorā ruciro’raṁ carācare |

caurācāro’cirāccīraṁ rucā cāruracūcurat ||2||

dhare dharādharadharaṁ dhārādharadhurārudham |

dhīradhīrārarādhādhirodhaṁ rādhā dhuraṁdharam ||3||

**ekākṣaram**—

ninunnānenonanaṁ nūnaṁ nānūnonnānanano’nunīḥ |

nānenānāṁ ninunnenaṁ nānaunnānānano nanu ||4||

**cakra-bandhaḥ**—

gandhākṛṣṭa-gurūnmadālini vane hāra-prabhāti-plutaṁ

sampuṣṇantam upaskṛtādhvani yamī-vīci-śriyo rañjakam |

sadyas tuṅgita-vibhramaṁ sunibhṛte śītānilaiḥ saukhyade

devaṁ nāga-bhujaṁ sadā rasamayaṁ taṁ naumi kañcin mude ||5||

**sarpa-bandhaḥ**—

rāse sāraṅga-saṅghā-cita-nava-nalina-prāya-vakṣaḥ-stha-dāmā

barhālaṅkāra-hāra-sphurad-amala-mahā-rāga-citre jayāya |

gopālo dāsa-vīthī-lalita-hita-rava-sphāra-hāsaḥ sthirātmā

navyo’jasraṁ kṣaṇopāśrita-vitata-balo vīkṣya raṅgaṁ babhāṣe ||6||

**padma-bandhaḥ**—

kala-vākya sadāloka kalodāra milāvaka |

kavalādyādbhutānūka kanūtābhīra-bālaka ||7||

**pratilomyānulomya-samam—**

tāyisāradharādhārātibhāṣātamadārihā |

hāridāmatayā bhāti rādhārādhara-sāyitā ||8||

**gomūtrikā-bandhaḥ**—

sā malla-raṅge ramayā phulla-sārā muderdhitā |

śrama-nīra-dharā tuṣṭā vallavī-rāsa-devatā ||9||

**muraja-bandhaḥ**—

śubhāsāra-sasāra-śrīḥ prabhāsāndrama-sārabhā |

bhārasā mahasāvitta tarasā rasa-sāritām ||10||

**sarvatobhadraḥ**—

rāsāvahā hāvasārā sā lalāsa salālasā |

balāramā māralāvahāsam ādadamāsahā ||11||

**bṛhat-padma-bandhaḥ**—

tāra-prasphāra-tālaṁ sarabhasa-rasalaṁ bhāsurāsyaṁ subhālaṁ

pāpaghnaṁ gopa-pālaṁ karaṇa-hara-kalaṁ nīrabhṛd-vāra-nīlam |

cārugrīvaṁ rucālaṁ rata-mada-taralaṁ cetasā pīta-celaṁ

śīta-prasphīta-śīlaṁ varaya vara-balaṁ vāsudevaṁ subālam ||12||

iti citra-kavitvāni |

# śrī-lalitāṣṭakam

rādhā-mukunda pada-sambhava-gharma-bindu-

nirmañchanopakaraṇī-kṛta deha-lakṣām |

uttuṅga-sauhṛda-viśeṣa-vaśāt pragalbhāṁ

devīṁ guṇaiḥ sulalitāṁ lalitāṁ namāmi ||1||

rākā-sudhā-kiraṇa-maṇḍala-kānti-daṇḍi

vaktra-śriyaṁ cakita-cārū camūru-netrām |

rādhā-prasādhana-vidhāna-kalā-prasiddhāṁ

devīṁ guṇaiḥ sulalitāṁ lalitāṁ namāmi ||2||

lāsyollasad-bhujaga-śatru-patatra-citra-

paṭṭāṁśukābharaṇa-kañculikāñcitāṅgīm |

gorocanā-ruci-vigarhaṇa gaurimāṇaṁ

devīṁ guṇaiḥ sulalitāṁ lalitāṁ namāmi ||3||

dhūrte vrajendra-tanaye tanu suṣṭhu-vāmyaṁ

mā dakṣiṇā bhāva kalaṅkini lāghavāya |

rādhe giraṁ śṛṇu hitām iti śikṣayantīṁ

devīṁ guṇaiḥ sulalitāṁ lalitāṁ namāmi ||4||

rādhām abhi-vraja-pateḥ kṛtam ātmajena

kūṭaṁ manāg api vilokya vilohitākṣīm |

vāg-bhaṅgibhis tam acireṇa vilajjayantīṁ

devīṁ guṇaiḥ sulalitāṁ lalitāṁ namāmi ||5||

vātsalya-vṛnda-vasatiṁ paśupāla-rājñyāḥ

sakhyānuśikṣaṇa-kalāsu guruṁ sakhīnām |

rādhā-balāvaraja jīvita-nirviśeṣāṁ

devīṁ guṇaiḥ sulalitāṁ lalitāṁ namāmi ||6||

yāṁ kām api vraja-kule vṛṣabhānujāyāḥ

prekṣya sva-pakṣa-padavīm anuruddhyamānām |

sadyas tad iṣṭa-ghaṭanena kṛtārthayantīṁ

devīṁ guṇaiḥ sulalitāṁ lalitāṁ namāmi ||7||

rādhā-vrajendra-suta-saṅgama-raṅga-caryāṁ

varyāṁ viniścitavatīm akhilotsavebhyaḥ |

tāṁ gokula-priya-sakhī-nikuramba-mukhyāṁ

devīṁ guṇaiḥ sulalitāṁ lalitāṁ namāmi ||8||

nandan amūni lalitā-guṇa-lālitāni

padyāni yaḥ paṭhati nirmala-dṛṣṭir aṣṭau |

prītyā vikarṣati janaṁ nija-vṛnda-madhye

taṁ kīrtidā-pati-kulojjvala-kalpa-vallī ||9||

# śrī-yamunāṣṭakam

bhrātur antakasya pattane ’bhipatti-hāriṇī

prekṣayāti-pāpino ’pi pāpa-sindhu-tāriṇī |

nīra-mādhurībhir apy aśeṣa-citta-bandhinī

māṁ punātu sarvadāravinda-bandhu-nandinī ||1||

hāri-vāri-dhārayābhimaṇḍitoru-khāṇḍavā

puṇḍarīka-maṇḍalodyad-aṇḍajāli-tāṇḍavā |

snāna-kāma-pāmarogra-pāpa-sampad-andhinī

māṁ punātu sarvadāravinda-bandhu-nandinī ||2||

śīkarābhimṛṣṭa-jantu-durvipāka-mardinī

nanda-nandanāntaraṅga-bhakti-pūra-vardhinī |

tīra-saṅgamābhilāṣi-maṅgalānubandhinī

māṁ punātu sarvadāravinda-bandhu-nandinī ||3||

dvīpa-cakravāla-juṣṭa-sapta-sindhu-bhedinī

śrī-mukunda-nirmitoru-divya-keli-vedinī |

kānti-kandalībhir indranīla-vṛnda-nindinī

māṁ punātu sarvadāravinda-bandhu-nandinī ||4||

māthureṇa maṇḍalena cāruṇābhimaṇḍitā

prema-naddha-vaiṣṇavādhva-vardhanāya paṇḍitā |

ūrmi-dor-vilāsa-padmanābha-pāda-vandinī

māṁ punātu sarvadāravinda-bandhu-nandinī ||5||

ramya-tīra-rambhamāṇa-go-kadamba-bhūṣitā

divya-gandha-bhāk-kadamba-puṣpa-rāji-rūṣitā |

nanda-sūnu-bhakta-saṅgha-saṅgamābhinandinī

māṁ punātu sarvadāravinda-bandhu-nandinī ||6||

phulla-pakṣa-mallikākṣa-haṁsa-lakṣa-kūjitā

bhakti-viddha-deva-siddha-kinnarāli-pūjitā |

tīra-gandhavāha-gandha-janma-bandha-randhinī

māṁ punātu sarvadāravinda-bandhu-nandinī ||7||

cid-vilāsa-vāri-pūra-bhūr-bhuvaḥ-svar-āpinī

kīrtitāpi durmadoru-pāpa-marma-tāpinī |

ballavendra-nandanāṅgarāga-bhaṅga-gandhinī

māṁ punātu sarvadāravinda-bandhu-nandinī ||8||

tuṣṭa-buddhir aṣṭakena nirmalormi-ceṣṭitāṁ

tvām anena bhānu-putri! sarva-deva-veṣṭitām |

yaḥstavīti vardhayasva sarva-pāpa-mocane

bhakti-pūram asya devi! puṇḍarīka-locane ||9||

# śrī-mathurā-stavaḥ

mukter govinda-bhakter vitaraṇa-caturaṁ saccidānanda-rūpaṁ

yasyāṁ vidyoti vidyā-yugalam udayate tārakaṁ pārakaṁ ca |

kṛṣṇasyotpatti-līlā-khanir akhila-jagan-mauli-ratnasya sā te

vaikuṇṭhād yā pratiṣṭhā prathayatu mathurā maṅgalānāṁ kalāpam ||1||

koṭīndu-spaṣṭa-kāntī rabhasa-yuta-bhava-kleśa-yaudher ayodhyā

māyā-vitrāsi-vāsā muni-hṛdaya-muṣo divya-līlā sravantī |

sāśīḥ kāśīśa-mukhyāmara-patibhir alaṁ prārthita-dvāra-kāryā

vaikuṇṭhodgīta-kīrtir diśatu madhupurī prema-bhakti-śriyaṁ vaḥ ||2||

bījaṁ muktitaror anartha-paṭalī-nistārakaṁ tārakaṁ

dhāma prema-rasasya vāñchita-dhurā-saṁpārakaṁ pārakam |

etad yatra nivāsinām udayate cic-chakti-vṛtti-dvayaṁ

mathnātu vyasanāni māthura-purī sā vaḥ śriyaṁ ca kriyāt ||3||

adyāvanti patad-grahaṁ kuru māye śanair vījaya

cchatraṁ kāñci gṛhāṇa kāśi purataḥ pādū-yugaṁ dhāraya |

nāyodhye bhaja sambhramaṁ stuti-kathāṁ nodgāraya dvārake

devīyaṁ bhavatīṣu hanta mathurā dṛṣṭi-prasādaṁ dadhe ||4||

iti mathurā-stavaḥ |

# prathamaṁ śrī-govardhanāṣṭakam

namaḥ śrī-govardhanāya

govindāsyottaṁsita vaṁśī-kvaṇitodyal-

lāsyotkaṇṭhā-matta-mayūra-vraja-vīta |

rādhā-kuṇḍottuṅgataraṅgāṅkuritāṅga

pratyāśāṁ me tvaṁ kuru govardhana pūrṇām ||1||

yasyotkarṣād vismita-dhībhir vraja-devī-

vṛndair varṣaṁ vaṇitam āste haridāsyam |

citrair yuñjana sa dyuti-puñjair akhilāśāṁ

pratyāśāṁ me tvaṁ kuru govardhana pūrṇām ||2||

vindadbhir yo mandiratāṁ kandara-vṛndaiḥ

kandaiś cendor bandhubhir ānandayatīśam |

vaidūryābhair nirjhara-toyair api so’yaṁ

pratyāśāṁ me tvaṁ kuru govardhana pūrṇām ||3||

śaśvad-viśvālaṅkaraṇālaṅkṛtimedhyaiḥ

premṇā dhautair dhātubhir uddīpita-sāno |

nityākrandat-kandara veṇu-dhvani-harṣāt

pratyāśāṁ me tvaṁ kuru govardhana pūrṇām ||4||

prājyā rājir yasya virājaty upalānāṁ

kṛṣṇenāsau santatam adhyāsita-madhyā |

so’yaṁ bandhur bandhur adharmā surabhāṇāṁ

pratyāśāṁ me tvaṁ kuru govardhana pūrṇām ||5||

nirdhunvānaḥ saṁhṛti-hetuṁ ghana-vṛndaṁ

jitvā jabhārātimasambhāvita-bādham |

svānāṁ vairaṁ yaḥ kila niryāpitavān saḥ

pratyāśāṁ me tvaṁ kuru govardhana pūrṇām ||6||

bibhrāṇo yaḥ śrī-bhuja-daṇḍopari-bhartuś

chatrī-bhāvaṁ nāma yathārthaṁ svam akārṣīt |

kṛṣṇopajñaṁ yasya makhas tiṣṭhati so’yaṁ

pratyāśāṁ me tvaṁ kuru govardhana pūrṇām ||7||

gāndharvāyāḥ keli-kalā-bāndhava kuñje

kṣuṇṇais tasyāḥ kaṅkaṇa-hāraiḥ prayatāṅga |

rāsa-krīḍā-maṇḍitayopatyakayāḍhya

pratyāśāṁ me tvaṁ kuru govardhana pūrṇām ||8||

adro-śreṇī-śekhara padyāṣṭakam etat

kṛṣṇāmbhoda-preṣṭha paṭhed yas tava dehī |

premānandaṁ tundilayan kṣipram amandaṁ

taṁ harṣeṇa svīkurutāṁ te hṛdayeśaḥ ||9||

iti matta-mayūrākhyaṁ prathamaṁ śrī-govardhanāṣṭakam |

# dvitīyaṁ govardhanāṣṭakam

śrī-govardhanāya namaḥ |

nīla-stambhojjvala-ruci-bharair maṇḍite bāhu-daṇḍe

chatra-cchāyāṁ dadhad-agharipor labdha-saptāha-vāsaḥ |

dhārāpāta-glapita-manasāṁ rakṣitā gokulānāṁ

kṛṣṇa-preyān prathayatu sadā śarma govardhano naḥ ||1||

bhīto yasmād aparigaṇayan bāndhava-sneha-bandhān

sindhāv adris tvaritam aviśat pārvatī-pūrvajo’pi |

yas taṁ jambhu-dviṣam akuruta stambha-saṁbheda-śūnyaṁ

sa prauḍhātmā prathayatu sadā śarma govardhano naḥ ||2||

āviṣkṛtya prakaṭa-mukuṭāṭopam aṅgaṁ sthavīyaḥ

śailo’smīti sphuṭam abhidadhat tuṣṭi-visphāra-dṛṣṭiḥ |

yasmai kṛṣṇaḥ svayam arasayad vallavair dattam annaṁ

dhanyaḥ so’yaṁ prathayatu sadā śarma govardhano naḥ ||3||

adyāpy ūrja-pratipadi mahān bhrājate yasya yajñaḥ

kṛṣṇopajñaṁ jagati surabhī-sairibhī-krīḍayāḍhyaḥ |

śaṣpālambottama-taṭayā yaḥ kuṭumbaṁ paśūnāṁ

so’yaṁ bhūyaḥ prathayatu sadā śarma govardhano naḥ ||4||

śrī-gāndharvā-dayita-sarasī-padma-saurabhya-ratnaṁ

hṛtvā śaṅkotkara-para-vaśair asvanaṁ sañcaradbhiḥ |

ambhaḥ-kṣoda-praharika-kulenākulenānuyātair

vātair juṣṭaiḥ prathayatu sadā śarma govardhano naḥ ||5||

kaṁsārātes tari-vilasitair ātarānaṅga-raṅgair

ābhīrīṇāṁ praṇayam abhitaḥ pātram unmīlayantyāḥ |

dhauta-grāvāvalir amalinair mānasāmartya-sindhor

vīci-vrātaiḥ prathayatu sadā śarma govardhano naḥ ||6||

yasyādhyakṣaḥ sakala-haṭhināmādade cakravartī

śulkaṁ nānyad vraja-mṛga-dṛśām arpaṇād vigrahasya |

ghaṭṭasyoccair madhukara-rucas tasya dhāma-prapañcaiḥ

śyāma-prasthaḥ prathayatu sadā śarma govardhano naḥ ||7||

gāndharvāyāḥ surata-kalahoddāmatā-vāvadūkaiḥ

klānta-śrotrotpala-valayibhiḥ kṣipta-piñchāvataṁsaiḥ

kuñjais talpopari pariluṭhad-vaijayantī-parītaiḥ |

puṇyāṅga-śrīḥ prathayatu sadā śarma govardhano naḥ ||8||

yas tuṣṭātmā sphuṭam anupaṭhec chraddhayā śuddhayāntar

medhyaḥ padyāṣṭakam acaṭulaḥ suṣṭhu govardhanasya |

sāndraṁ govardhana-dhara-pada-dvandva-śoṇāravinde

vindan premotkaram iha karoty adri-rāje sa vāsam ||9||

iti śrī-girīndra-vāsānanda-daṁ nāma dvitīyaṁ śrī-govardhanāṣṭakam |

# śrī-vṛndāvanāṣṭakam

mukunda-muralī-rava-śravaṇa-phulla-hṛd-vallarī-

kadambaka-karambita-prati-kadamba-kuñjāntarā |

kalinda-giri-nandinī-kamala-kandalāndolinā

sugandhir anilena me śaraṇam astu vṛndāṭavī ||1||

vikuṇṭha-pura-saṁśrayād vipinato’pi niḥśreyasāt

sahasra-guṇitāṁ śriyaṁ praduhatī rasa-śreyasīm |

caturmukha-mukhair api spṛhita-tārṇadehodbhavā

jagadgurubhir agrimaiḥ śaraṇam astu vṛndāṭavī ||2||

anārata-vikasvara-vratati-puñja-puṣpāvalī-

visāri-vara-saurabhodgama-ramā-camatkāriṇī |

amanda-makaranda-bhṛd-viṭapi-vṛnda-vṛndīkṛta-

dvirepha-kula-vanditā śaraṇam astu vṛndāṭavī ||3||

kṣaṇa-dyuti-ghana-śriyo-vraja-navīna-yūnoḥ padaiḥ

suvaglubhir alaṅkṛtā lalita-lakṣma-lakṣmī-bharaiḥ |

tayor nakhara-maṇḍalī-śikhara-keli-caryocitair

vṛtā kiśalayāṅkuraiḥ śaraṇam astu vṛndāṭavī ||4||

vrajendra-sakha-nandinī-śubhatarādhikāra-kriyā-

prabhāvaja-sukhotsava-sphurita-jaṅgama-sthāvarā |

pralamba-damanānuja-dhvanita-vaṁśikā-kākalī-

rasajña-mṛga-maṇḍalā śaraṇam astu vṛndāṭavī ||5||

amanda-mudirārbudābhyadhika-mādhurī-medura-

vrajendra-suta-vīkṣaṇonnaṭṇta-nīlakaṇṭhotkarā |

dineśa-suhṛd-ātmajākṛta-nijābhimānollasal-

latā-khaga-mṛgāṅganā śaraṇam astu vṛndāṭavī ||6||

agaṇya-guṇa-nāgarī-gaṇa-gariṣṭha-gāndharvikā-

manoja-raṇa-cāturī-piśuna-kuñja-puñjojjvalā |

jagat-traya-kalā-guror lalita-lāsya-valgat-pada-

prayoga-vidhi-sākṣiṇī śaraṇam astu vṛndāṭavī ||7||

variṣṭha-haridāsa-tāpada-samṛddha-govardhanā

madhūdvaha-vadhū-camatkṛti-nivāsa-rāsa-sthalā |

agūḍha-gahana-śriyo madhurima-vrajenojjvalā

vrajasya sahajena me śaraṇam astu vṛndāṭavī ||8||

idaṁ nikhila-niṣkuṭāvali-variṣṭha-vṛndāṭavī-

guṇa-smaraṇa-kāri yaḥ paṭhati suṣṭhu padyāṣṭakam |

vasan vyasana-mukta-dhīra-niśam atra sad-vāsanaḥ

sa pīta-vasane vaśī ratim avāpya vikrīḍati ||9||

iti śrī-vṛndāvanāṣṭakaṁ sampūrṇam |

# śrī-kṛṣṇa-nāmāṣṭakam

nikhila-śruti-mauli-ratna-mālā-

dyuti-nīrājita-pāda-paṅkajānta |

ayi mukta-kulair upāsyamānaṁ

paritas tvāṁ harināma saṁśrayāmi ||1||

jaya nāma-dheya muni-vṛnda-geya he

jana-rañjanāya paramākṣarākṛte |

tvam anādarād api manāg udīritaṁ

nikhilogra-tāpa-paṭalīṁ vilumpasi ||2||

yad-ābhāso’py udyan kavalita-bhava-dhvānta-vibhavo

dṛśaṁ tattvāndhānām api diśati bhakti-praṇayinīm |

janas tasyodāttaṁ jagati bhagavan-nāma-taraṇe

kṛtī te nirvaktuṁ ka iha mahimānaṁ prabhavati ||3||

yad brahma-sākṣāt-kṛti-niṣṭhayāpi

vināśam āyāti vinā na bhogaiḥ |

apaiti nāma sphuraṇena tat te

prārabdha-karmeti virauti vedaḥ ||4||

aghadamana-yaśodānandanau nandasūno

kamalanayana-gopīcandra-vṛndāvanendrāḥ |

praṇatakaruṇa-kṛṣṇāv ity aneka-svarūpe

tvayi mama ratir uccair vardhatāṁ nāma-dheya ||5||

vācyo vācakam ity udeti bhavato nāma svarūpa-dvayaṁ

pūrvasmāt param eva hanta karuṇā tatrāpi jānīmahe

yas tasmin vihitāparādha-nivahaḥ prāṇī samantād bhaved

āsyenedam upāsya so’pi hi sadānandāmbudhau majjati ||6||

sūditāśrita-janārti-rāśaye

ramya-cid-ghana-sukha-svarūpiṇe |

nāma gokula-mahotsavāya te

kṛṣṇa-pūrṇa-vapuṣe namo namaḥ ||7||

nārada-vīṇojjīvana-sudhormi-niryāsa-mādhurī-pūra |

tvaṁ kṛṣṇa-nāma kāmaṁ sphura me rasane rasena sadā ||8||

iti śrī-rūpa-gosvāmi-kṛta-stava-mālāyāṁ

śrī-nāmāṣṭakaṁ sampūrṇam

# atha gītāvalī

### prathamaṁ nandotsavādi

śrī-rādhā-kṛṣṇau jayataḥ

[1]

*bhairava-rāgeṇa gīyate |*

putram udāram asūta yaśodā |

samajani vallava-tatir atimodā || dhruvam ||

ko’py apanayati vividham upahāram |

nṛtyati ko’pi jano bahu-bāram ||

ko’pi madhuram upagāyati gītam |

vikirati ko’pi sad adhi navanītam ||

ko’pi tanoti manoratha-pūrtim |

paśyati ko’pi sanātana-mūrtim ||1||

[2]

*āsāvarī* |

vipra-vṛndam abhūd alaṅkṛti-godhanair api pūrṇam |

gāyanān api mad-vidhān vrajanātha toṣaya tūrṇam ||

sūnur adbhuta-sundaro’jani nandarāja tavāyam |

dehi goṣṭha-janāya vāñchitam utsavocita-dāyam || dhruvam ||

tāvakātmaja-vīkṣaṇa-kṣaṇa-nandi mad-vidha-cittam |

yan na kair api labdham arthibhir etad icchati vittam ||

śrī-sanātana-citta-mānasa-keli-nīla-marāle |

mādṛśāṁ ratir atra tiṣṭhatu sarvadā tava bāle ||2||

[3]

### vasanta-pañcamī

*vasanta-rāgaḥ*

abhinava-kuṭmala-guccha-samujjvala-kuñcita-kuntala-bhāra |

praṇayi-janerita-vandana-saha-kṛta-cūrṇita-vana-ghana-sāra ||

jaya jaya sundara nanda-kumāra |

saurabha-saṅkaṭa-vṛndāvana-vihita-vasanta-vihāra || dhruva ||

adhara-virājita-mandatara-smita-lobhita-nija-parivāra |

caṭula-dṛg-añcala-racita-rasoccala-rādhā-madana-vikāra ||

bhuvana-vimohana-mañjula-nartana-gati-valgita-maṇi-hāra |

nija-vallabha-jana-suhṛt-sanātana-citta-viharad-avatāra ||3||

[4]

### dolotsavaḥ

*vasanta-rāgaḥ*

keli-rasa-mādhurī- tatibhir atimedurī-

kṛta-nikhila-bandhu-paśu-pālam |

hṛdi vidhṛta-candanaṁ sphurad-aruṇa-vandanaṁ

deha-ruci-nirjita-tamālam ||

sundari mādhavam avakalayālam |

mitra-kara-lolayā ratna-maya-dolayā

calita-vapur-ati-capala-mālam || dhruva ||

vraja-hariṇa-locanā- racita-gorocanā

tilaka-ruci-ruciratara-bhālam |

smita-janita-lobhayā vadana-śaśi-śobhayā

vibhramita-nava-yuvati-jālam ||

narma-maya-paṇḍitaṁ puṣpa-kula-maṇḍitaṁ

ramaṇam iha vakṣasi viśālam |

praṇata-bhaya-śātanaṁ priyam adhi sanātanaṁ

goṣṭha-jana-mānasa-marālam ||4||

[5]

*āsāvarī*

nipatati parito vandana-pālī |

taṁ dolayati mudā suhṛd-ālī ||

vilasati dolopari vanamālī |

tarala-saroruha-śirasi yathālī || dhruva ||

janayati gopī-jana-karatālī |

kāpi puro nṛtyati paśupālī ||

ayam āraṇyaka-maṇḍana-śālī |

jayati sanātana-rasa-paripālī ||5||

[6]

*dhanāśrīḥ*

na kuru kadarthanam atra saraṇyām |

mām avalokya satīm aśaraṇyām ||

cañcala muñca paṭāñcala-bhāgam |

karavāṇy adhunā bhāskara-yāgam || dhruva ||

na racaya gokula-vīra vilambam |

vidadhe vidhu-mukha vinati-kadambam ||

rahasi bibhemi vilola-dṛg-antam |

vīkṣya sanātana deva bhavantam ||6||

[7]

*sauraṣṭrī*

rādhe nigada nijaṁ gada-mūlam |

udayati tanum anu kim iti tāpa-kulam anukṛta-vikaṭa-kukūlam ||dhruva||

pracura-purandara-gopa-vinindaka-kānti-paṭalam anukūlam |

kṣipasi vidūre mṛdulaṁ muhur api sambhṛtam urasi dukūlam ||

abhinandasi na hi candra-rajo-bhara-vāsitam api tāmbūlam |

idam api vikirasi vara-campaka-kṛtam anupama-dāma sa-cūlam ||

bhajad-anavasthitim akhila-pade sakhi sapadi viḍambita-tūlam |

kalita-sanātana-kautukam api tava hṛdayaṁ sphurati sa-śūlam ||7||

[8]

*sauraṣṭrī*

kuṭilaṁ mām avalokya navāmbujam upari cucumba sa raṅgī |

tena haṭhād aham abhavaṁ vepathu-maṇḍala-sañcalad-aṅgī ||

bhāmini pṛccha na vāraṁ vāram |

hanta vimuhyati vīkṣya mano mama vallava-rāja-kumāram ||dhruva||

dāḍima-latikām anu nistala-phala-namitāṁ sa dadhe hastam |

tad anubhavān mama dharmojjvalam api dhairya-dhanaṁ gatam astam ||

adaśad aśoka-latā-pallava-mayam atanu-sanātana-narmā |

tad aham avekṣya babhūva ciraṁ bata vismṛta-kāyika-karmā ||8||

[9]

*dhanāśrīḥ*

anadhigatākasmika-gada-kāraṇam arpita-mantrauṣadhi-nikurambam |

avirata-rudita-vilohita-locanam anuśocati tām akhila-kuṭumbam ||

deva hare bhava kāruṇya-śālī |

sā tava niśita-kaṭākṣa-śarāhata-hṛdayā jīvati kṛśa-tanūrālī ||dhruva||

hṛdi valad-avirala-saṁjvara-paṭalī-sphuṭad-ujjvala-mauktika-samudāyā |

śītala-bhūtala-niścala-tanur iyam avasīdati samprati nirupāyā ||

goṣṭha-janābhaya-satra-mahā-vrata-dīkṣita bhavato mādhava bālā |

katham arhati tāṁ hanta sanātana viṣama-daśāṁ guṇa-vṛnda-viśālā ||9||

[10]

*āsāvarī*

hanta na kim u mantharayasi santatam abhijalpam |

danta-rocir antarayati santam asamanalpam ||

rādhe pathi muñca bhuri sambhramam abhisāre |

cāraya caraṇāmburuhe dhīraṁ sukumāre ||dhruva||

santanu ghana-varṇam atula-kuntala-nicayāntam |

dhvāntaṁ tava jīvatu nakha-kāntibhir abhiśāntam ||

sa-sanātana-mānasādya yāntī gata-śaṅkam |

aṅgīkuru mañju-kuñja-vasater alam aṅkam ||10||

[11]

gauḍī

sicayam udañcaya hṛdayād alpam |

vilikhāmy adbhuta-makarākalpam ||

iha na hi saṅkuca paṅkaja-nayane |

veśaṁ tava karavai rati-śayane ||dhruva||

rādhe dolaya na kila kapolam |

citraṁ racayāmy aham avilolam ||

tava vapur adya sanātana-śobham |

janayati hṛdi mama kañcana lobham ||11||

[12]

*āsāvarī*

tava cañcala-matir ayam aghahantā |

aham uttama-dhṛti-digdha-digantā ||

dūti vidūraya komala-kathanam |

punar abhidhāsye na hi madhu-mathanam ||dhruva||

śaṭha-carito’yaṁ tava vanamālī |

mṛdu-hṛdayāhaṁ nija-kula-pālī ||

tava harir eṣa niraṅkuśa-narmā |

aham anubaddha-sanātana-dharmā ||12||

[13]

*bhairavaḥ*

maṇḍita-hallīsaka-maṇḍalām

naṭayan rādhāṁ cala-kuṇḍalām ||

nikhila-kalā-sampadi paricayī |

priya-sakhi paśya naṭati murajayī ||dhruva||

muhur āndolita ratna-valayam |

salayaṁ calayan kara-kiśalayam ||

gati-bhaṅgibhir avaśīkṛta-śaśī |

sthagita-sanātana-śaṅkara-vaśī ||13||

[14]

*bhairavaḥ*

dāmodara-rati-vardhana-veśe

hari-niṣkuṭa-vṛndā-vipineśe |

rādhe jaya jaya mādhava-dayite

gokula-taruṇī-maṇḍala-mahite ||dhruva||

vṛṣabhānu-dadhi-nava-śaśi-lekhe

lalitā-sakhi guṇa-ramita-viśākhe |

karuṇāṁ kuru mayi karuṇā-bharite |

sanaka-sanātana-varṇita-carite ||14||

[15]

*dhanāśrīḥ* |

rāja-purād gokulam upayātam |

pramadonmādita-jananī-tātam ||

svapne sakhi punar adya mukundam |

ālokayam avataṁsita-kundam ||dhruva||

parama-mahotsava-ghurṇita-ghoṣam |

nayaneṅgita-kṛta-mat-paritoṣam ||

nava-guñjāvali-kṛta-para-bhāgam |

prabala-sanātana-suhṛd-anurāgam ||15||

[16]

*saurāṣṭrī*

pulakam upaiti bhayān mama gātram |

hasasi tathāpi madād atimātram ||

vāraya tūrṇam imaṁ sakhi kṛṣṇam |

anucita-karmaṇi nirmita-tṛṣṇam ||dhruva||

jāne bhavatīm eva vipakṣām |

mām upanītā yad vana-kakṣām ||

adya sanātanam atisukha-hetum |

na parihariṣye vidhi-kṛta-setum ||16||

### atha rāsaḥ

[17]

*dhanāśrīḥ*

komala-śaśikara-ramya-vanāntara-nirmita-gīta-vilāsa |

tūrṇa-samāgata-vallava-yauvata-vīkṣaṇa-kṛta-parihāsa ||

jaya jaya bhānu-sutā-taṭa-raṅga-mahā-naṭa sundara nanda-kumāra |

śarad-aṅgīkṛta-divya-rasāvṛta maṅgala-rāsa-vihāra ||dhruva||

gopī-cumbita rāga-karambita māna-vilokana-līna |

guṇa-vargonnata-rādhā-saṅgata-sauhṛda-sampad-adhīna ||

tad-vacanāmṛta-pāna-madāhṛta valayī-kṛta-parivāra |

sura-taruṇī-gaṇa-mati-vikṣobhaṇa khelana-valgita-hāra ||

ambu-vigāhana-nandita-nija-jana maṇḍita-yamunā-tīra |

sukha-saṁvid-ghana pūrṇa-sanātana nirmala-nīla-śarīra ||17||

[18]

*dhanāśrīḥ*

śuddha-satī-vrata-vittā aham atinirmala-cittā |

prathayasi sujana-vimuktaṁ narmedaṁ kim ayuktam ||

mādhava parihara me paṭam etam |

yāmi javena niketam ||dhruva||

yadi jānāmy adhitīraṁ tvām atigūḍha-śarīram |

dūre sūra-sutāyāṁ sāyaṁ katham upayāyām ||

vidadhe bhavad avanāmaṁ caritaṁ parihara vāmam |

vartma sanātanam ucitaṁ pālaya dhārmika-rucitam ||18||

[19]

*karṇāṭaḥ*

kiṁ vitanoṣi mudhāṅga-vibhūṣaṇa-kapaṭenātra vighātam |

soḍhum ahaṁ samayasya na samprati śaktā lavam api pātam ||

gokula-maṅgala-vaṁśī-

dhvanir udgarjati vana-gataye smara-bhūpati-śāsana-śaṁsī ||dhruva||

mādhava-caraṇāṅguṣṭha-nakha-dyutir ayam udayati hima-dhāmā |

mā gurujana-bhayam udgira muhur iyam abhavaṁ dhāvita-kāmā ||

taṁ sevitum iha paśya sanātana-paramāraṇya-javeśam |

gopa-vadhū-tatir iyam upasarpati bhānu-sutā-taṭa-deśam ||19||

[20]

*karṇāṭaḥ*

sphurad-indīvara-nindi-kalevara

rādhā-kuca-kuṅkuma-bhara piñjara |

sundara-candraka-cūḍa manohara

candrāvali-mānasa-śuka-pañjara ||

jaya jaya jaya guñjāvali-maṇḍita |

praṇaya-viśṛṅkhala-gopī-maṇḍala-vara-

bimbādhara-khaṇḍana-paṇḍita ||dhruva||

mṛga-vanitānana-tṛṇa-visraṁsana-

karma-dhurandhara-muralī-kūjita |

svārasika-smita-suṣamonmādita-

siddha-satī-nayanāñcala-pūjita ||

tāmbūlollasad-ānana-sārasa

jāmbūnada-ruci-visphurad-ambara |

hara-kamalāsana-sanaka-sanātana-

dhṛti-vidhvaṁsana-līlā-ḍambara ||20||

[21]

*kedāraḥ*

saurabha-sevita-puṣpa-vinirmita

nirmala-vana-mālā-parimaṇḍita |

madnatara-smita-kānti-karambita-

vadanāmbuja-nava-vibhrama-paṇḍita ||

jaya jaya marakata-kandala-sundara |

vara-cāmīkara-pītāmbara-dhara

vṛndāvana-jana-vṛnda-purandara ||dhruva||

nava-guñjā-phala-rājibhir ujjvala-

keki-śikhaṇḍaka-śekhara-mañjula |

guṇa-vargātula-gopa-vadhū-kula-

citta-śilīmukha-puṣpita-vañjula ||

kala-muralī-kvaṇa-pūra-vicakṣaṇa

paśupālādhipa-hṛdayānandana |

giriśa-sanātana-sanaka-sanandana-

nārada-kamalāsana-kṛta-vandana ||21||

[22]

*gauḍī*

yāmuna-jala-kaṇikābhir upete |

saṅgatam ujjvala-kuñja-nikete ||

tvayi vinihita-vara-sauhṛda-bhāram |

vihitāpara-taruṇī-parihāram ||

bhaja sakhi vallava-rāja-kumāram |

kāmita-tāvaka-saṅga-vihāram ||dhruva||

nava-guñjā-phala-mañjula-hāram |

mālya-vihāri-madhupa-parivāram ||

nirmala-narma-vibhāvana-śīlam |

vallavam atra sanātana-līlam ||

[23]

*mallāraḥ*

taruṇī-locana-tāpa-vimocana-

hāsa-sudhāṅkura-dhārī |

manda-maruccala-piñcha-kṛtojjvala-

maulir udāra-vihārī ||

sundari paśya milati vanamālī |

divase pariṇatim upagacchati sati

nava-nava-vibhrama-śālī ||dhruva||

dhenu-khuroddhuta-reṇu-paripluta-

phulla-saroruha-dāmā |

acira-vikasvara-lasad-indīvara-

maṇḍala-sundara-dhāmā ||

kala-muralī-ruti-kṛta-tāvaka-ratir

atra dṛg-anta-taraṅgī |

cāru-sanātana-tanur anurañjana-

kāri-suhṛd-gaṇa-saṅgī ||23||

[24]

*dhanāśrīḥ*

yadyapi samādhiṣu vidhir api paśyati

na tava nakhāgra-marīcim |

idam icchāmi niśamya tavācyuta

tad api kṛpādbhuta-vīcim ||

deva bhavantaṁ vande |

man-mānasa-madhukaram arpaya nija-

pada-paṅkaja-makarande ||dhruva||

bhaktir udañcati yadyapi mādhava

na tvayi mama tila-mātrī |

parameśvaratā tad api tavādhika-

durghaṭa-ghaṭana-vidhātrī ||

ayam avilolatayādya sanātana

kalitādbhuta-rasa-bhāram |

nivasatu nityam ihāmṛta-nindini

vindan-madhurima-sāram ||24||

### atha nāyikā-bhedāḥ

**athābhisārikā vāsa-sajjāpy utkaṇṭhitā tathā |**

**vipralabdhā khaṇḍitā ca kalahāntaritā parā ||**

**proṣita-preyasī proktā tathā svādhīna-bhartṛkā |**

**ity aṣṭau nāyikā-bhedā rasa-tantre prakīrtitāḥ ||**

**tatrābhisārikā**

**yā paryutsuka-cittātimadena madanena ca |**

**ātmanābhisaret kāntaṁ sā bhaved abhisārikā ||**

[25]

*dhanāśrīḥ*

tvaṁ kuca-valgita-mauktika-mālā |

smita-sāndrī-kṛta-śaśi-kara-jālā ||

harim abhisara sundari sitaveśā |

rākā-rajanir ajani gurur eṣā ||dhruva||

parihita-māhiṣa-dadhi-ruci-sicayā |

vapur arpita-ghana-candana-nicayā ||

karṇa-karambita-kairava-hāsā |

kalita-sanātana-saṅga-vilāsā ||25||

### atha vāsaka-sajjā

**bhaved vāsaka-sajjāsau sajjitāṅga-ratālayā |**

**niścityāgamanaṁ bhartur dvārekṣaṇa-parāyaṇā ||**

[26]

*kalyāṇaḥ*

kusumāvalibhir upaskuru talpam |

mālyaṁ cāmala-maṇisara-kalpam ||

priyasakhi keli-paricchada-puñjam |

upakalpaya satvaram adhikuñjam ||dhruva||

maṇi-sampuṭam upanaya tāmbūlam |

śayanāñcalam api pīta-dukūlam ||

viddhi samāgatam apratibandham |

mādhavam āśu sanātana-sandham ||25||

### athotkaṇṭhitā

**sā syād utkaṇṭhitā yasyā vāsaṁ naiti drutaṁ priyaḥ |**

**tasyānagamane hetuṁ cintayantyā śucā bhṛśam ||**

[27]

*āsāvarī*

kim u candrāvalir anaya-gabhīrā |

nyaruṇad amuṁ rati-vīram adhīrā ||

aticiram ajani rajani-rati-kālī |

saṅgam avindata na hi vanamālī ||dhruva||

kim iha jane dhṛta-paṅka-vipāke |

vismṛtir asya babhūva varāke ||

kim uta sanātana-tanur alaghiṣṭham |

raṇam ārabhata surāribhir iṣṭam ||27||

### atha vipralabdhā

**yasyā dūtīṁ svayaṁ preṣya samaye nāgataḥ priyaḥ |**

**śocantī taṁ vinā duḥsthā vipralabdhā tu sā smṛtā ||**

[28]

*gauḍī*

komala-kusumāvalī-kṛta-cayanam |

apasāraya rati-līlā-śayanam ||

śrī-hariṇādya na lebhe śamaye |

hanta janaṁ sakhi śaraṇaṁ kamaye ||dhruva||

nidhṛta-manohara-gandha-vilāsam |

kṣipa yāmuna-taṭa-bhuvi paṭa-vāsam ||

labdham avehi niśāntim ayāmam |

muñca sanātana-saṅgati-kāmam ||28||

### atha khaṇḍitā

**anyayā saha kāntasya dṛṣṭe sambhoga-lakṣaṇe |**

**īrṣyā-kaṣāyitātmāsau khaṇḍitā khalu kathyate ||**

[29]

*rāmakeliḥ*

hṛdayāntaram adhiśāyitam | ramaya janaṁ nija-dayitam ||

kiṁ phalam aparādhikayā | samprati tava rādhikayā ||

mādhava parihara paṭima-taraṅgam |

vetti na kā tava raṅgam ||dhruva||

āghūrṇati tava nayanam | yāhi ghaṭīṁ bhaja śayanam ||

anulepaṁ racayālam | naśyatu nakha-pada-jālam ||

tvām iha vilasati bālā | mukhara-sakhīnāṁ mālā ||

deva sanātana vande | na kuru vilambam ālinde ||29||

[30]

yāṁ sevitavān asi jāgarī |

tvām ajayat sā niśi nāgarī ||

kapaṭam idaṁ tava vindati hare |

nāvasaraṁ punar āli-nikare ||dhruva||

mā kuru śapathaṁ gokula-pate |

vetti ciraṁ kā caritaṁ na te ||

mukta-sanātana-sauhṛda-bhare |

na punar ahaṁ tvayi rasam āhare ||30||

### atha kalahāntaritā

**nirasto manyunā kānto namann api yayā puraḥ |**

**sānutāpa-yutā dīnā kalahāntaritā bhavet ||**

[31]

*lalitaḥ*

nākarṇayam atisuhṛd-upadeśam |

mādhava-cāṭu-paṭalam api leśam ||

sīdati sakhi mama hṛdayam adhīram |

yad abhajam iha na hi gokula-vīram ||dhruva||

nālokayam arpitam uru-hāram |

praṇamantaṁ ca dayitam anuvāram ||

hanta sanātana-guṇam abhiyāntam |

kim adhārayam aham urasi na kāntam ||31||

### atha virahiṇī proṣita-preyasī

**kutaścit kāraṇād yasyā vidūrastho bhavet patiḥ |**

**tad-anāgama-duḥkhārtā sā syāt proṣita-bhartṛkā ||**

[32]

*gauḍī*

kurvati kila kokila-kule ujjvala-kala-nādam |

jaiminir iti jaiminr iti jalpati saviṣādam ||

mādhava ghore viyoga-tamasi nipapāta rādhā |

vidhura-malina-mūrtir adhikam adhirūḍha-bādhā ||dhruva||

nīla-nalina-mālyam ahaha vīkṣya pulaka-vītā |

garuḍa garuḍa garuḍety abhirauti parama-bhītā ||

lambhita-mṛga-nābhim aguru-kardamam anu dīnā |

dhyāyati śiti-kaṇṭham api sanātanam anulīnā ||32||

### atha svādhīna-bhartṛkā

**yasyāḥ prema-guṇākṛṣṭaḥ priyaḥ pārśvaṁ na muñcati |**

**vicitra-sambhramāsaktā sā syāt svādhīna-bhartṛkā ||**

[33]

*mallāraḥ*

patrāvalim iha mama hṛdi gaure |

mṛgamada-bindubhir arpaya śaure ||

śyāmala sundara vividha-viśeṣam |

viracaya vapuṣi mamojjvala-veśam ||dhruva||

piñcha-mukuṭa mama piñcha-nikāśam |

varam avataṁsaya kuntala-pāśam ||

atra sanātana śilpa-lavaṅgam |

śruti-yugale mama lambhaya saṅgam ||33||

[34]

*vasanta-rāgaḥ*

kim ayaṁ racayati nayana-taraṅgam |

kairavinī na hi bhajati pataṅgam ||

vāraya mādhavam udyad-anaṅgam |

spṛśati yathāyaṁ na sakhi mad-aṅgam ||dhruva||

kampikarān mama patati lavaṅgam |

tvam api tathāpi na muñcasi raṅgam ||

kam api sanātana-dharmam abhaṅgam |

na parihariṣye hṛdi kṛta-saṅgam ||34||

[35]

*bhairava-rāgaḥ*

apaghana-ghaṭita-ghusṛṇa-ghana-sāra |

piñcha-khacita-kuñcita-kaca-bhāra ||

jaya jaya vallava-rāja-kumāra |

rādhā-vakṣasi hari-maṇi-hāra ||dhruva||

rādhā-dhṛti-hara-muralī-tāra |

nayanāñcala-kṛta-madana-vikāra ||

rasa-rañjita-rādhā-parivāra |

kalita-sanātana-citta-vihāra ||35||

[36]

*karṇāṭa-rāgaḥ, ekatālī tālaḥ*

sundari sādhvī tvam iha kiśorī |

tat katham asi vada goṣṭha-purandara-nandana hṛn-maṇi-caurī ||

na hi saṅgopaya para-dhanam adhunā tvaṁ viditā kula-pālī |

lalitā-sakhi kuru karuṇāṁ sīdati kandara-bhuvi vanamālī ||

ayi ramaṇī-maṇi ramaṇīyaṁ maṇim arpaya punar āvalambam |

bahvatu nirākulam atikṛpayā tava hari-parijana-nikurambam ||

dūtī-yugam idam avanamati svayam avani-luṭhita-kaca-juṭam |

tanvi sanātana-sauhṛdam anusara vistāraya na hi kūṭam ||36||

[37]

*mallāra-rāgaḥ, ekatālī tālaḥ*

rādhe kalaya hṛdayam anukūlam |

dalati dṛgañcala-śara-hata-hṛt tava gokula-jīvita-mūlam ||dhruva||

śīlita-pañcama-gītir adakṣiṇa-pāṇi-saroruha-haṁsī |

tanute sāmpratam asya munivratam arati-bharād iva vaṁśī ||

bhramad indindira-vṛnda-vikarṣaṇa-parimala-paṭala-viśālā |

patitā kaṇṭha-taṭād abhiśuṣyati tasya vane vanamālā ||

adaye dadhatī tanur api tanutāṁ tasya samujjhita-līlā |

śīryati kandara-dhāmni sanātana-hṛdayānandana-śīlā ||37||

[38]

*vasanta-rāgaḥ*

madhuripur adya vasante |

khelati gokula-yuvatibhir ujjvala-puṣpa-sugandha-dig-ante ||dhruva||

prema-karambita-rādhā-cumbita-mukha-vidhur utsava-śālī |

dhṛta-candrāvali-cāru-karāṅgulir iha nava-campaka-mālī ||

nava-śaśi-rekhā-likhitāvaśākhā-tanur atha lalitā-saṅgī |

śyāmalayāśrita-bāhur udañcita-padmā-vibhrama-raṅgī ||

bhadrālambita-śaivyodīrita-rakta-rajo-bhara-dhārī |

paśya sanātana-mūrtir ayaṁ ghana-vṛndāvana-ruci-kārī ||38||

 [39]

*vasanta-rāgaḥ*

ṛturājārpita-toṣa-raṅgam |

rādhe bhaja vṛndāvanaṁ-raṅgam ||dhruva||

malayānila-guru-śikṣita-lāsyā |

naṭati latā-tatir ujjvala-hāsyā ||

pika-tatir iha vādayati mṛdaṅgam |

paśyati taru-kulam aṅkurad aṅgam ||

gāyati bhṛṅga-ghaṭādbhuta-śīlā |

mama vaṁśīva sanātana-līlā ||39||

[40]

*vasanta-rāgaḥ*

viharati saha rādhikayā raṅgī |

madhu-madhure vṛndāvana-rodhasi harir iha harṣa-taraṅgī ||dhruva||

vikirati yantreritam agha-vairiṇi rādhā kuṅkuma-paṅkam |

dayitāmayam api siñcati mṛgamada-rasa-rāśibhir aviśaṅkam ||

kṣipati mitho yuva-mithunam idaṁ navam aruṇataraṁ paṭavāsam |

jitam iti jitam iti muhur api jalpati kalpayad-atanu-vilāsam ||

subalo raṇayati ghana-kara-tālī jitavān iti vanamālī |

lalitā vadati sanātana-vallabham ajayat paśya mamālī ||40||

[41]

*dhanāśrīḥ*

rādhā sakhi jala-keliṣu nipuṇā |

khelati nija-kuṇḍe madhuripuṇā ||dhruva||

kuca-paṭa-luṇṭhana-nirmita-kalinā |

āyudha-padavī-yojita-nalinā ||

dṛḍha-parirambhaṇa-cumbana-haṭhinā |

hima-jala-secana-karmaṇi kaṭhinā ||

sukha-bhara-śithila-sanātana-mahasā |

dayita-parājaya-lakṣaṇa-sahasā ||

[42]

*dhanāśrīḥ*

rādhe nija-kuṇḍa-payasi tuṅgīkuru raṅgam |

kiṁ ca siñca piñcha-mukuṭam aṅgīkṛta-bhaṅgam ||dhruva||

asya paśya phulla-kusuma-racitojjvala-cūḍā |

bhītibhir atinīla-niviḍa-kuntalam anu gūḍhā ||

dhātu-racita-citra-vīthir ambhasi parilīnā |

mālāpy atiśithila-vṛttir ajani bhṛṅga-hīnā ||

śrī-sanātana-sumaṇi-ratnam aṁśubhir api caṇḍam |

bheje pratibimba-bhāva-dambhī tava gaṇḍam ||42||

iti gītāvalī samāptā |

# śrī-govinda-virudāvalī

oṁ namaḥ kṛṣṇāya |

iyaṁ maṅgala-rūpā syād govinda-virudāvalī |

yasyāḥ paṭhana-mātreṇa śrī-govindaḥ prasīdati ||1||

brahmā brahmāṇḍa-bhāṇḍe sarasija-nayana-sraṣṭum ākrīḍanāni

sthānur bhaṅkuṁ ca khleākhuralita-matinā tāni yena nyayoji |

tādṛk-krīḍāṇḍa-koṭī-vṛta-jla-kuḍavā yasya vaikuṇṭha-kulyā

kartavyā tasya kā te stutir iha kṛtibhiḥ projjhya līlāyitāni ||2||

(1)

niviḍataraturāṣāḍantarīṇoṣma-sampad-

vighaṭana-paṭu-khelāḍambarormi-cchaṭasya |

sagarima-giri-rāja-cchatra-daṇḍāyita-śrīr

jagad idam aghaśatroḥ savya-bāhur dhinotu ||3||

|| caṇḍa-vṛttāyāḥ kalikākhyāyā nakhe vardhitam ||

abhram upatimamada-mardi-pada-krama

vibhrama-parimala-lipta-suhṛc-chrama

duṣṭa-danuja-bala-darpa-vimardana

tuṣṭa-hṛdaya-sura-pakṣa-vivardhana

darpaka-vilasita-sarga-nirargala

sarpa-tulita-bhuja karṇaga-kuṇḍala

nirmala-malayaja-carcita-vigraha

narma-lalita-kṛta-sarpa-vinigraha

duṣkara-kṛti-bhara-lakṣaṇa-vismita-

puṣkara-bhava-bhaya-mardana-susmita

vatsala-haladhara-tarkita-lakṣaṇa

vatsara-virahita-vatsa-suhṛd-gaṇa

garjita-vijayi-viśuddhatara-svara

tarjita-khala-gaṇa-durjana-matsara

||vīra||

tava muralī-dhvanir amarī

kāmāmbudhi-vṛddhi-śubhrāṁśuḥ |

acaṭula-gokula-kulajā

dhariyāmbudhi-pāna-kumbhajo jayati ||4||

dhṛta-govardhana surabhī-vardhana

paśupāla-priya racitopakriya

|| dhīra ||

(2)

bhujaṅga-ripu-candraka-sphurad-akhaṇḍa-cūḍāṅkure

niraṅkuśa-dṛgañcala bhrami-nibaddha-bhṛṅga-bhrame |

pataṅga-duhitus taṭī-vana-kuṭīra-keli-priye

parisphuratu me muhus tvayi mukunda śuddhā ratiḥ ||5||

|| vīrabhadra ||

udyad-vidyud-dyuti-paricita-paṭa

sarpat-sarpa-sphurad-uru-bhuja-taṭa

svastha-svastha-tridaśa-yuvati-nuta

rakṣad-dakṣa-priya-suhṛd-anusṛta

mugdha-snigdha-vraja-jana-kṛta-sukha

navya-śravyasvara-vilasita-mukha

hasta-nyasta-sphuṭa-sarasija-vara

sarjad-garjat-khala-vṛṣa-mada-hara

yuddha-kruddha-pratibhaṭa-laya-kara

varṇa-svarṇa-pratima-tilaka-dhara |

ruṣyat-tuṣyad-yuvatiṣu kṛta-rasa

bhakta-vyakta-praṇaya-manasi vasa

|| vīra ||

pracura-paramahaṁsaiḥ kāmam ācamyamāne

praṇata-makara-cakraiḥ śaśvad ākrāntaa-kukṣau |

aghahara jagad-aṇḍāhiṇḍi-hillola-hāse

sphuratu tava gabhīre keli-sindhau ratir naḥ ||6||

udgīrṇa-tāruṇya vistīrṇa-kāruṇya

guñjā-latā-piñcha-puñjāḍhya-tāpiñcha

|| vīra ||

(3)

ucitaḥ paśupaty alaṅkriyāyai

nitarāṁ nandita-rohiṇī-yaśodaḥ |

tava gokula-keli-sindhu-janmā

jagad uddīpayati sma kīrti-candraḥ ||

|| samagraḥ ||

ariṣṭa-khaṇḍana sva-bhakta-maṇḍana

prayukta-candana prapanna-nandana

prasanna-cañcala sphurad-dṛg-añcala

śruti-pralambaka bhramat-kadambaka

prakṛṣṭa-kandara-praviṣṭa sundara

sthaviṣṭha-sindhura-prasarpa-bandhura

|| deva ||

vṛndāraka-taru-vīte vṛndāvana-maṇḍale vīra |

nandita-bāndhava-vṛnda sundara vṛndārikā ramaya ||8||

khalinī-ḍumbaka muralī-cumbaka

jananī-vandaka-paśupī-nandaka

|| vīra ||

(4)

anudinam anuraktaḥ padminī-cakravāle

nava-parimalam ādyac-cañcarīkānukarṣī |

kalita-madhura-padmaḥ ko’pi gambhīra-vedī

jayati mihira-kanyā-kūla-vanyā-karīndraḥ ||9||

|| acyutaḥ ||

jaya jaya vīra smara-rasa-dhīra

dvija-jita-hīra pratibhaṭa-vīra

sphura-uru-hāra pirya-parivāra

cchurita-vihāra sthira-maṇi-hāra

prakaṭita-rāsa stavakita-hāsa

sphuṭa-paṭa-vāsa sphurita-vilāsa

dhvanad-ali-jāla-stuta-vana-māla

vraja-kula-pāla praṇaya-viśāla

pravilasad-aṁsa bhramad-avataṁsa

kvaṇad-uru-vaṁśa-svana-hṛta-haṁsa

praśamita-dāva praṇayiṣu tāvad

vilasita-bhāva stanita-virāva

stana-ghana-rāga-śrita-para-bhāga

kṣata-hari-yāga tvarita-dhṛtāga

|| vīra ||

sthiti-niyatim atīte dhīratā-hāri-gīte

priya-jana-parivīte kuṅkumālepa-prīte |

kalita-nava-kuṭīre kāñcy-udañcat-kaṭīre

sphuratu rasa-gabhīre goṣṭha-vīre ratir naḥ ||10||

ambā-vinihita cumbāmalatara

bimbādhara-mukha-lambālaka jaya

|| deva ||

(5)

dṛṣṭvā te pada-naka-koṭi-kānti-pūraṁ

pūrṇānām api śaśināṁ śatair durāpam |

nirviṇṇo murahara mukta-rūpa-darpaḥ

kandarpaḥ sphuṭam aśarīratāmayāsīt ||11||

|| utpalam ||

nartita-śarkara-kṛta-karkara

vṛddha-marud-bhara-tardana nirbhara

duṣṭa-vimardana śiṣṭa-vivardhana

sarva-vilakṣaṇa mitra-kṛta-kṣaṇa

sad-bhuja-lakṣita-parvata-rakṣita

niṣṭhura-garjana khinna-suhṛj-jana

ruṣṭa-divaspati-garva-samunnati-

tarjana-vibhrama nirgalita-bhrama-

śakra-kṛtas tava visphurad-utsava

|| vīra ||

buddhīnāṁ parimohanaḥ kila hriyām uccāṭanaḥ stambhano

dharmodagra-bhiyāṁ manaḥ-karaṭināṁ vaśyatva-niṣpādanaḥ |

kālinīd-kalahaṁsa hanta vapuṣām ākarṣaṇaḥ subhruvāṁ

jīyād vaiṇava-pañcama-dhvani-mayo mantrādhirājaḥ stavaḥ ||12||

kānanārabdha-kākalī-śabda

pāṭavākṛṣṭa gopikā-dṛṣṭa

cāturī-juṣṭa-rādhikā-tuṣṭa

kāminī-lakṣa-mohane dakṣa

bhāvinī-pakṣa mām amuṁ rakṣa

|| deva ||

(6)

ajarjara-pativartāhṛdaya-vajra-bhedoddhurāḥ

kaṭhora-vara-varṇinī-nikara-māna-varma-cchidaḥ |

anaṅga-dhanur-uddhata-pracala-cilli-cāpa-cyutāḥ

kriyāsur aghavid viṣas tava mudaṁ kaṭākṣeṣavaḥ ||13||

|| turaṅga ||

sañcala-vicakila kuṇḍala maṇḍita-vara-tanu-maṇḍala

kuṇḍali-pati-kṛta-saṅgara khaṇḍita-bhuvana-bhayaṅkara

śaṅkara-kamalaja-vandita kiṅkara-nuti-lava-nandita

gañjita-samada-purandara cañcala-damana-dhurandhara

bandhura-gati-jita-sindhura candana-surabhita-kandhara

sundara-bhuja-lasad-aṅgada saṅgada-sakhi-gaṇa-raṅgada

jhaṅkṛti-kara-maṇi-kaṅkaṇa kuntala-luṭhad-uru-raṅgaṇa

kuṅkumaa-ruci-lasad-ambara laṅgima-parimala-ḍambara

nanda-bhavana-vara-maṅgala mañjula-ghusṛṇa-supiṅgala

hiṅgula-ruci-pada paṅkaja sañcita-yuvati-sad-aṅgaja

santata-mṛgamada-paṅkila saṁtanu-mayi kuśalaṁ kila

|| vīra ||

giri-taṭī-kunaṭī kula-piṅgale

khala-tṛṇāvali-saṁjvalad-iṅgale |

prakhara-saṅgara-sindhu-timiṅgile

mama rati valatāṁ vraja-maṅgale ||14||

jaya cāru-dāma-lalanābhirāma

jagatī-lalāma ruci-hṛta-vāma

|| vīra ||

(7)

udita-hṛdayendu-maṇiḥ pūrṇa-kalaḥ kuvalayollāsī |

paritaḥ śārvaram atha no vilasati vṛndāṭavī-candraḥ ||15||

|| guṇa-ratiḥ ||

prakaṭī-kṛta-guṇa śakaṭī-vighaṭana

nikaṭī-kṛta-nava-lakuṭī-vara vana

paṭalī-taṭa-cara naṭa-līla-madhura

surabhī-kṛta-vana surabhī-hita-kara

muralī-vilasita khuralī-hṛta-jagad

aruṇādhara nava-taruṇāyata-bhuja

varuṇālaya-sama-karuṇā-parimala

kalabhāyita-bala-śalabhāyita-khala

dhavalādhṛti-hara-gavalāśrita-kara

sarasīruha-dhara sarasī-kṛta-nara

kalaśī-dadhi-hara kala-śīlita-mukha

lalitā-rati-kara lalitāvali-para

|| dhīra ||

hariṇī-nayanāvṛta prabho kariṇī-vallabha-keli-vibhrama |

tulasī-priya-dānavāṅganākula-sīmanta-hara prasīda me ||16||

candana-carcita gandha-samarcita

gaṇḍa-vivartana-kuṇḍala-nartana

sandalad-ujjvala-kundala-sad-gala-

sundara-vigraha nanda-lasad-graha

|| vīra ||

(8)

ratim anuvadhya gṛhebhyaḥ

karṣati rādhāṁ vanāya yā nipuṇā

sā jayati nisṛṣṭārthā

tava vara-vaṁśaja-kākalī dūtī ||17||

|| mātaṅga-khelitam ||

nātha he nanda-gehinī-śanda

pūtanā-paṇḍa-pātane caṇḍa

dānave daṇḍa-kārakākhaṇḍa-

sāra-paugaṇḍa-līlayoddaṇḍa

gokulālinda-gūḍha govinda

pūrtiāmanda-rādhikānanda

vetasī-kuñja mādhavī-puñja

lokanārambha jāta-saṁrambha

dīpitānaṅga-keli-bhāg-aṅga

gopa-sāraṅga-locanāraṅga-

kāri-mātaṅga khelitāsaṅga

sauhṛdāśaṅka-yoṣitām aṅka-

pālikālamba-cāru-rolamba-

mālikā-kaṇṭha kautukākuṇṭha

pāṭalī-kunda-mādhavī-vṛnda-

sevitottuṅga-śekharotsaṅga

māṁ sadā hanta pālayānanta

|| vīra ||

sphurad-indīvara-sundara sāndra-tarānanda-kandalī-kanda |

māṁ tava padāravinde nandaya gandhena govinda ||18||

kunda-daśana baddha-raśana

rukma-vasana ramya-hasana

|| deva ||

(9)

prapanna-janatā-tamaḥ-kṣapaṇa-śāradendu-prabhā

vrajāmbuja vilocana-smara-samṛddhi-siddhauṣadhiḥ |

viḍambita-sudhāmbudhi-prabala-mādhurī-ḍambarā

bibhartu tava mādhava smita-kaḍamba-kānti-murdam ||19||

|| tilakam ||

amala-kamala-ruci-khañjana-paṭu-pada

naṭana-paṭima-hṛta-kuṇḍali-pati-mada

nava-kuvalaya-kula-sundara-ruci-bhara

ghana-taḍid-upamita-bandhura-paṭa-dhara

taraṇi-duhitṛ-taṭa-mañjula-naṭa-vara

nayana-naṭana-jita-khañjana-parikara

bhuja-taṭa-gata-hari-candana-parimala

paśupa-yuvatī-gaṇa-nandana-varakala

nava-mada-madhura-dṛg-añcala-vilasita

mukha-parimala-bhara-sañcalad-ali-vṛta

śarad-upacita-śaśi-maṇḍala-vara-mukha

kanaka-makara-maya-kuṇḍala-kṛta-sukha

yuvati-hṛdaya-śuka-pañjara-nija-bhuja

parihita-vicakila-mañjula-śirasija

sutanu-vadana-vidhu-cumbana-paṭutara

danuja-niviḍa-mada-ḍumbana-raṇa-khara

|| vīra ||

raṇati hare tava veṇau

nāryo danujāś ca kampitāḥ khinnāḥ |

vanam anapekṣita-dayitāḥ

kara-bālān projjhya dhāvanti ||20||

kuṅkuma-puṇḍraka gumphita-puṇḍraka

saṅkula-kaṅkaṇa kaṇṭhaga-raṅgaṇa

|| deva ||

(10)

sāraṅgākṣī-locana-bhṛṅgāvali-pāna-cāru-bhṛṅgāra |

tvāṁ maṅgala-śṛṅgāraṁ śṛṅgārādhīśvara staumi ||21||

|| caṇḍa-vṛttasya viśikhe paṅkeruham ||

jaya gata-śaṅka paṇaya-viṭaṅka

priya-jana-baṅka-smita-jita-śaṅkha

sphuṭatara-śṛṅga-dhvani-dhṛta-raṅga

kṣaṇa-naṭa-daṅga praṇayi-kuraṅga

vraja-kṛta-saṅga-śruti-taṭa-riṅgan

madhu-rasa-piṅga-grathita-lavaṅga

sva-naṭana-bhaṅga-vraṇita-bhujaṅga

stavakita-tuṅga-kṣiti-ruha-śṛṅga-

sthita-bahu-bhṛṅga-kvaṇita-taraṅga-

pravalad-anaṅga bhrama-durūha-bhṛṅgī-

mudita-kuraṅgī-dṛg-udita-bhaṅgī

mṛdimabhir aṅgīkṛta-nava-saṅgī

taka-dara-baṅkekṣaṇa nava-saṅke-

tagasuhṛdaṅkeśaya sakalaṅke-

tara-pṛṣad-aṅkeḍita-mukha paṅke-

ruha-pada raṅke kṛpaya sa-paṅke kila mayi

|| vīra ||

uttuṅgodaya-śṛṅga saṅgama-juṣāṁ bibhrat-pataṅga-tviṣāṁ

vāsas tulyam anaṅga-saṅgara-kalā-śauṭīrya-pāraṅgataḥ |

svāntaṁ riṅgad-apāṅga-bhaṅgibhir alaṁ gopāṅganānāṁ gilan

bhūyās tvaṁ paśupāla-puṅgava-dṛśor avyaṅga-raṅgāya me ||22||

vilasad-alika-gata-kuṅkuma-parimala

kuṭita-dhṛta-maṇi-kiṅkiṇi-vara-kala

nava-jaladhara-kula-laṅgima-ruci-bhara

masṛṇa-murali-kala-bhaṅga-madhuratara

|| vīra ||

(11)

avataṁsita-mañju-mañjare

taruṇī-netra-cakora-pañjare |

nava-kuṅkuma-puñja-piñjare

ratir āstāṁ mama gopa-kuñjare ||23||

|| sita-kañjam ||

jaya kaca-cañcad-dyuti-samudañcan-

madhurima-pañca-stavakita-piñcha-

sphurita viriñca-stuta giri-kuñja-

vraja-pariguñjan-madhukara-puñja-

druta-mṛdu-śiñja dviṣad-ahi-gañja

vratatiṣu khañjan-nava-rasa-mañjan-

marud-atipiñja pravalita-muñjā-

nala-hara guñjā-priya giri-kuñjā-

śrita rati-sañjāgara nava-kañjā-

mala-kara-jhañjhānila-hara mañjī-

raja-rava-pañjī parimala-sañjīvita-

nava-pañcāśuga-śara-sañcā-

raṇa-jita-pañcānana-mada

|| dhīra ||

kaṇikāra-kṛta-karṇikā-dyutir

varṇikā-pada-niyukta-gairikā |

mecakā manasi me cakāstu me

mecakā-bharaṇa bhāriṇī tanuḥ ||24||

madana-rasaṅgata saṅgata-parimala

bhuja-taṭa-raṅga-taraṅgita-jita-bala

yuvati-vilambita lambita-kaca-bhara

kusuma-viṭaṅkita ṭāṅkata-giri-vara

|| vīra ||

(12)

bhrū-maṇḍala-tāṇḍavita-prasūna-kodaṇḍa-citra-kodaṇḍa |

hṛt-puṇḍarīka-garbhaṁ maṇḍaya mama puṇḍarīkākṣa ||25||

|| pāṇḍūtpalam ||

jaya jaya daṇḍa-priya kaca-khaṇḍa

grathita-śikhaṇḍa vraja śaśi-khaṇḍa-

sphuraṇasa-piṇḍa-smita-vṛta-gaṇḍa

praṇaya-karaṇḍa divja-pata-tuṇḍa

smara-rasa-kuṇḍa kṣata-phaṇi-muṇḍa

prakaṭa-picaṇḍa-sthita-jagad-aṇḍa

kvaṇad-anughaṇṭa sphuṭa-raṇa-ghaṇṭa

sphurad-uru-śuṇḍākṛti-bhuja-daṇḍā-

hata-khala-caṇḍāsura-gaṇa paṇḍājanita-

vitaṇḍājita-bala bhāṇḍīra-

dayita khaṇḍī-kṛta-nava-hiṇḍīra-

bhad-adhihaṇḍī-gaṇa kala-kaṇṭhī

kṛta-kala-kaṇṭhī-gaṇa maṇi-kaṇṭhī

sphurita-sukaṇṭhī-priya

vara-kaṇṭhira-varaṇa

|| dhīra ||

daṇḍī kuṇḍali-bhoga-kāṇḍa-nibhayoruddaṇḍa-dor-daṇḍayoḥ

śliṣṭaś caṇḍima-ḍambareṇa niviḍa-śrīkhaṇḍa-puṇḍrojjvalaḥ |

nirdhūtodyad-acaṇḍa-raśmi-ghaṭayā tuṇḍa-śriyā māmakaṁ

kāmaṁ maṇḍaya punṇḍarīka-nayana tvaṁ hanta hṛn-maṇḍalam ||26||

kandarpa-kodaṇḍa-darpa-kriyoddaṇḍa-

dṛg-bhaṅgi-kāṇḍīra saṁjuṣṭa-bhāṇḍīra

|| dhīra ||

(13)

tvam upendra kalinda-nandinī

taṭa-vṛndāvana-gandha-sindhura |

jaya sundara kānti-kandalaiḥ

sphurad-indīvara-vṛnda-bandhubhiḥ ||27||

|| indīvaram ||

jaya jaya hanta dviṣad-abhihantar-madhurima-santarpita-jagad-antar-

mṛdula vasanta-priya sita-danta sphurita-dṛg-anta prasarad-udanta

prabhavad-ananta-priya-sakha santas tvayi ratimantaḥ svam udaharanta

prabhu-vara nandātmaja-guṇa-kandāsita-nava-kandākṛti-dhara kundā-

mala-rada tundātta-bhuvana vṛndāvana-bhava-gandhāspada-makarandā-

nivta-nava-mandāra-kusuma-vṛndārcita-kaca vandāru-nikhila-vṛndā-

raka-vara-vandīḍita vidhu-sandīpita-lasad-indīvara-parinindī-

kṣaṇa-yuga nandīśvara-pati-nandīhita jaya

|| dhīra ||

smita-ruci-makaranda-syandi vaktrāravindaṁ

tava puru-parahaṁsānviṣṭa-gandhaṁ mukunda |

viracita-paśu-pālī-netra-sāraṅga-raṅgaṁ

mama hṛdaya-taḍāge saṅgam aṅgīkarotu ||28||

ambara-gata-sura-vinati-vilambita

tumburu-paribhava-murali-karambita

śambara-mukha-mṛga-nikara-kuṭumbita

sambhamvavalyita-yuvati vicumbita

|| vīra ||

(14)

ambuja-kuṭumba-duhituḥ kadamba-sambādha-bandhure puline |

pītāmbara kuru keliṁ tvaṁ vīra-nitambinī-ghaṭayā ||29||

|| aruṇāmbhoruham ||

jaya rasa-sampad-viracita-jhampa smara-kṛta-kampa priya-jana-śampa

pravaṇita-kampa-sphurad-anukampa dyuti-jita-śampa-sphuṭa-nava-campa-

śrita-kaca-gumpa śruti-parilamba-sphurita-kadamba-stuta-mukha ḍimbha-

priya ravi-bimbodaya-parijṛmbhonmukha-lasad-ambhoruha-mukha lambo-

dhbaṭa-bhuja lambodara-vara-kumbhopama-kuca-bimboṣṭha-yuvati-cumbo-

dbhaṭa-parirambhotsuka kuru śaṁ bhos taḍid-avalamborjita-milad-ambho-

dhara-suviḍambodbhura nata-śambho parijita-dambholi-garima-sambhā-

vita-bhuja-jambhāhita-mada lampāka-manasi sampādaya mayi taṁ pā-

kimam anukampā-lavam iha

|| dhīra ||

divye daṇḍa-dhara-svasus taṭa-bhave phullāṭavī-maṇḍale

vallī-maṇḍapa-bhāji labdha-madira-stamberam āḍambaraḥ |

kurvann añjana-puñja-gañjana-mati-śyāmāṅga-kānti-śriyā

līlāpāṅga-taraṅgitena tarasā māṁ hanta santarpaya ||30||

ambuja-kiraṇa-viḍambaka

khañjana-paricalad-ambaka

cumbita-yuvati-kadambaka

kuntala-luṭhita-kadambaka

|| vīra ||

(15)

premodvellita-valgubhir valayitas tvaṁ vallavībhir vibho

rāgollāpita-vallakī-vitatibhiḥ kalyāṇa-vallī-bhuvi |

solluṇṭhaṁ muralī-kalābhir amalaṁ mallāram ullāsayan

bālyenollasite dṛśau mama taḍil-līlābhir utphullaya ||31||

|| phullāmbujam ||

vraja-pṛthu-pallī-parisara-vallī-vana-bhuvi tallī-gaṇa-bhṛti mallī-

manasija-bhallī-jita-śiva-mallī-kumuda-matallī-juṣi gata-jhillī-

pariṣadi hallīsaka-sukha-jhallī-rata pariphullī-kṛta-cala-cillī-

jita-rati-mallī-mada-bhara sallīla-tilaka kalyā-tanu-śata-tulyā-

hava-rasa-kulyā-caṭulita-khalyā-pramathana kalyāṇa-carita

|| dhīra ||

gopīḥ sambhṛta-cāpala-cāpa-latā-citrayā bhruvā bhramayan |

vilasa yaśodā-vatsala vatsa-lasad-dhenu-saṁvīta ||32||

vallava-līlā-samudaya-samucita pallava-rāgādhara-puṭa-vilasita

vallabha-gopī-pravaṇita muni-gaṇa-durlabha-kelī-bhara-madhurima-kaṇa

malla-vihārādbhuta-taruṇima-dhara phulla-mṛgākṣī-parivṛta-parisara

cilli-vilāsārpita-manasija-mada mallikalāpāmala-parimala-pada

rallakarājīharasumadhura-kala hallaka-mālā-parivṛtaka-cakula

|| vīra ||

(16)

vallava-lalanā-vallī-kara-pallava-śīlita-skandham |

ullasitaḥ pariphullaṁ bhajāmy ahaṁ kṛṣṇa-kaṅkellim ||33||

|| campakam ||

saṁcalad-aruṇa-cañcala-karuṇa-sundara-nayana kandara-śayana

vallava-śaraṇa pallava-caraṇa maṅgala-ghusṛṇa-piṅgala-masṛṇa

candana-racana nandana-vacana khaṇḍita-śakaṭa daṇḍita-vikaṭa

garvita-danuja parvita-manuja rakṣita-dhavala lakṣita-gavala

pannaga-dalana sannaga-kalana bandhura-valana sindhura-calana

kalpita-madana-jalpita-sadana mañjula-mukuṭa vañjula-lakuṭa-

rañjita-karabha gañjita-śarabha-maṇḍala-valita kuṇḍala-calita-

sandita-lapana nandita-tapana-kanyaka-suṣuma vanyaka-kusuma-

garbhaka viraṇad-arbhaka-śaraṇa tarṇaka-valita varṇaka-lalita

śaṁ vara-valaya ḍambara kalaya

|| deva ||

dānava-ghaṭāla-vitre dhātu-vicitre jagac-citre |

hṛdayānandi-caritre ratir āstāṁ ballavī-mitre ||34||

riṅgad-uru-bhṛṅga-tuṅga-giri-śṛṅga

ruta-bhaṅga-saṅga-dhṛta-raṅga

|| vīra ||

(16)

tvam atra caṇḍāsura-maṇḍalīnāṁ

raṇḍāvaśiṣṭāni gṛhāṇi kṛtvā |

pūrṇānyakārṣīr vraja-sundarībhir

vṛndāṭavī-puṇḍraka-maṇḍapāni ||36||

|| vañjulam ||

jaya jaya sundara-vihasita mandara-vijita-purandara nija-giri-kandara-

rati-rasa-śandhara maṇi-yuta-kandhara guṇa-maṇi-mandira hṛdi valad-indira

gati-jita-sindhura parijana-bandhura paśupati-nandana tilakita-candana

vidhi-kṛta-vandana pṛthu-haricandana-parivṛta-nandana-madhurima-nindana-

madhuvana vandita-kusuma-sugandhita-vana-vara-rañjita rati-bhara-sañjita

śikhi-dala-kuṇḍala-sahakṛta-bhaṇḍila nava-sita-tandula-jayi-rada-maṇḍala

rati-raṇa-paṇḍita vara-tanu-bhaṇḍita nakha-pada-maṇḍita daśana-vikhaṇḍita

|| dhīra ||

nininda nijam indirā vapur avekṣya yāsāṁ śriyaṁ

vicārya guṇa-cāturīm acalajā ca lajjāṁ gatā |

lasat-paśupa-nandinī-tatibhir ābhir ānanditaṁ

bhavantam atisundaraṁ vraja-kulendra vandemahi ||36||

rasa-paripāṭī-sphuṭa-taru-vāṭī-

manasija-dhāṭī-priya navaśātī-hara jaya

|| vīra ||

(17)

sambhrāntaiḥ saṣaḍaṅga-pātam abhito vedair mudā vanditā

sīmantopari gauravād upaniṣad-devībhir apy arpitā |

ānamraṁ praṇavena ca praṇayato hṛṣṭātmanābhiṣṭutā

mṛdvī te muralī-rutir muraripo śarmāṇi nirmātu naḥ ||37||

|| kundam ||

nanda-kula-candra lupta-bhava-tandra kunda-jayi-danta duṣṭa-kula-hanta-

riṣṭa-suvasanta miṣṭa-samudanta sandalita-mallikandalita-valli-

guñja-dali-puñja-mañjutara-kuñja-labdha-rati-raṅga hṛdya-jana-saṅga-

śarma-lasad-aṅga harṣa-kṛd-anaṅga matta-para-puṣṭa-ramya-kala-ghuṣṭa

gandha-bhara-juṣṭa puṣpa-vana-tuṣṭa kṛtta-khala-yakṣa yuddha-nayad-akṣa

valgu-kaca-pakṣa-baddha-śikhi-pakṣa piṣṭa-nata-tṛṣṇa tiṣṭha hṛdi kṛṣṇa

|| vīra ||

tava kṛṣṇa keli-muralī

hitam ahitaṁ ca sphuṭaṁ vimohayati |

ekaṁ sudhormi-suhṛdā

viṣa-viṣameṇāparaṁ dhvaninā ||38||

saṁnīta-daiteya-nistāra kalyāṇa-kāruṇya-vistāra

puṣpeṣu kodaṇḍa-ṭaṅkāra-visphāra-mañjīra-jhaṅkāra

|| vīra ||

(18)

raṅga-sthale tāṇḍava-maṇḍalena

nirasya mallottama-puṇḍarīkān |

kaṁsa-dviṣaṁ caṇḍam akhaṇḍayad yo

hṛt-puṇḍarīke sa haris tavāstu ||39||

|| bakula-bhāsuram ||

jaya jaya vaṁśī-vādya-viśārada śārada-sarasīruha-paribhāvaka-

bhāva-kalita-locana-saṁcāraṇa cāraṇa-siddha-vadhū-dhṛti-hāraka

hāraka-lāpa-rucāñcita-kuṇḍala kuṇḍala-sad-govardhana-bhūṣita

bhūṣita-bhūṣaṇa-cid-ghana-vigraha vigraha-khaṇḍita-khala-vṛṣabhāsura

bhāsura-kuṭila-kacārpita-candraka candrakalāpa-rucābhyadhikānana

kānana-kuñja-gṛha-smara-saṅgara saṅgara-soddhura-bāhu-bhujaṅgama

jaṅgama-nava-tāpiccha-nagopama gopa-manīṣita-siddhiṣu dakṣiṇa

dakṣiṇa-pāṇi-ga-daṇḍa-sabhājita bhājita-koṭi-śaśāṅka-virocana

rocanayā kṛta-cāru-viśeṣaka śesakamala-bhava-sanaka-sanandana-

nandana-guṇa mā nandaya sundara

|| vīra ||

bhavataḥ pratāpa-taraṇāv udetum iha lohitāyati sphīte |

danujāndhakāra-nikarāḥ śaraṇaṁ bhejur guhā-kuharam ||40||

pulina-dhṛta-raṅga-yuvati-kṛta-saṅga

madana-rasa-bhaṅga-garima-lasad-aṅga

|| vīra ||

(19)

paśuṣu kṛpāṁ tava dṛṣṭvā nūnam ihāriṣṭa-vatsa-keśi-mukhāḥ |

darpaṁ vimucya bhītāḥ paśubhāvaṁ bhejire danujāḥ ||41||

|| bakula-maṅgalam ||

tvaṁ jaya keśava keśa-bala-stuta vīrya-vilakṣaṇa lakṣaṇa-bodhita

keliṣu nāgara nāga-raṇoddhata gokula-nandana nanda-nati-vrata-

sāndra-mud-arpaka darpaka-mohana he suṣamānava-mānavatī-gaṇa-

māna-nirāsaka rāsa-kalāśrita sa-stana-gaurava-gaura-vadhū-vṛta

kuñja-śatoṣita toṣita-yauvata rūpa-bharādhikarādhikayārcita

bhīru-vilambita lambita-śekhara keli-kulāla-salālasa-locana

roṣam adāruṇa-dāruṇa-dānava-muktida-lokana loka-namaskṛta-

gopa-sabhāvaka bhāvaka-śarmada hanta kṛpālaya pālaya mām api

|| vīra ||

parābhavaṁ phenila-vaktratāṁ ca

bandhaṁ ca bhītiṁ ca mṛtiṁ ca kṛtvā |

pavarga-dātāpi śikhaṇḍa-maule

tvaṁ śātravāṇām apavargado’si ||42||

praṇaya-bharita-madhura-carita

bhajana-sahita-paśupa-mahita

|| deva ||

(20)

nava-śikhi-śikhaṇḍa-śikharā

prasūna-kodaṇḍa-citra-śastrīva |

kṣobhayati kṛṣṇa veṇī

śreṇīr eṇīdṛśāṁ bhavataḥ ||43||

anubhūya vikramaṁ te yudhi

labdhāḥ kāndiśīkatvam |

bhittvā kila jagad-aṇḍaṁ

prapalāyāṁcakrire danujāḥ ||44||

|| mañjaryāṁ korakaḥ ||

mānavatī-mada-hāri-vilocana dānava-saṁcaya-dhūka-virocana

ḍiṇḍima-vādi-surāli-sabhājita caṇḍima-śāli-bhujārgala-rājita

dīkṣita-yauvata-citta-vilobhana-vīkṣita susmita-mārdava-śobhana

parvata-saṁdhṛti-nirdhuta-pīvara-garva-tamaḥ-parimugdha-śacī-vara

rañjita-mañju-parisphurad-ambara gañjita-keśi-parākrama-ḍambara

komalatāṅkita-vāg-avatāraka soma-lalāma-mahotsava-kāraka

haṁsa-ratha-stuti-śaṁsaita-vaṁśaka kaṁsa-vadhū-śruti-nunna-vataṁsaka

raṅga-taraṅgita-cāru-dṛg-añcala saṅgata-pañca-śarodaya-cañcala

luñcita-gopa-sutā-gaṇa-śāṭaka saṁcita-raṅga-mahotsava-nāṭaka

tāraya mām uru-saṁsṛti-śātana dhāraya locanam atra sanātana

|| dhīra ||

turaga-danu-sutāṅga-grāva-bhede dadhānaḥ

kuliśa-ghaṭita-ṭaṅkoddaṇḍa-visphūrjitāni |

tad-uru-vikaṭa-daṁṣṭronmṛṣṭa-keyūra-mudraḥ

prathayatu paṭutāṁ vaḥ kaiśavo vāma-bāhuḥ ||45||[[2]](#footnote-3)

mādhava visphura dānava-niṣṭhura

yauvata-rañjita saurabha-sañjita

|| vīra ||

(21)

palitaṅkaraṇī daśā prabho muhur andhaṅkaraṇī ca māṁ gatā |

subhaṅkaraṇī kṛpā śubhair na tavāḍhaṅkaraṇī ca mayy abhūt ||46||

|| gucchaḥ ||

jaya jalada-maṇḍalī-dhyuti-nivaha-sundara

sphurad-amala-kaumudī-mṛdu-hasita-bandhura

vraja-hariṇa-locanāvadana-śaśi-cumbaka

pracuratara-khañjana-dyuti-vilasad-ambaka

smara-samara-cāturī-nicaya-vara-paṇḍita

praṇaya-yuta-rādhikā-paṭima-bhara-bhaṇḍita

kvaṇad-atula-vaṁśikā-hṛta-paśupa-yauvata

sthira-samara-mādhurī-kula-ramita-daivata

grathita-śikhi-candraka-sphuṭa-kuṭila-kuntala

śravaṇa-taṭa-sañcaran-maṇi-makara-kuṇḍala

grathita-nava-tāṇḍava-prakaṭa-gati-maṇḍala

dvija-kiraṇa-dhoraṇī-vijita-sita-taṇḍula

sphurita-vara-dāḍimī-kusuma-yuta-karṇaka

chadana-vara-kākalī-hṛta-caṭula-tarṇaka

|| dhīra ||

punnāga-stavaka-nibaddha-keśa-juṭaḥ

koṭīrī-kṛta-vara-keki-pakṣa-kūṭaḥ |

pāyān māṁ marakata-meduraḥ sa tanvā

kālindī-taṭa-vipina-prasūna-dhanvā ||47||

garga-priya jaya bharga-stuta rasa-

sarga-sthira-nija-varga-pravaṇita

|| vīra ||

(22)

danuja-vadhū-vaidhavya-vrata-dīkṣā-śikṣaṇācāryaḥ |

sa jayati vidūra-pātī mukunda tava śṛṅga-nirghoṣaḥ ||48||

|| kusumam ||

kusuma-nikara-nicita-cikura nakhara-vijita-maṇija-mukura

subhaṭa-paṭima-ramita-mathura vikaṭa-samara-naṭana-catura

samada-bhujaga-damana-caraṇa nikhila-paśupa-pani-caya-śaraṇa

mudita-madira-madhura-nayana śikhari-kuhara-racita-śayana

ramita-paśupa-yuvati-paṭala madana-kalaha-ghaṭana-caṭula

viṣama-danuja-nivaha-mathana bhuvana-rasada-viśada-kathana

kumuda-mṛdula-vilasad-amala-hasita-madhura-vadana-kamala

madhupa-sadṛśa-vicalad-alaka masṛṇa-ghusṛṇa-kalita-tilaka

nibhṛta-muṣita-mathita-kalasa satatam ajita manasi vilasa

|| vīra ||

sakhi-cātaka-jīvātur mādhava

sura-keki-maṇḍalollāsi |

tava daitya-haṁsa-bhayadaṁ

śṛṅgāmbuda-garjitaṁ jayati ||49||

puruṣottama vīra-vrata yamunādbhuta-tīra-sthita

murali-dhvani-pūra-kriya surabhī-vraja-nāda-priya

|| dhīra ||

(23)

jagatī-sabhāvalambaḥ

sa tava jayaty ambujākṣa doḥ-stambhaḥ |

rabhasād vibheda danujān

pratāpa-nṛharir yato’bhyuditaḥ ||50||

citraṁ murāre sura-vairi-pakṣas

tvayā samantād anubaddha-yuddhaḥ |

amitram uccair avibhidya bhedaṁ

mitrasya kurvann amṛtaṁ prayāti ||51||

|| tribhaṅgyāṁ daṇḍaka-tribhaṅgī ||

śritam agha-jaladher vahitraṁ caritraṁ sucitraṁ vicitraṁ

phaṇitraṁ samitraṁ pavitraṁ lavitraṁ rujām

jagad-aparimita-pratiṣṭhaṁ paṭiṣṭhaṁ baliṣṭhaṁ gariṣṭhaṁ

variṣṭhaṁ mradiṣṭhaṁ suniṣṭhaṁ daviṣṭhaṁ dhiyām

nikhila-vilasite’bhirāmaṁ sa-rāmaṁ mudā mañju-dāma-

nn abhāmaṁ lalāmaṁ dhṛtāmanda-dhāma-traye

madhumathana hare murāre purāre pāre sasāre

vihāre surārer udāre ca dāre prabhum

sphurta-mina-sutā-taraṅge vihaṅgeśa-raṅgeṇa gaṅge-

ṣṭa-bhaṅge bhujaṅgendra-saṅge sad-aṅgena bhoḥ

śikhari-vara-darī-niśāntaṁ prayāntaṁ sa-kāntaṁ vibhāntaṁ

nitāntaṁ ca kāntaṁ praśāntaṁ kṛtāntaṁ dviṣām

danuja-hara bhajāmy anantaṁ sudantaṁ nudantaṁ dṛgantaṁ

hasantaṁ vasantaṁ bhajantaṁ bhavantaṁ sadā

|| vīra ||

pītvā bindu-kaṇaṁ mukunda bhavataḥ saundarya-sindhoḥ sakṛt

kandarpasya vaśaṁ gatā vimumuhuḥ ke vā na sādhvī-gaṇāḥ |

dūre rājyam ayantrita-smita-kalā-bhrū-vallarī-tāṇḍava-

krīḍāpāṅga-taraṅgita-prabhṛtayaḥ kurvantu te vibhramāḥ ||52||

cāru-taṭa-rāsa-naṭa gopa-bhaṭa pīta-paṭa

padma-kara daitya-hara kuñja-cara vīra-vara

narma-maya kṛṣṇa jaya

|| nātha ||

(24)

saṁsārāmbhasi dustarormi-gahane gambhīra-tāpa-trayī-

kumbhīreṇa gṛhītam ugra-matinā krośantam antar bhayāt |

dīpreṇādya sudarśanena vibudha-klānti-cchidākāriṇā

cintā-santati-ruddham uddhara hare mac-citta-dantīśvaram ||53||

|| vidagdha-tribhaṅgī ||

caṇḍī-priya-nata caṇḍīkṛta-bala-raṇḍīkṛta-khala-vallabha vallava

paṭṭāmbara-dhara bhaṭṭāraka baka-kuṭṭāka lalita-paṇḍita-maṇḍita

nandīśvara-pati-nandī-hita-bhara sandīpita-rasa-sāgara nāgara

aṅgīkṛta-nava-saṅgītaka vara-bhaṅgī-lava-hṛta-jaṅgama-laṅgima

ūrvī-priyakara kharvī-kṛta-khala-darvī-kara-pati-garvita-parvata

gotrā-hita-kara gotrāhita-daya gotrādhipa-dhṛti-śobhana-lobhana

vanyā-sthita-bahu-kanyā-paṭa-hara dhanyāśaya-maṇi-cora manorama

śampā-ruci-paṭa sampālita-bhava-kampākula-jana phulla samullasa

|| dhīra ||

piṣṭvā saṅgrāma-paṭṭe paṭalam akuṭile daitya-go-kaṇṭakānāṁ

krīḍāloṭī-vighaṭṭaiḥ sphuṭam arati-karaṁ naicikī-cārukāṇām |

vṛndāraṇyaṁ cakārākhila-jagad-agadaṁkāra-kāruṇya-dhāro

yaḥ saṁcārocitaṁ vaḥ sukhayatu sa paṭuḥ kuñja-paṭṭādhirājaḥ ||45||

picchala-sad-ghana-nīla-keśa candana-carcita-cāru-veśa

khaṇḍita-durjana-bhūr-māya maṇḍita-nirmala-hāri-kāya

|| vīra ||

(25)

gīr-vāṇaṁ sphuṭam akhilaṁ vivardhayantaṁ

nirvāṇaṁ danuja-ghaṭāsu saṁghaṭayya |

kurvāṇaṁ vraja-nilayaṁ nirantarodyat-

parvāṇaṁ mura-mathana stuve bhavantam ||55||

udañcad-atimañjula-smita-sudhormi-līlāspadaṁ

taraṅgita-varāṅganā-sphurad-anaṅga-raṅgāmbudhiḥ |

dṛg-indu-maṇi-maṇḍalī-salila-nirjhara-syandano

mukunda mukha-candramās tava tanoti śarmāṇi naḥ ||56||

|| miśra-kalikā ||

duṣṭa-durdamāriṣṭa-kaṇṭhīr avakuṇṭha-vikhaṇḍana-khelad-aṣṭāpada navīnāṣṭāpada

vispardhi-paṭṭāmbara-parīta gariṣṭha-gaṇḍa-śaila-sapiṇḍa-vakṣaḥ-paṭṭa pāṭava-

daṇḍita-caṭula-bhujaṅgama kanduka-vilasita-laṅghima

bhaṇḍila-vicakila-maṇḍita saṅgara-viharaṇa-paṇḍita

dantura-danuja-viḍambaka kuṇṭhita-kuṭila-kadambaka

khacitākhaṇḍalopala-virājad-aṇḍaja-rāja-kuṇḍala-maṇḍita-mañjula-gaṇḍa-sthala

viśaṅkaṭa-bhāṇḍīra-taṭī-tāṇḍava-kalā-rañjita-suhṛn-maṇḍala nanda-vicumbita-

kunda-nibha-smita gandha-karambita śanda-viceṣṭita tunda-parisphurad-aṇḍaka-ḍambara

durjana-bhojendra-kaṇṭaka-kandoddhāraṇoddāma-kuddāla vinamra-vipad-dāruṇa-dhvānta-

vidrāvaṇa-mārtaṇḍopama-kṛpā-kaṭākṣa śārad-ācaṇḍa-marīci-mādhurya-viḍambi-

tuṇḍa-maṇḍala loṣṭhī-kṛta-maṇḍi-koṣṭhī-kula-muni-goṣṭhīśvara madhuroṣṭhī-priya

parameṣṭhīḍita parameṣṭhī-kṛta-nara

|| dhīra ||

(26)

upahita-paśupālī-netra-sāraṅga-tuṣṭiḥ

prasarad-amṛta-dhārā-dhoraṇī-dhauta-viśvā |

pihita-ravi-sudhāṁśuḥ prāṁśu-tāpiñcha-ramyā

ramayatu bakahantuḥ kānti-kādambinī vaḥ ||57||

|| athavā sāpta-vibhaktikī kalikā ||

yaḥ sthira-karuṇas tarjita-varuṇas tarpita-janakaḥ saṁmada-janakaḥ

praṇata-vimāyaṁ jagur anapāyaṁ ghana-ruci-kāyaṁ sukṛta-janā yam

sujana-kalita-kathanena prabala-danuja-mathanena

praṇayiṣu ratam abhayena prakaṭa-ratiṣu kila yena

yasmai paridhvasta-duṣṭāya cakruḥ spṛhāṁ mālya-juṣṭāya

ghṛtotsāha-pūrād-dyuti-kṣipta-sūrād yato’rir vidūrād bhayaṁ prāpa śūrāt |

yasyojjvalāṅgasya saṁcāry-apāṅgasya veṇur lalāmasya haste’bhirāmasya

smita-visphurite’jani yatra hite ratir ullasite sudṛśāṁ lalite |

sa tvaṁ jaya jaya duṣṭa-pratibhaya bhakti-sthira-daya lupta-vraja-bhaya

|| vīra ||

haṁsottamābhilaṣitā sevaka-cakreṣu darśitotsekā |

mura-jayinaḥ kalyāṇī karuṇā-kallolinī jayati ||58||

mitra-kulodita-narma-sumodita

rañjita-rādhika śarma-bharādhika

|| dhīra ||

(27)

madhureśa mādhurīmaya mādhava muralī-matallikā-mugdha |

mama madana-mohana mudā mardaya manaso mahā-moham ||59||

|| akṣaramayī ||

acyuta jaya jaya ārta-kṛpā-maya indra-makhārdana īti-viśātana

ujjvala-vibhrama ūrjita-vikrama ṛddhi-dhuroddhara ṝbhu-dayā-para

ḷdiva-kṛpekṣita ḷḷvada-lakṣita edhita-vallava aindava-kula-bhava

ojaḥ-sphūrjita augrya-vivarjita aṁsa-viśaṅkaṭa aṣṭāpada-paṭa

kaṅkaṇa-yuta-kara khaṇḍita-khala-vara gati-jita-kuñjara ghana-ghusṛṇāmbara

ṅuta-muralī-rata cala-cillī-lata chalita-satī-śata jalajodbhava-nuta

jhaṣa-vara-kuṇḍala ñoṅuyita-dala ṭaṅkita-bhūdhara ṭhani-bhānana-vara

ḍamara-ghaṭāhara ḍhakkita-karatala ṇakhara-dhṛtācala tarala-vilocana

thūtkṛta-khañjana danuja-vimardana dhavalā-vardhana nanda-sukhāspada

paṅkaja-sama-pada phañe-nuti-modita bandhu-vinodita bhaṅguritālaka

mañjula-mālaka yaṣṭi-lasad-bhuja ramya-mukhāmbuja lalita-viśārada-

vallava-raṅgada śarmada-ceṣṭita ṣaṭpada-veṣṭita sarasīruha-dhara

haladhara-sodara kṣaṇada-guṇotkara

|| vīra ||

karṇe kalpita-karṇikaḥ kalikayā kāmāyitaḥ kāntibhiḥ

kāntānāṁ kila-kiñcitaṁ kisalaya-kīlāla-dhīḥ kīrtibhiḥ |

kurvan kūrdanakāni keśaritayā kaiśoravān koṭiśaḥ

kopī kaukura-kaṁsa-kaṣṭa-kṛtikaḥ kṛṣṇaḥ kriyāt kāṅkṣitam ||60||

saurī-taṭa-cara gaurī-vrata-para-

gaurī-paṭa-hara caurī-kṛta-kara

|| vīra ||

(28)

premoru-haṭṭa-hiṇḍaka kakkhaṭa-subhaṭendra-kaṇṭha-kuṭṭāka |

kuru kauṅkuma-paṭṭāmbara bhaṭṭāraka tāṇḍavaṁ hṛdi me ||61||

|| sarva-laghuḥ ||

caraṇa-calana-hata-jaraṭha-śakaṭaka

rajaka-dalana vaśa-gata-para-kaṭaka

naṭana-ghaṭana-lasad-aga-vara-kaṭaka

sakanaka-marakata-maya-nava-kaṭaka

kapaṭa-rudita naṭad-akaṭhina-pada-taṭa-

vighaṭita-dadhi-ghaṭa-niviḍita-suśakaṭa

ruci-tulita-puraṭa-paṭala-rucira-paṭa-

ghaṭita-vipula-kaṭa kuṭila-cikura-ghaṭa

ravi-duhitṛ-nikaṭa-luṭhada-jaraṭha-jaṭa-

viṭapani-cita-vaṭa-taṭa-paṭutara-naṭa

nija-vilasita-haṭha-vicaṭita-suvikaṭa-

caṭulad-anuja-ghaṭa jaya yuvatiṣu śaṭha

|| vīra ||

sphuṭa-nāṭya-kaḍamba-daṇḍita-

draḍhimoḍḍāmara-duṣṭa-kuṇḍalī |

jaya goṣṭha-kuṭumba-saṁvṛttas

tvam iḍā-ḍimba-kadamba-ḍumbaka ||62||

rasana-mukhara sukhara-nakhara

daśana-śikhara-vijita-śikhara

|| dhīra ||

vivṛta-vividha-bādhe bhrānti-vegād agādhe

balavati bhava-pūre majjato me’vidūre |

aśaraṇa-gaṇa-bandho he kṛpā-kaumudīndo

sakṛd-akṛta-vilambaṁ dehi hastāvalambam ||63||

nāmāni praṇayena te sukṛtināṁ tanvanti tuṇḍotsavaṁ

dhāmāni prathayanti hanta jalada-śyāmāni netrāñjanam |

sāmāni śruti-śaṣkulīṁ muralikājātāny alaṅkurvate

kāmāni nirvṛta-cetasām iha vibho nāśāpi naḥ śobhate ||64||

vyutpannaḥ susthira-matir gata-glānir gala-svanaḥ |

bhaktaḥ kṛṣṇe bhaved yaḥ sa virudāvali-pāṭhakaḥ ||65||

ramyayā virudāvalyā prokta-lakṣaṇa-yuktayā |

stūyamānaḥ pramudito vāsudevaḥ prasīdati ||66||

yaḥ stauti virudāvalyā mathurā-maṇḍale harim |

anayā ramyayā tasmai tūrṇam eṣa prasīdati ||67||

iti govinda-virudāvalī |

1. vilāsa-mañjarīti nāma kvacid dṛśyate. [↑](#footnote-ref-2)
2. This verse appears earlier in *Chando’ṣṭādaśakam*, 37. [↑](#footnote-ref-3)